
	Dr Steenkamp in sy dae as eerste ambassadeur van die

	Nuwe Suid-Afrika na voorheen-vyandige Swart Afrika, 1993 – 1997.

	Willem is gebore in Durban, oudste seun van genl.maj. Frans Steenkamp, ‘n voormalige hoof van die Veiligheidstak van die SA Polisie. In sy matriekjaar het Willem die nasionale debatskompetisie vir Afrikaanse hoërskole gewen. Hy het studeer aan die UOVS en UNISA, in Regte en Politieke Wetenskap, met ‘n doktorsgraad in laasgenoemde. Hy is ‘n voormalige intelligensie-analis en diplomaat, en was hoof van die diplomatieke akademie voor hy as ambassadeur aangewys is. Na sy uittrede uit die Staatsdiens het hy as prokureur praktiseer. Hy is ook ‘n gepubliseerde skrywer.



	




	 

	EX AFRICA SEMPER ALIQUID NOVI

	(Uit Afrika, altyd iets nuuts).

	Dr. Willem Steenkamp, oud-ambassadeur

	Van die Redaksie: Dit is só dat baie mense se indruk van die destydse Departement van Buitelandse Sake (DBS) en sy diplomate is dat hulle ietwat neus-innie-lug, sjampanje-innie-hand en kaviaar-innie-bek snobs was, wat op staatskoste die lekker lewe geniet het in al die glinster-plekke van die wêreld. 

	So, vir ‘n bietjie balans (en ligte vermaak) bring NONGQAI u nou ook hierdie reeks van ware maar rare ervaringe soos persoonlik beleef deur ons eie Dr Willem Steenkamp (mede-redakteur en bedryfsbestuurder van NONGQAI) gedurende sy jare as die Nuwe Suid-Afrika se eerste ambassadeur na voorheen vyandige Swart Afrika. 

	Hy beloof dat elke sage hierin getabuleer, absoluut histories (histeries?) waar is...

	-----------------------------------

	HOOFSTUK 1

	Geagte NONGQAI-lesers: die ervaringe wat ek hier met u gaan deel mag by eerste oogopslag bra raar voorkom. Veral gemeet aan die algemene persepsie omtrent wat die lewe en werk van ‘n ambassadeur behels. 

	Maar so raar as wat baie daarvan was, bring dit by my warm nostalgie terug. Ook diepe waardering, vir die besondere geleentheid my gebied en die groot eer my destyds aangedoen, gedurende die vroeg-middel negentigs. Ek was nog nie eens veertig nie – wat miskien goed was, want Midde-Afrika vereis bepaald die energie en stamina van mens se jonger jare, en soms ook daardie voortvarendheid...

	Want – o wraggies – onse liewe Afrika is ‘n kontinent van die onverwagte, die eiesoortige, die uitdagende maar ook die warm-hartlike... Soos die Latynse spreuk in my boek-titel tereg sê: “Uit Afrika altyd iets nuuts”.

	Dié spreuk kom ‘n baie lang pad. Eers van die Grieke af (Aristoteles kwoteer dit reeds as ‘n sê-ding in algemene omgang in sy tyd). Toe later is dit oorgeneem deur die Romeine, met die Ouer Plinius wat dit kwoteer het in sy boek oor die diereryk. (Soos die Grieke, het hy dit positief gebruik – in die sin dat Afrika altyd nuwe, interessante diere-spesies oplewer). 

	Mettertyd egter is die oorspronklike (korrekte) Latyn – semper aliquid novi Africam adferre – verbaster na “ex Africa semper aliquid novi”. 

	Dit het toe ook sommer ‘n ietwat smalende, negatiewe nuwe betekenis verwerf, wat Afrika voorhou as ‘n plek met rare maniere van dink en doen (dus, nie meer beperk net tot sy natuurlewe nie). 

	Maniere van doen (of nalaat om te doen) wat – gemeet met ‘n Eurosentriese oog – glo sou grens aan die abnormale. Oftewel dan, synde buite die norme van konvensionele, rasioneel-fatsoenlike optrede.  

	Laat ek dadelik sê dat hierdie eBoek se luimige oor-vertel van sommige van my meer memorie-ryke wedervaringe, geensins bedoel om smalend of veroordelend te wees nie. So ook nie die gebruik van die titel nie (dis darem net eens te lekker om te laat verbygaan, sonder om dit nader te trek vir ‘n relaas soos hierdie!). 

	Die gebruik daarvan hier, is meer in die trant waarin Aristoteles en Plinius dit gebruik het. Met verwondering en waardering vir hoe anders onse geliefde Afrika is. 

	Bepaald (genadiglik!) anders as die veredelde salonne van Europa en Noord-Amerika, waar buitelandse beleid huigelend en pretensieus geknoei word. 

	Ons Afrika is eg, aards en sonder tierlantyntjies. Gevorm en gelouter deur dikwels nypende armoede en gebrek aan basiese middele. Maar nogtans word altyd eerlik probéér.  

	Met ‘n totaal ander, uniek eie maar ewe ryke kultuur-erfenis

	So dis met warmte in my hart vir mý Afrika en vir die voorreg wat my gegun was, wat ek hierdie staaltjies met u gaan deel. Sodat u kan sien dat ons diplomate darem nie almal net laventelhane was wat ons “links-liberaal” laat verlei het deur die blink liggies en gekunstelde argumente van ons Eerste Wêreldse eweknieë nie...

	Net vir so bietjie konteks: ek het wel die blink ligte van die noordelike halfrond reeds geken, voor ek vort is Wes-Sentraal Afrika toe. 

	‘n Opleidingskursus by die (Wes)-Duitse geheime diens, die BND in München. Later ook na London en omstreke, gedurende my jare by die Nasionale Intelligensiediens. Vervolgens as eerste sekretaris by die Ambassade in Parys, voor ek hoof geword het van Diplomatieke Opleiding in Pretoria. 

	Toe, op 38-jarige ouderdom, die nominasie as ambassadeur na ses lande in wat soms meewarig na verwys word as “Afrika se armholte”. Dis nou, van noord na suid langs die Weskus af: Tsjad, bo in die Sahara (Frans & Arabies), Kameroen (Frans & Engels, eensmalig Duits), die Sentraal-Afrikaanse Republiek (Frans), Ekwatoriaal-Guinee (swart Afrika se enigste oud-Spaanse kolonie), die Demokratiese Republiek van Sao Tome en Prinsipe (Portugees), en Gaboen (Frans). 

	My residensie was in Gaboen se hoofstad, Libreville, geleë aan die Atlantiese kus, reg bo die ewenaar. Hierdie kaart sal help om die ses lande te plaas:

	Ek en my gesin het kort voor middernag op die 13e Januarie 1993 daar geland (dit was ‘n Woensdag, darem nie ‘n Vrydag nie!). Ons het gevlieg met Air Gabon se toe nuwe weeklikse vlug, in hulle Jumbo-747, van Johannesburg na Libreville. Dit het toevallig so uitgewerk dat minister Pik Botha saam op die vliegtuig was (hy en sy groep sou aangaan Europa toe). Sy teenwoordigheid aan my sy, het darem ‘n ekstra bietjie luister verleen – minstens in die oë van die Gaboenese protokol wat daardie middernag vir my, my vrou Rina en ons drie jongelinge ontvang het.

	My voorspan het reeds twee maande tevore daar begin nes-skrop, tydelik in die Hotel Intercontinental, waar ons sou bly en ons kantore ook voorlopig was. Hulle het dinge soos tussentydse kantoor-akkommodasie, vervoermiddels en verblyfreëlings reeds goed op dreef gehad. 

	Ek was werklik bevoorreg om ‘n talentvolle span te gehad het – Kenny Pedro as Eerste Sekretaris (wat pas tevore as die DBS se junior diplomaat van die jaar aangewys was) met Hennie Riekert as admin-hoof (1e in sy opleidingsgroep). Selfs my knap kode-dame was ook eerste in haar opleidingsgroep. 

	Ekself was darem ook ‘n klompie jaar te vore #1 in my opleidingsgroep, maar die feit dat sulke knap mense saam met my gestuur is, het my laat hink tussen twee moontlike verklarings – óf dat die regering hierdie eerste missie in swart Afrika as baie belangrik beskou het en dus net die bestes wou  stuur... 

	Of andersins, dat hulle maar lugtiglik gewonder het oor hierdie jong ambassadeur van hulle, en dus versigtigheidshalwe ter rugsteuning besluit het dat ek die heel bestes moet hê...

	Na aankoms by die BBP-ontvangslokaal op Libreville se leon Mba-Lughawe is ons toe flink-vlot weggevoer na die Intercontinental toe, wat sommer nabygeleë was. Sodat ons darem ‘n uiltjie sou kon knip voor die dagtaak aanstons sou begin. 

	Natuurlik kon mens nie veel slaap nie – van blote nuuskierigheid – en toe die son daar op die ewenaar klokslag ses-uur sy kop uitsteek, was ons almal voor die vensters om ons omgewing te besigtig en sommer op die koop toe ons eerste tropiese donderstorm te beleef. Sowat van lower-ryke groen, en emmers water wat druisend neerstort!

	Na ons ‘n baie lekker ontbyt geniet het in die privaat-eetkamer van my gesin se tydelik tuiste (die hotel se “presidensiële suite”), het ons die hotel gaan verken. Dit is op die oewer van die Komo-rivier (daar 13 km breed!) en dit het alles gehad in die lyn van sportgeriewe om my en my jongspan konstruktief besig te hou. Insluitend ‘n muurbalbaan – sonder lugreëling – waar ek en my seun oor die volgende klompie weke gou sou akklimatiseer. 

	Ons tydelike kantore was ook daar in die hotel se hoofgebou – ‘n reeks naasliggende kamers wat knaphandig vir ons gebruik omskep is. 

	Laat ek nou dadelik uitwys dat Gaboen die Afrika-land is met die hoogste per capita inkomste, danksy sy olie-rykdom, plus mangaan, uraan en tropiese hout. Statisties verdeel tussen sy klein bevolking van maar so ‘n miljoen siele op daardie stadium (alhoewel nie fisies verdeel nie – daar was en is ‘n enorme kloof tussen die ryk elite en die  res van die bevolking). 

	Die hotel was beslis glad nie onaardig nie, goed geleë aan die snelweg al langs die rivieroewer af. Naby dié se aansluiting met die ander moderne snelweg, die sirkelpad wat binneland-om van die lughawe af om die stad loop na die hawe toe, dieper op  in die rivier. 

	Ons sou gou uitvind dat Gaboen ‘n plek van uiterste kontraste is, omdat die rykdom maar erg bo aan die tippie van die piramiede gekonsentreer is. Hierdie kontras is baie konkreet by ons tuisgebring daardie selfde middag-uur, toe ons vertrek het na ‘n oulike restaurant (‘n omskepte huis in ‘n gegoede “expat”-woonbuurt daar naby).  

	Kenny het ‘n minibus-taxi gehuur vir ons span, vir so saam-saam gees-bou in die ry, omdat ons bestelde ampsvoertuie nog nie afgelewer was nie. Ons is toe met indrukwekkende spoed daar weg by die hotel, op die moderne sirkelpad wat buite om die stad loop a la Parys se pereferique. Maar binne net ‘n paar minute het dinge begin lol met die bussie se regter-agterband. Die verleë drywer moes toe terstond aftrek – veral verleë omdat dit toe blyk dat hy nie ‘n spaarwiel aan boord had nie. 

	‘n Verbygaande taxi is gou aangekeer en Kenny en Hennie is daar weg om die regte grootte band te loop soek, waarmee hulle darem na nie te lank nie opgedaag het. Ondertussen het ek,  daar aan die snelweg se rand (uitgedos vir die eer van my land in donker pak en das), algou maar te deeglik geleer hoe sopnat sweet-warm die volgende vier jaar daar in die tropiese hitte en humiditeit gaan wees...

	Met die nuwe wiel in plek het ons toe weer vervaard in die pad geval restaurant-toe. Daar het ‘n gesig my ingewag wat my al my dae op hierdie ondermaanse kristalhelder sal bybly. Dit het die kontras in welvaart – Gaboen se “twee Afrikas” – tog te netjies tipeer... 

	Die huis-cum-restaurant het aan die straat-kant ‘n redelike hoë plant-heining gehad, lowergroen. Dig teen die heining was ‘n lang slap Cadillac geparkeer, met sy snoet na ons toe. So ‘n glinsterende metaal-goud gespuitverf, met ‘n egte leer-bedekking oor die dak. 

	Terwyl ek dié imponerende wa gadeslaan (Cadillacs is mos nou nie algemeen te sien op Suid-Afrikaanse strate nie en, watwou, ook nie in Engeland of Europa nie) toe kom so ‘n opgeskote boerbok-ram van agter die kar te voorskyn. Dié slenter ewe baas-vannie-plaas nader en met nonchalante ratsheid spring hy eers op die enjinkap en toe op die dak. Om vandaar rustig te begin wy aan die lekker sappige top-blaartjies van die netjies-gesnoeide heining... 

	Die ete was heerlik (Libreville het na my beskeie eerstehandse oordeel beter restaurante as Parys, waar ek ook drie jaar diplomaat was). Tussen die geregte deur en die kennis maak met die ander-spanlede se gades en kinders, kon die jongspan hulle verkyk aan die uitgevrete gorilla (van die laagland-spesie) wat baie gerieflik, rug teen ‘n akasiaboom in die tuin, sit-lê en piesangs vreet het... 

	Só het ons toe ons verblyf in Libreville afgeskop – die begin van wat vir my en my gesin altyd sal bybly as van die wonderlikste jare van ons lewens.

	Kort voor lank egter was dit tyd om my eerste amptelike besoek in my uitgestrekte streek te onderneem. Gedurende die isolasie-jare het Buitelandse Sake klandestiene bande gebou gehad met behulp van ons ekonomiese hefboom-krag en tegnologiese kundigheid. Vir Gaboen het ons gehelp met hulle mangaan-ontginning en ook vir hulle ‘n model-beesplaas aangelê in die hooglande na die ooste, grensend aan die Kongo (hulle destydse president Omar Bongo se hinterland). 

	In ekwatoriale Afrika is die bekom van vars rooivleis ‘n groot probleem, want bees en skaap vrek vinnig-vinnig van die tropiese peste. Maar dan, Boer se kind kan mos altyd ‘n plan maak. Ons Drakensberger-beeste (gekruis met Ngunis) en ons Dorper-skape kon, op die regte hoogte bo seespieël, floreer onder ‘n Boerseun se sorgsame, bekwame hande.

	Om bande te bou met Ekwatoriaal-Guinee is dieselfde gedoen. Op die vulkaniese eiland Bioko in die Golf van Guinee het my koverte diplomaat-voorgangers nog so ‘n plaas aangelê gehad. Digby Moka, hoog in die nek tussen twee vulkaan-pieke, lowergroen met altyd heerlike lente-weer. ‘n Baie brawe Suid-Afrikaanse egpaar – my landbou-attaché en sy gade, Mike en Annerie le Roux – het die model-plaas bedryf. 

	 

	Ekwatoriaal-Guinee was dus my volgende teiken vir die formele aanknoop van diplomatieke betrekkinge. Bioko-eiland is dus gekies is as my eerste reis-bestemming – vir samesprekings met die regering van Ekwatoriaal-Guinee in die hoofstad Malabo, geleë aan die noordekant van die eiland Gevolg deur ‘n amptelike besoek aan die plaas, aan die suidekant. 

	Met die uitgestrektheid van ons jurisdiksie-gebied en die gebrek aan padverbindings moes ek uiteraard heelwat vlieg in die streek. Dikwels was dit “moet jy lag, of moet jy huil?” ervarings. Veral juis na Ekwatoriaal-Guinee...

	Die kaart hieronder dui die belangrikste plekke aan, wat nou in hierdie eerste hoofstuk (toegewy aan ons vliegery) sal figureer. Die plaas was so halfpad tussen die dorpies Luba en Riaba, by ‘n plekkie genaamd Moka, tussen die dorpies Luba en Riaba op die kaart hieronder.

	In hoofstuk #2 sal ons ietwat die sluier lig oor van my plaas-belewenisse daar, wat definitief van ‘n “nie-protokolêre” aard was! Maar nou eers die rare maar ware omtrent ons vlieg-ervarings...

	[image: Image]

	Voor onafhanklikheid van Spanje in die middel-sewentigs was Bioko (in die Spaans-koloniale era bekend as Fernando Po) ‘n welvarende plek, danksy die verbouing van koffie maar veral kakao – die eiland het meer dokters per kop van die bevolking gehad as die gemiddeld in Spanje self. 

	Met onafhanklikheid is al die blankes egter oornag sak-en-pak vort, en in minder as twee dekades het alles in haglike armoede verval (dit was voor olie in hulle gebiedswaters ontdek is in die negentigs). 

	Die president, Teodoro Obiang, se seun Teodorin (“Kiki”) Obiang, het byvoorbeeld een aand in Libreville by my voordeur opgedaag, asvaal, en gepleit vir kos. Vandag is hy vise-president en in die visier van die gereg in die VSA, Frankryk en Switserland vir korrupsie en self-verryking van honderde miljoene, danksy die petro-dollars – maar meer daaroor, so ietwat later.

	Met die besluit geneem dat ek moes vlieg Bioko toe, was die volgende kwessie: hoe presies om dit te doen? Met die landsekonomie daar toe so haglik, het prakties niemand soontoe gevlieg nie. 

	Die enigste vlug was een keer per week, Woensdae, met Equatoriaal Guinean Airlines. Eers van Libreville, oor na Bata, die regionale hoofstad van die blok van Ekwatoriaal-Guinee geleë op die Afrika-vasteland (die ou Rio Muni-gebied, net noord van Gaboen). Van Bata dan, ‘n kort hop oor die waters na Bioko-eiland en die lughawe by Malabo. 

	Met my jare van reis-ervaring was ek uiteraard gewoond daaraan dat vlug-besprekings maak so maklik is soos val uit ‘n boom uit (selfs in daardie dae van papier-kaartjies). Ek vra ek toe ewe niks-vermoedend vir my plaaslik-gewerfde sekretaresse, Marie-Jacqueline (‘n Brits-geskoolde jong dame van die Gaboenese stam-adel) om die plaaslike agent van Equatorial Guinean Airlines daar in Libreville te bel en die nodige te reël. 

	Na so ‘n uur kom Marie-Jackie egter so ietwat skoorvoetend terug na my: “monsieur l’ambassadeur, ons het ‘n probleem”. 

	Nou hoe so? wou ek weet. 

	Wel, sê sy toe, sy’t vasgestel dat die agent vir Equatorial Guinean in die matiti woon en daar sy “kantoor” het (die matiti is die slum-area om die middestad). En hy het nie ‘n telefoon nie... 

	Haar raad was dus dat ons vir monsieur Elvis (my chauffeur) met die Land Cruiser moet stuur om die agent fisies te gaan opsoek en die bespreking gesig-te-gesig te reël.

	So gesê, so gemaak. 

	Maar, na ‘n stuk of drie uur, toe daag Elvis natgesweet en eweseer skoorvoetend by my op. 

	“Monsieur l’ambassadeur, ons het ‘n probleem...”.  

	Hy het die agent wel in die hande kon kry, maar omdat die man nie ‘n telefoon of ‘n rekenaar het nie, kon dié nie besprekings maak of kaartjies uitreik nie.  

	Die silwer randjie, egter (volgens die agent) was dat dit geen probleem is nie. Nie in die minste nie. Al wat ek moes doen, sou wees om die komende Woensdag teen middagete by die lughawe aan te meld. Mits die vliegtuig wel die dag van Malabo af aangekom het (wat ek toe al reeds, met my bra kort ervaring van Midde-Afrika begryp het nie iets is om weddenskappe op te waag nie), dan sal hy wat agent is sorg dat ek en my delegasie eerste plek kry aan boord.

	Daar was kennelik nie veel aan die saak te doen nie. Al raad was om dan nou wel maar die volgende Woensdag in goeie geloof lughawe toe op te ruk. 

	Daar aangekom was die vreugde groot om by die inboek-saal wel reeds ‘n plank-bordjie met die naam Equatorial Guinean Airlines by een van die lokette te sien hang. Al het dit maar bedremmeld-skeef grondwaarts gebeur – van die plafon gesuspendeer aan net een stuk vislyn alleen. Dié was vasgemaak aan net die een hoek van die reghoekige plankie (in stede van behoorlik horisontaal-waterpas, waarvoor twee lyne nodig sou gewees het – een aan elke hoek). 

	Die agent, met ‘n breëbek-glimlag van trots, het ons verseker dat die vliegtuig toe wél reeds van Malabo af arriveer het. Wat hy toe ook terstond vir ons gaan wys het, waar dit op die aanloopbaan geparkeer gestaan het. Dit was ‘n twee-skroef Oosblok-model, bedryf deur die Tsjeggo-Slowaakse Skoda Air maatskappy. ‘n LET-L410 met 19 sitplekke, soos die een hieronder:

	My verligting dat alles darem blyk reg te loop het aanstons egter weer ietwat van ‘n skok beleef. Dit was toe die agent ewe trots vir ons elk ons boord-passe gee. 

	Daarop was vet gedruk: British Caledonian Airlines, Libreville na Douala in Kameroen... 

	Nou ek het geweet dat British Caledonian al dekades tevore die kreeftegang gegaan het, en ons wou uiteraard Malabo toe, nie na Douala in Kameroen nie. 

	Toe ek met al die nodige diplomatieke politesse ewe beleefd omtrent hierdie oënskynlike diskrepansie navraag doen, toe kyk die kêrel my so jammerwaardig aan – duidelik onder die besef dat hy hier met ‘n baie groen “vreemdeling in Jerusalem” te doen het. 

	“Maar eksellensie, almal hier rond weet mos ons het nie ons eie boordpasse nie. Daarom gebruik ons maar hierdie oues waarop ons afgekom het; almal weet hierdie beteken jy gaan met Equatorial Guinean na Malabo toe, oor Bata.”

	Ewenwel, die man was so goed as sy woord, en daar word ons toe ook summier eerste uit begelei na die vliegtuigie toe, om die voorste sitplekke te gaan inneem. Dié was maar erg beknop vir beenruimte.

	Die hoof-rede hiervoor was dat die twee Tsjeggiese loodse die spasie agter hulle twee se sitplekke tot dakhoogte toe gepak gehad het met bokse doeane-vrye White Horse whiskey! 

	Daar was nie ‘n aparte piloot-kajuit nie – net maar ‘n slordige, gehawend-vuil gordyntjie wat die loodse van die passasiersruim “afgeskei” het. Daarby het die vlieëniers ‘n vlugingenieur by hulle gehad (vir redes wat ons later sou uitvind!). So ‘n lang, slap-rug kêrel wat homself vir die hele duur van die vlug so staan-staan gedrapeer gehad het oor die mede-loods se sitplek-rugleuning. Als om nie self ‘n passasier-sitplek op te neem wat verkoop kon word nie. 

	Daardie Spartaanse Oosblok-apparaat het nie net mank gegaan aan ‘n stuurkajuit vir die bemanning nie. Daar was ook geen aparte bagasie-ruim nie – die bagasie is on-seremonieel gestapel in die neus- en stert-kegels van die apparaat. Bepaald ook geen toilet nie (maar dit sou darem kort vlugte wees).

	Nou kyk, met ons geluk was daardie vliegtuigie daardie dag behóórlik vol. Die sokkerspan van Ekwatoriaal-Guinee het naamlik daardie vorige naweek in Libreville gespeel gehad, en hulle moes terug huis-toe. 

	Die loodse was gelukkig haastig (weet nie of dit was om hulle vrag whiskey te gaan verkoop, of self te gaan ledig nie). Almal is haastig-haastig soos sardiens ingeprop, en die motore is aan die gang gemaak.

	Boord-vol, kreun die vliegtuigie toe aanstons die lug in, vir die kort hop van so 150km oor die Muni-rivier na Bata toe.  

	Dit was vrek warm binne, maar ons het dit maar toegeskryf daaraan dat die vliegtuig op hierdie kort eerste been nie werklik kruishoogte en dus koel bo-lug so bereik nie... (ek was weer uitgedos in ‘n driestuk donker pak en das vir die okkasie). 

	Eerlank voel ons toe die vliegtuigie begin daal, en van waar ons voor gesit het kon ek die aanloopbaan van Bata in sig sien kom. ‘n Horde hoopvolle prospektiewe passasiers het langs die teer-strook gestaan met hulle bagasie in hand, bus-stop styl. Want daar ook was daar nie telefoonverbindings of besprekings-kompers nie. Soos ons, moes hulle ook maar in goeie geloof opdaag, soos bus-vang. 

	Met die loods vol in sy finale approach, wiele reg vir landing, storm daar toe skielik ‘n bende straat-honde agter ‘n hetige teef aan, reg oor die middel van die landingstroook. 

	Nou kyk, ek ken heelparty tale, maar bepaald nie Tsjeggies nie. Tog kon ek sonder ‘s sweempie van twyfel verstaan presies wat die loods daar in die mikrofoon in geskree het, en so ook kon die beheertoring. Noodgedwonge moes ons kaptein natuurlik optrek en sirkel, al swetsende. So in die skeef-lê van die kort draai, kon ons sien hoe rondskarrelende soldate onder ons met AK-47’s die honde se partytjie loop staan en bederwe het. 

	Uiteindelik veilig op die grond, moes al die passasiers wat Malabo as bestemming gehad het bly sit.  Langs die aanloopbaan is daar toe lot gewerp oor die wagtende hoopvolles daar se vooruitsig om daardie dag te vlieg. Want net een passasier wat in Libreville opgeklim het, het daar afgeklim, met Bata as sy eind-bestemming. 

	Toe word egter ge-oordeel deur die “powers that be” dat vier van die wagtendes wel kwalifiseer om saam te vlieg. 

	‘n Mede-passasier uit Libreville, maar van mindere aansien, is dus summier aangesê om af te klim en tot volgende Woensdag te wag (wat hy maar ewe gedweë gedoen het). 

	‘n Tiener-seun van so 15 is sit-gemaak op sy moeder se breë skoot. 

	Só is dus drie van die vier ge-akkommodeer. 

	Die laaste ou was ‘n Europeër van die VN se ontwikkelingsfonds. Vir hom is daar toe ‘n plastiek stapel-stoeltjie ingedra wat in die stert tussen die laaste ry sitplekke geplaas is, in middel van die paadjie. Sonder saak met veiligheidsgordels of sulke fieterjasies. Hy het dit gelate-amuseerd aanvaar; net dadelik sy kamera uitgepluk sodat hy in dié posisie afgeneem kon word om vir sy nageslag te kan wys (of miskien vir die versekeraars?). 

	Dis toe wat die gebrek aan ‘n aparte bagasieruim in spel kom. Een van die wat daar in Bata nuut aan boord gestap het, het ‘n yslike inkoopsak by hom gehad. Daardie soort gemaak van gevlegte plastiek-gaas. En die was propvol “vars” vis was wat hy in die plaaslike mark gekoop het. Dié welriekende bagasie is toe sonder seremonie in die oop stert-kegel gegooi.

	Met almal weer min-of-meer gesete, het die vliegtuigie toe weer die lug in gebeur, vir die laaste been van so 240km oor die Golf van Biafra heen, na Bioko-eiland en Malabo se lughawe. 

	Met ‘n gesidder en gekreun het die LET toe uiteindelik kruishoogte bereik. Ook maar net-net, so afgerem deur sy vol mensevrag en die gewig van die klomp kaste whiskey. 

	Maar in stede van koeler word, word dit toe net al hoe warmer binne. Blêddie warm. 

	Ons besef toe dat die lugsirkulasie-kanaal wat op kniehoogte aan die binnekant al langs die twee binne-sye van die romp af loop, besig is om vuurwarm lug in die passasiersruim in te pomp. 

	Grensend aan desperaat, konnekteer Annerie toe met die ringetjie van ‘n Coke-blikkie wat sy by haar gehad het, oor die whiskey-kaste heen met die agterkop van die boord-ingenieur, en verkry só oplaas sy aandag. Hy en die loodse praat net Tsjeggies, maar met gebaretaal maak ons toe darem aan hom ons konsternasie duidelik – waarom op aarde is die verwarming aan, hier reg op die ewenaar? 

	In ewe duidelike gebaretaal, versterk met ‘n Babelse mengelmoes van woorde, verduidelik hy toe: dié tipe vliegtuig is vir Siberië ontwerp, en die enigste manier om die hitte van die enjins af weg te lei sodat hulle nie oorverhit nie, is om met die kajuit-verhitting vol oop te vlieg... 

	‘n Verduideliking wat u as lesers sal begryp ons toe dadelik (met die onvriendelike see doer vêr onder ons), met volle gelatenheid as kennelik redelik en verstaanbaar aanvaar het. 

	Al het die hitte se interaksie met die vis daar neffens agter in die inkoopsak, maar gewerk met ‘n mens se gal...

	Genadiglik het Bioko se vulkaan-silhoeët gou genoeg uit die grysheid opgedoem, en kon ons darem veilig voet aan land sit. Die uiteindelike terugvlug, ‘n paar dae later, was so-by-so maar van dieselfde aard. 

	Voor my volgende vlug na Bioko opgeduik het, het die LET egter reeds sy eie lot beklink toe die loods op ‘n goeie dag (met weer ‘n te swaar vrag) die moedige tuigie van die aanloopbaan laat afloop het by landing. Die lughawe-personeel het nie die perimeter behoorlik skoon gehou gehad nie, sodat Equatorial Guinean Airlines se een en enigste vliegtuigie tussen die opslag-palmbome daar teen die  teer se rand afgeskryf is. Sonder lewensverlies darem.  

	Die Russe het toe tot die Ekwato-Guineane se redding gekom, deur vir hulle ‘n ou Antonov valskermdraer beskikbaar te maak – van die tipe waarin die passasiers moet staan, klouend aan ‘n strop wat hang van ‘n middel-reëling. Mike en Annerie moes toe met dié gevaarte terugkom Libreville-toe om die Boeing te haal vir hulle gereelde tuisvergunnings Suid-Afrika toe. 

	Wat hulle op die Antonov beleef het, was nog meer komies as enigiets waarmee die LET vorendag kon kom. So staan-staan, soos sardiens ingepak, het die passasier wat reg voor Mike en Annerie gestaan het een van daardie plastiek-inkoopsakke tussen sy voete onder beheer probeer hou. Vol met groente en slaai. Die passasier reg agter hulle twee weer, het ewe doodluiters ‘n lewendige boerbok aan ‘n tou aan boord gebring. Dit was nie lank nie, toe het daardie bok sy kop tussen Mike en Annerie deur gebeur en baie smaaklik aan die groengoed in die inkoopsak begin smul, sonder dat die ander ou iets op die stamperige vlug agtergekom het. Die “show” was toe hulle “in-flight entertainment”. 

	Dié situasie was darem eens te onbetroubaar, onveilig (en opsigtelik ook, aansien-gewys, te onfatsoenlik vir die vervoer van die ambassadeur van Afrika se leidende land), sodat Pretoria oplaas toestemming gegee het dat ek vir my ampsvlugte voortaan privaat-vliegtuie in Libreville kon huur, soos die een hieronder (met Mike en ekself):

	Steeds egter het die Antonov amper die laaste woord gehad.  Ons het pas geland gehad op Malabo met so ‘n huurvlug en was nog besig om op die verste punt van die aanloopbaan om te draai om te begin terug-taxi na die eindpunt-gebou toe, toe die dekselse Antonov op die horison verskyn. Salig onbewus daarvan dat daar reeds ‘n ander vliegtuig (ons) op die aanloopbaan is. Weer is in ‘n Babelse verwarring van tale oor die eter geswets, maar sonder sukses – die Antonov was op sy “final approach”, asof dit sy privaat-lughawe was (wat dit grootliks was, siende dat prakties niemand anders destyds soontoe gevlieg het nie). 

	Dit was duidelik dat ons dit nie sou maak na die eindgebou se voorhof toe nie, voor die enorme ding ons sou plat-smeer oor die aanloopbaan heen. Ek en die loods was dit toe reeds eens dat al raad sou wees om maar self twee vriendelike palmbome te kies om tussen te gaan skuil, en te hel met die vlerke, toe die Antonov op die laaste oomblik optrek en bo-oor ons skeer, met ‘n reuk van kragparaffien wat op ons neersak wat my altyd sal bybly.

	(So tussen hakies, net om die erns van hierdie situasies te onderstreep – in 2005 is 60 mense aan boord dood toe die oorlaaide Antonov, wat maksimum 48 kon dra, na opstyg by Malabo nie hoogte kon kry nie en pylreg in die vulkaan vas gevlieg het).

	Die ekskursies met privaatvlugte en onderonsies met die Antonov was egter nie die einde van ons vlieg-ervarings na en van Malabo-lughawe nie.  

	Met die Nuwe Suid-Afrika weer volledig terug in die familie van nasies het ons besoek ontvang van die SAS Drakensberg, wat onderweg was terug Snoekies toe van ‘n gesamentlike oefening met NAVO in die Noord-Atlantiese oseaan. Daar is toe besluit om vlag te wys in die lande aan die Golf van Biafra, siende dat ons van ambassade-kant algou baie noue militêre bande met hulle almal opgebou het. Veral met Gaboen, wie se skepe en vegvliegtuie ons Krygkor en Atlas-manne begin versien het.  

	Ek moes as ambassadeur (saam met ‘n paar van my span), hierdie rondvaart vergesel. Malabo was uiteraard toe een so ‘n vlag-wys bestemming. 

	Daar aangekom vroeg-oggend, het daar gou-gou eers ‘n toutrekkery tussen die Ekwatoriane onstaan oor waar presies ons moes anker. Eers wou hulle hê ons moet reg voor die presidensiële paleis gaan lê sodat die groot man ons darem ten beste sou kon sien. Die anker het egter skaars daar water geslaan, toe kry ons die boodskap: nee, ons moet terstond weg daar (iemand het dit in sy kop gekry dat dit vir hulle ‘n nasionale veiligheidsbedreiging kon word, om so in die visier van die Drakensberg te wees). 

	Ons het toe omgeskuif noord-wes, nader aan die lughawe, totdat ons toe uiteindelik direk binne sig van die beheertoring gelê het.

	Met een van die  Super-Puma helikopters van die Drakensberg (soos hierbo) is ons vervolgens lughawe toe, om hulle verdedigingsminister, militêre grootkoppe en ander hooggeplaastes te gaan optel vir ‘n onthaal aan boord. Daarna (op die terug-been) is beplan om hulle vir ‘n besigtigingsvlug te neem oor hulle eiland, wat ek glo weinig van hulle op daardie stadium al uit ‘n helikopter kon bekyk gehad het.  

	Die opgewonde passasiers het ons gretig ingewag gehad. Die vlug-bemanning het begin om hulle behoorlik in te gord, reg vir opstyg. Toe, egter, kom ‘n beampte uit die beheertoring uit-asem daar aangestorm: stop! stop! Julle mag nie opstyg nie! 

	Ek was toe al redelik oor my irritasie-drumpel gedruk deur die Ekwatoriane se organisatoriese wanorde, en wou toe dadelik redelik driftig weet wat presies sy probleem is. 

	Nee, laat die kêrel my toe verstaan, ons moet eers ‘n vlugplan liasseer – vir welke voorreg ons US$100 moet betaal. 

	Ek sê toe vir hom dis ‘n militêre BBP-vlug, en dat hy met sy eie oë die hele vlugroete kan sien, tot by daardie skip – daár, net agter die branding. Dieselfde een waarvan ons opgestyg gehad het om pas tevore hier in te vlieg. Sonder ‘n geliasseerde vlugplan.

	Maar nee – die kêrel soek angstiglik sy honderd dollars. 

	Totdat die verdigingsminister – breed en lank van lyf – hom toe oplaas losgegord het en op die stommerik afstorm. Hy het ons soeker na honder dollars in geen onsekere terme en met taal wat ek as ambassadeur nou nie veroorloof was om te besig nie, laat verstaan dat hy ‘n absolute moroon is wat besig is om sy land se naam totaal gat te maak. Voorts, dat hy homself so gou moontlik uit die voete moet maak, as hy weet wat goed is vir sy gesondheid (letterlik). 

	Wat die meneer wyslik toe ook terstond gedoen het.

	Ons het toe heel bedeesd terug gevlieg skip toe, wetend dat die wraak wat op die terugvlug sou kom, soet sou wees...

	Na ‘n baie suksesvolle onthaal aan boord, so goed soos net ons Vloties dit kan doen, was dit toe tyd vir die beloofde besigtigingsvlug. Vir welke doel (só het ons ewe vroom verduidelik), die twee groot sy-deure oopgelaat sou word.  Sodat hulle ten beste hulle mooi land kan sien (die passasiers sit rug-aan-rug in die middel af, en kyk uitwaarts, met net ‘n pens-gordel wat jou help om swaartekrag se trek te weerstaan). 

	Met almal behoorlik ingegord, laat lees die loods toe met wat ons hom versoek het: ‘n “hysbak”. Hy’t daardie magtige enjins ooptrek sodat die helikopter soos ‘n vuurpyl loodreg die hemele in geskiet het van die dek af, asof gelanseer. 

	Nou ek kan julle belowe, as jy nie weet wat kom nie (en jy’s gerus gesus deur die besadigde in-vlieg van daardie oggend, plus al die vaste en vloeibare verversings) dan is ‘n “hysbak” ‘n boudknyp-belewenis! 

	Veral met die deure oop, en die rotor-blaas wat jou maak voel jou hare word aan die wortels uitgepluk. 

	Op die top, gooi die loods toe ook die Puma op sy sy – kwansuis dat almal nou baie mooi die see en aarde onder ons kon sien. Maar natuurlik met die effek dat jy óf aan jou pensgordel oor die afgrond hang voor die oop deur, of op jou rug lê met die hemele wat van bo vir jou wink. 

	Gelukkig het die gedruis van die enjin en rotor die gille gedemp, anders sou die president dit waarskynlik daar in sy paleis gehoor het... 

	Maar soos die mens nou maar is, na die eerste skrik verby is, toe het almal dit gate uit begin geniet en was dit vir ons passasiers ‘n belewenis om hulle eiland so uit die lug te kon sien. Baie goeie gees-bou, wat die verhoudinge beslis verder sement het. (Hierdie was nie die enigste eskapades op die rondvaart tussen die eilande met die Drakensberg nie, maar meer oor byvoorbeeld die besoek aan Prinsipe-eiland in ‘n volgende episode; ons sal beslis ook weer terugkom na Ekwatoriaal-Guinee en die (on)protokolêre petaljes op die model-plaas, in die volgende hoofstuk).

	Laat ek dus hierdie episode afsluit soos ons begin het. Met ‘n reis-staaltjie oor Gaboen – dié keer onderneem per ampsmotor. 

	Histories gesien is een van die bekendste dinge omtrent Gaboen die beroemde hospitaal wat Dr. Albert Schweizer, die befaamde pianis en sjirurg, by Lambarene aan die allemintige Ougue-rivier begin het omtrent ‘n eeu gelede. In die vroeg-negentigs het Rooi Sjina toe ‘n  mediese hulp-projek daar aangepak, wat bestaan het uit die toevoeg van ‘n moderne kraam-eenheid tot hierdie historiese hospitaal. 

	Toe die nuwe vleuel hier teen die middel-negentigs gereed was vir inhuldiging, is ons klomp ambassadeurs almal opgekommandeer om die plegtigheid te gaan bywoon. Omdat die pad soontoe pas vir die eerste keer geteer is, is ons maak verstaan dat ons seblief per motor moet opruk soontoe. 

	Die weer het die dag baie mooi saamgespeel en nie (soos maar te dikwels gebeur het) ‘n tropiese wolkbreuk oor ons koppe laat uitsak nie. Soos ‘n netjiese span pikkewyne in ons deftige pakke, staan ons toe daar kringetjie en luister die toesprake aan. Op bar rooi aarde, want die landskapering was nog nie gedoen nie. 

	Dit was so halfpad deur die seremonie heen dat die uwe skielik besef het iets is nie pluis hier binne die onderste ryk van my broekspype nie. 

	En dat die invallers baie doelgerig opwaarts in aantog is... 

	‘n Vinnige blik na benede het my ergste vrese bevestig – rooimiere! 

	Van die groot, tannerige tropiese soort. 

	Vinnige rond-spied het bevestig dat my ampsmotor (so dertig tree weg) my enigste redding sou wees.

	Elvis was saam met die ander chauffeurs onder ‘n skaduboom aan’t koukus, maar my gedempte? gil van sy naam (wat met die nodige toon van erns ge-uiter is) het gelukkig sy aandag getrek. Want die motor was natuurlik gesluit. 

	Dit was toe ‘n voet-reisies tussen hom en myself, vir wie eerste daar sou kom. Ek kon nie vinnig genoeg op die agtersitplek kom en broek uitpluk nie, want die rooi gety het toe reeds hoog op begin reik. 

	Gelukkig darem ‘n ordentlik-genoeg onderbroek by die venster kon uitskud, om nie die land totaal in die skande te steek nie... 

	Teen hierdie tyd was my kollegas natuurlik al gekraak van die lag (na elkeen vinnig eers sy eie situasie evalueer gehad het – maar dit het geblyk ek was die enigste slagoffer van die rooi gevaar). 

	Dit het ernstige pose-hou geverg, om daarna ewe nonchalant terug te stap na hulle toe. My pêl Horst, die Duitse ambassadeur – altyd spitsvondig – vra my toe, in Engels, wat ek nou hier sal probeer in Afrikaans weergee: 

	“Wat het die een rooimier vir die ander gevra, toe hy dié so jirts sien verby-wals teen jou been op?” 

	Ek kon hom net maar met ‘n glimlag aankyk en knik dat hy moet voortgaan, met al die kollegas natuurlik aan sy lippe. 

	“Where are you going, all dressed up like that in your dancing shoes?”  sou die een rooimier toe glo vir die ander gevra gevra het.

	En weet jy wat antwoord die ander rooimier toe? terg Horst voort. 

	Weer kon ek net maar kop skud. Na ‘n genoegsaam-dramatiese pouse, kom hy toe met die “punch-line”.

	“I’m on my way to the ambassador’s ball, of course!” .

	Voorwaar het ons ‘n “ball” gehad, daardie onvergeetlike tyd in midde-Afrika.  

	Maar jy moes ook maar b@lls gehad het om dit alles daar, in daardie ongeveinste, ongerepte omstreke, met ‘n glimlag vir volk en vaderland te doen. 

	Beslis was ons DBS-diplomate dus nie net ‘n pinkie-innie-lug groep laventelhane wat tussen die blink liggies uitgehang het nie! 

	In die volgende hoofstuk beloof ek nog meer bewys hiervan...

HOOFSTUK 2

	Ai, die liewe Ekwatoriaal-Guinee... 

	Klein landjie, enigste  voormalige Spaanse kolonie in Swart Afrika: deels ‘n eilandjie in die Golf van Guinee, deels ‘n blokkie plat aarde aan die Weskus, net Noord van die ewenaar. 

	Net bokant Gaboen, waar ek van 1993 - 1997 die eer gehad het om te woon as die Nuwe Suid-Afrika se eerste ambassadeur na Swart Afrika. Vanwaar ek ses lande in my “gemeente” moes bedien, insluitend Ekwatoriaal-Guinee.

	Soos ek in Hoofstuk 1 beduie het, was die plekkie gedurende die middel-negentigs nog brand-arm, maar vandag rol die elites daar in die petro-dollars. Daardie jare was dit ‘n aardigheid om soontoe te moes vlieg (soos in die vorige episode verhaal), en net so ‘n aardigheid om daar in die hoofstadjie, Malabo, op Bioko-eiland te moes oorbly in die Impala Hotel – soos wat ek aanstons gaan vertel. 

	Gelukkig het Suid-Afrika op daardie tropiese eiland, hoog in die nek tussen twee vulkane (Bioko is deel van die vulkaniese ketting wat vanaf Kameroen die Atlantiese Oseaan in strek) in die tagtigs ‘n model-beesplaas begin ontwikkel as landbou-bystandsprojek. Daar was dus blyplek met Boere-braaivleis – voorwaar iets om na uit te sien op die ampsbesoeke aan die eiland.

	Na daardie eerste rare vlieg-ervaringe waarvan ek u reeds vertel het (toe ons die eerste keer uitvlieg het Malabo toe om diplomatieke betrekkinge met hulle georganiseer te kry), het dit aanstons tyd geword om formeel my geloofsbriewe as ambassadeur te gaan oorhandig, aan president Teodoro Obiang Nguema. (Hy nog steeds vandag president – die langs-dienende staatshoof in Afrika!). 

	Obiang het in 1979 met ‘n staatsgreep aan bewind gekom nadat hy sy oom, Francisco Macias Nguema, omvêr gewerp en laat tereg stel het. Francisco, die eerste president na onafhanklikheid van Spanje in 1968, het die land tot totale ruïnasie gelei gehad – hy was die kêrel wat beweerdelik uiteindelik sy donkie as sy hoof-raadgewer aangestel het. Dié het hom glo “adviseer” by wyse van die beweging van sy ore, in respons op die gewigtige landsvraagstukke wat Don Francisco aan hom voorgelê het. 

	Mens weet dus nie met sekerheid nie, wie van die donkie of die president die meeste verantwoordelik was vir die volksmoord gedurende lg. se bewind, toe twee-derdes van die bevolking gedood of in ballingskap gedryf is... Ek sou persoonlik beslis nie die donkie blameer nie, want dié was minstens een van die weinige “politici” daar wat sy ore gebruik het...

	Darem is dinge nou baie anders in Ekwatoriaal-Guinee. Vierbenige esels dien nie meer as adviseurs nie. In die beste demokratiese tradisie, is Papa Teodoro nou al vir meer as veertig jaar aan bewind, telkens herkies met meerderhede in die hoë negentigs (waarskynlik danksy die feit dat die land in die 144e plek pryk op die VN se menslike ontwikkelings-indeks, met een kind uit elke twee wat voor ouderdom 5 sterf – of dalk danksy die nog veel erger gesondheidsrisiko’s wat dit inhou, as enigeen hom probeer opponeer). 

	Papa Teodoro se seun, Teodorin, is ‘n internasionaal-gesogte persoonlikheid (hy word deur al die wêreld se leidende polisiemagte gesoek). 

	Van sy nederige begin het hy uitgestyg (die oplettende leser sal onthou hoe ek in hoofstuk een vertel het hoe jong “Kiki” by geleentheid, asvaal van die honger, by my ampswoning in Libreville, Gaboen, kom kos bedel het). Nou, danksy deursetting en in die sweet van sy aanskyn, het hy (teen alle verwagting in?) jou werklik gevorder tot vise-president. 

	In daardie posisie het sy knap bestuur van sy karige staatsdiens-salaris hom in staat gestel om ‘n eiendoms-empire op te bou in al die wêreld se mees gesogte lokaliteite, o.a. ons eie Kaapse kus, in die VSA en in Parys, Frankryk. Hierdie ruim paleise was ‘n praktiese noodsaaklikheid, gesien hoeveel garage-spasie hy uiteraard benodig het vir sy vloot van Lamborghinis, Maseratis en Ferraris. 

	Natuurlik was die Weste soos gewoonlik erg afgunstig op sy sukses as sakeman, sodat Frankryk se hoogste hof beide die konfiskasie van sy klein pied-a-terre in Parys se Avenue Foch (101 vertrekke, gimnasium, haarsalon en diskoteek met ‘n bioskoop-skerm) en ook sy boete van 30 miljoen Euro en opgeskorte gevangenisstraf van drie jaar, bekragtig het.  Vervolgens was dit natuurlik blote toeval dat ses Franse weermaglede net die volgende dag in Ekwatoriaal-Guinee aangehou is by Bata-lughawe, toe hulle helikopter daar roetinegewys geland het om te hervul... 

	Dit dan die president en entourage aan wie ek plegtig-seremonieel my geloofsbriewe moes oorhandig, een gedenkwaardige oggend in Malabo, daar op die Noord-kus van Bioko-eiland. 

	Vir die geleentheid het ons oornag gehad in die Impala-hotel, wat toe die enigste redelik gangbare blyplek was. Veiligheidshalwe het ons maar gehou by ons staande praktyk wanneer  reisend in daardie geweste, naamlik om soggens, smiddags en saans Coca-Cola en droë katkoppe as  maaltyd te bestel – lg. die ronde Portugese-styl broodjies... (Dus, glad nie in die beste tradisie van diplomate wat mos glo altoos gewoond sou wees om net die uitnemendste uithang-etes te geniet nie!).

	Om die hele seremonie van geloofsbriewe oorhandig (en ook die simboliese belang daarvan) duidelik te maak, is dit nodig dat ek eers gou bietjie agtergrond gee oor die rol en funksie van ‘n ambassadeur. Dit sal ook verduidelik waar die sub-titel van hierdie eBoek vandaan kom – veral die deel oor “buitengewone en gevolmagtigde” wedervaringe. Want sien, die formele titel van ‘n volwaardige ambassadeur is juis: “Buitengewone en Gevolmagtigde Ambassadeur” (op Engels: Ambassador Extraordinary and Plenipotentiary).

	Reeds millennia gelede het koningshuise besef dat hulle met mekaar moes praat – veral wanneer konflik aan die broei was. In daardie dae was daar natuurlik geen elektroniese kanale waardeur staatshoofde direk met mekaar kon praat nie. Daarom moes iemand fisies as 'n gesant gestuur word om namens sy koning met die ander kant te gaan praat (aangesien konings natuurlik nie te gretig was om na 'n ander se domein te reis om self te gaan praat, wanneer konflik gedreig het nie). 

	Om die stuur van so ‘n afvaardiging te maak werk, was twee dinge nodig. Eerstens moes die beskerm word teen fisiese leed (aangesien 'n dooie gesant uiteraard nie kan praat nie). Tweedens, moes aan die ontvangende koning bewys gelewer word daarvan dat die individu wat homself as 'n behoorlik-aangestelde gesant voorstel, in der waarheid die koning wat hom sou gestuur het wel persoonlik verteenwoordig en dat hy behoorlik gemagtig is om namens daardie koning te praat, so asof dit die koning self is wat praat. 

	Vir laasgenoemde doel het die praktyk ontstaan om die gesant te bewapen met 'n "geloofsbrief" wat getuig van sy aansien en magte. Die brief vra dat die ontvangende koning volle geloof moet  gee aan die gesant en alles wat hy sou sê. Wat beteken dat die ontvangende koning volle vertroue kan en moet hê dat, om na die gesant te luister, net so goed was as om die ander koning self te hoor praat.

	Hedendaagse ambassadeurs funksioneer steeds op presies dieselfde beginsels. 'n Ambassadeur is die persoonlike verteenwoordiger van sy staatshoof en word individueel aangestel, persoonlik deur daardie staatshoof (om 'n ambassadeur te benoem is dus nie 'n gedelegeerde gesag wat deur een of ander minister of departementshoof uitgevoer word nie, alhoewel die minister van buitelandse sake tipies die staatshoof sal adviseer oor geskikte kandidate). 

	Met ander woorde, die pos van ambassadeur is nie 'n soort rang in die staatsdiens van 'n land, waartoe jy stelselmatig bevorder word deur eers deur "laer range" te gaan soos derde sekretaris, eerste sekretaris, raad, minister en so meer nie. Ambassadeurs kan (en word dikwels) direk van buite die geledere van loopbaan-diplomate aangestel. Dit kan enige persoon van enige agtergrond wees, solank die staatshoof tevrede is dat daardie persoon hom behoorlik in die buiteland sal verteenwoordig.

	Hierdie element van persoonlike verteenwoordiging van die staatshoof, van “in sy skoene staan en praat asof hy” verduidelik die belangrike status wat aan 'n ambassadeur toegeken word, met tradisioneel as volle titel "buitengewoon en gevolmagtigde  ambassadeur." Die ambassadeur word dan deur die ontvangende staat dieselfde status en voorregte verleen as wat staatshoof wat hom gestuur het self verleen sou word indien hy/sy daar sou besoek aflê.

	Hierdie status word weerspieël in die reëls van staatsprotokol, in wat genoem word die "orde van voorrang" (die senioriteit-rangorde wat aan verskillende posisies toegeken word, wat byvoorbeeld sou bepaal wie in 'n amptelike optog voor loop, of waar sit aan tafel by ‘n amptelike onthaal, en ander sulke uiters belangrike beuselagtighede noodsaaklik vir die handhawing van wêreldvrede). 

	Hier onder kan u die Suid-Afrikaanse rangorde sien, en dan dié van die Verenigde State van Amerika. In beide sal u sien dat ambassadeurs altyd baie hoog rangeer, byvoorbeeld heelwat hoër as militêre offisiere.

	Suid-Afrikaanse voorrang-orde:

	1. President van die Republiek

	2. Vise-president

	3. Hoofregter & President van die Konstitusionele Hof

	4. Voormalige presidente van die Republiek & vise-presidente

	5. Dienende kabinetsministers, die Speaker van die Nasionale Vergadering, provinsiale premiers (volgens senioriteit, gebaseer op datum van ampsaanvaarding)

	6. Suid-Afrikaanse Ambassadeurs

	7. Adjunkministers

	8. Hoof van die Nasionale Weermag

	 

	VSA rangorde:

	1. President

	2. Visepresident

	3. Goewerneur (in eie staat)

	4. Speaker van die Huis van Verteenwoordigers

	5. Hoofregter

	6. Voormalige presidente van die VSA

	7. Amerikaanse ambassadeurs (en poste)

	8. Staatsekretaris

	9. Sekretaris-generaal van die Verenigde Nasies (by die VN)

	10. Buitelandse ambassadeurs in die VSA

	11. Regters van die Hooggeregshof

	12. Kabinetsekretarisse

	(Die hoofde van die VSA se weermag-dele rangeer slegs vanaf #24) 

	 

	[image: Image]

	Die geloofsbrief wat u hier sien (in werklikheid die eerste bladsy daarvan), is uitgereik deur wyle Staatspresident FW de Klerk, om my te akkrediteer teenoor destydse president Ange-Felix Patassé van die Sentraal-Afrikaanse Republiek. (Die rede waarom ek nog hierdie oorspronklike in my besit het, is dat ek spoedig 'n soortgelyke geloofsbrief ontvang het van President Nelson Mandela, wie se brief die een was wat ek toe behoorlik voorgelê het en wat hierdie vorige een geteken deur De Klerk, oorbodig gemaak het).

	Op die tweede bladsy van so 'n brief versoek die staatshoof dan tipies sy eweknie om volle geloof te gee aan alles wat die ambassadeur aan hom mag oordra, na aanleiding van die tradisionele Franse formulering (Frans is steeds maar die grondtaal van moderne diplomasie ): "...d'ajouter foi et créance à toutes les communications qu'il Lui fera de ma part et au nom de la République..." wat beteken: "...om geloof te hê in en geloofwaardigheid te verleen aan alle kommunikasie wat hy aan U maak namens my en in naam van die Republiek...”

	Om sulke vertroue te fasiliteer, is dit diplomatieke praktyk dat 'n sender-staat (voordat sy gekose nuwe ambassadeur op 'n vliegtuig gesit word), eers die ontvangende staat formeel sal vra om amptelik te bevestig dat hulle die genomineerde as ambassadeur aanvaarbaar vind. Dit word die proses genoem om agrément te versoek – met ander woorde, ooreenkoms om die genomineerde individu as ambassadeur te ontvang en hom dus as sodanig te behandel en te respekteer by sy/haar aankoms en poste.

	Met agrément formeel verleen (gewoonlik oorgedra in 'n nota verbale, die Franse naam vir amptelike diplomatieke korrespondensie) kan die nuwe ambassadeur dan reis na sy/haar aangewese pos, waar die ambassadeur se eerste amptelike optrede sal wees om 'n hoflikheidsbesoek te bring aan die plaaslike minister van buitelandse sake ten einde 'n afskrif van sy geloofsbrief aan hom te oorhandig. Daarna sal die nuwe ambassadeur dan genooi te word om die ontvangende staatshoof te ontmoet en die oorspronklike geloofsbrief aan hom oorhandig. Die seremonie vir die oorhandiging van 'n geloofsbrief 'n baie simbolies belangrike een, wat by die presidensiële paleis plaasvind en gepaard gaan met baie militêre prag en praal. Tipies sal 'n staatshoof dus 'n klomp nuut-aangekome ambassadeurs nooi om op dieselfde dag, vinnig agtereenvolgens, aan te tree om hulle geloofsbriewe te oorhandig, ten einde die aantal sulke tydrowende seremonies per jaar te beperk.

	Die aanvaarding van die Nuwe Suid-Afrika terug in die Afrika-boesem was egter van sulke groot belang vir ons mede-Afrikane, dat ek altyd die eer en voorreg geniet het om genooi te word om my geloofsbriewe individueel te kom oorhandig, in 'n seremonie wat spesifiek aangelê is vir net die nuwe Suid-Afrikaanse ambassadeur, met ook dan aansienlike media-dekking (hierdie eer was in daardie geweste tipies net gereserveer vir die ambassadeurs van Frankryk en die Verenigde State).

	Maar terug nou na die geloofsbrief-oorhandiging daar in Malabo, Ekwatoriaal-Guinee. Die oggend van die seremonie is ons toe kom haal met ‘n lang swart Mercedes-limousine. Dié se swart gordyntjies het lustig in die briesie gedans (want sien, die wa se ruite het lank terug al die stryd teen swaartekrag verloor gehad en in-geval, binne-in die deure in). Net enkele meters onderweg,  moes ek die bestuurder opsluit maak stop. Want sien, ek bemerk toe dat die Suid-Afrikaanse landsvlag wat styf wapper voor regs teen die enjinkap, onderstebo is (dis mos ‘n internasionaal-erkende sinjaal van nood, as die vlag doelbewus onderstebo gehang word – en ons het ons darem nou nie sodanig in gevaar gevoel, dat ons gemeen het dat dit geregverdig was nie!). 

	By die paleis aangekom was die militêre erewag in posisie, die orkes slaggereed en die rooi tapyt uitgerol.  Die manne was opgetof in beste uniform, met sulke Oosblok-styl staaldakke. Toe ek vervolgens die parade begin inspekteer, stamp die kêrel wat die vaandel dra sy voet baie gedetermineerd neer, met volle krag, soos wat hy daar dramaties op aandag spring. 

	Erewag tydens oorhandiging van geloofsbriewe, Malabo, Ekwatoriaal-Guinee

	Die vaandeldraer (die kortste man op parade) se helmet was egter heeltemal aan die te groot kant vir sy skedel-omtrek. Met die gevolg dat die oordadige voet-stampery die ding se voor-rand laat afgly het, tot op sy neus-brug. Want beteken het dat hy sy kop en nek heeltemal agteroor moes knak, om enigsins voor hom te kon sien onder die helmet deur – soos mens kan opmerk op die foto hierbo.

	Die gesprek met president Obiang was gemoedelik en konstruktief, want ons model-plaas was op daardie stadium die enigste bron van vars rooivleis (uitgeslote nou bos-vleis) op die eiland. So tussen hakies, die algemene term vir die groot riet-rotte wat mens algemeen teengekom het in die “slaghuise” in die streek se markte, was “ground beef” – synde dan nou “vleis wat na aan die grond leef”.  

	Apies was die ander bron van proteïne en by geleentheid ook van ebola-koors – hulle is  verbruiker-vriendelik voorberei en in die  markte of langs die paaie uitgehang, met die hare afgeskroei. Dit het die arme gediertetjies met die aakligste grynslaggies gelaat het. Voorts is die stert-punt in die lengte af gesplit en om die nek geknoop, sodat mens jou aanwins gerieflik soos ‘n “sling-bag” oor die skouer huis-toe kon dra, vir aand-ete... 

	As deel van die seremonie daar in Malabo moes ek ‘n toespraak afsteek  in Spaans. Die lande in my streek was ‘n taal-uitdaging, met onderskeidelik Frans, Engels, Spaans, Portugees en Arabies as amptelike tale tussen die ses van hulle. Ek het my spiets laat voorberei en uit-tik, en dit toe in-geoefen so goed ek kon, maar dit het maar ge-tarra. Gelukkig, so tussen my Afrikaanse en Franse vermoë om die rrr’e te rol, kon ek die aksent darem naastenby verstaanbaar kry. Die plaaslike staats-TV het die hele ding verfilm, en tot my konsternasie (en ek glo die kykerspubliek se renons), is die toespraak van my toe die volgende twee dae konstant her-vertoon (soos die Engelse sê, ge-“loop”). 

	Gelukkig was daar in daardie tydvak nie alteveel televisiestelle op die eiland nie...

	Na die seremonie was ons al angstig om te ontsnap plaas-toe, maar die plaaslike protokol-diens het aangedring om ons eers op ‘n besigtigingstoer te neem na van die plase in die omgewing. Die eiland was voor onafhanklikheid bekend vir sy produksie van kakao, koffie en palm-olie. Toe ons aankom by die ingang na ‘n verwaarloosde laan van eens-imposante palms wat opgeloop het na wat in koloniale tye ‘n pragtig-indrukwekkende herehuis van so ‘n oliepalm-plantasie moes gewees het, toe sit daar ‘n oumatjie daar langs die laan-ingang se aansluiting met die pad. 

	Die protokol-man knoop toe dadelik gesprek met haar aan, en ek hoor hoe vra hy vir haar in Spaans wat sy die graagste sou wou hê dat die Suid-Afrikaanse ambassadeur vir hulle mee moet help. Sy’t duidelik geen tyd gehad vir hom of sy regering nie. Traag het sy opgestaan, en na sy eers betekenisvol hier langs haar in die gruis gespoeg het, sit sy toe haar hande in haar heupe, kyk hom neerhalend van bo na onder, en sê driftig vir hom: “hombres blancos” (witmense)!”. 

	Die protokol-kêrel het nie geweet wat om te maak nie. 

	Ek vra toe ewe gemaak-onskuldig vir hom, so asof ek nie verstaan het nie, wat sy gesê het – siende dat hy homself as tolk aangebied gehad het. Hy staan toe behoorlik bont, en maak dit in Engels af dat sy sommer nonsens praat. Maar daardie oumatjie was nie onder ‘n kalkoen uitgebroei nie en het hom deeglik maak verstaan hy beter reg vertaal. Een van my handelspersoneel, ‘n baie  knap plaaslik-gewerfde gekleurde dame van Gaboen wat vlot Spaans kon praat, het hom toe “te redde gekom” deur die korrekte vertaling uit te basuin, wat die oumatjie met verbete kop-knik be-aam het. 

	Ek het altyd met ‘n tikkie weemoed gewonder watter prys dié kordate oumatjie dalk daarna vir haar eerlikheid betaal het...

	Ewentwel, terug by die hotel het Mike le Roux, my landbou-attaché wat die plaas bestuur het, vir ons gewag met een van die projek se Toyota Hilux dubbelkajuit-bakkies om ons berg-op te neem vir ‘n lekker boere-braaivleis daardie aand (nogal welkom, na die vorige 24-uur se dieet van katkoppe en Coke!). Vervolgens sou ons oornag in die gastehuis, in die wonderlike klimaat wat ‘n tropiese ligging geseën met hoogte bo seespieël altyd bied – permanente lente-weer!

	Deel van die span op daardie besoek aan Bioko was ‘n staatsveearts van Pretoria. Hy’t saam ingevlieg met ons op die huurvlug wat my personeel vir ons gereël van Libreville na Malabo (nie meer Equatorial Guinean Airlines nie!). Sy taak was om die kudde bees (Drakensbergers en Ngunis) en skape (Dorpers) te kom ondersoek.  

	Na ‘n heerlike braai en goeie nagrus, ontdek Mike toe die volgende oggend dat die skaap-ram, sy spog teel-ram, die skerpte van begrip aan die dag gelê het om juis op daardie stadium (dat die vee-arts op die toneel ter hand was), sy linker-voorbeen te loop staan en breek het. 

	Die plaas was uiters volledig toegerus, so die nodige was daar om die been te kan spalk. Maar nie verdowing nie. Die probleem was dat die ram se insig ongelukkig – skaap wat hy ten ene male was – nou nie so vêr gestrek het as om te verstaan dat hy hom stemmig moet gedra wanneer die veearts hier met sy seer voorpoot begin lol nie. Bygevolg moes hy toe vasgevat word, daar in die modder en mis van die skaap-kamp...

	Gelukkig was ek daardie dae nog aan die suidekant van veertig, so ek is aangesê om die meneer se agterlyf vas te pen, met Mike se vrou, Annerie, wat om die pens sou klou, en Mike self wat die voorlyf en kop in ‘n doodsklem sou hou, terwyl die veearts die been beheer en spalk. Daar het ek toe die perke van my “buitengewone en gevolmagtigde” titel besef. Daar in die arena van die skaapkamp. Met ‘n geensins respekvolle knewel van ‘n spog-ram wat wriemel en worstel. Sodat ons spannetjie dan bo, dan onder hom deur die mis-modder-mengsel ploeg, dikwels kop-eerste. 

	Maar wen was ons vasbeslote om te wen, en teen die vier van ons was sy gô uiteindelik uit, en kon ons hom lank genoeg in bedwang hou dat die gips kon set. 

	Natuurlik, presies op daardie tydstip toe daag daar ‘n yslike Amerikaanse bakkie op. Net juis toe ons baie selftevrede maar uit-asem, pikswart gepleister daar oor die ram lê. ‘n Bakkie met Amerikaanse diplomatieke nommerplate (die ander diplomate het dikwels op die plaas kom vleis koop). Die twee Amerikaanse diplomate wat toe so ewe spiekeries opgedress daar uitklim, was beide Afro-Amerikaners. Beide was reeds bekend aan Mike. 

	Hulle slaan ons ander toe met openlike verwondering gade waar ons daar so lê-lê en steeds klouende aan die ram, bekend gestel word. Erg was hulle verbasing toe hulle hoor dat die modder-en-mis betakelde spektakel wat die gatkant van die gedierte beet het, die nuwe Suid-Afrikaanse ambassadeur is... (“buitengewoon”, ja, maar op die oog af toe nie te “gevolmagtigd” nie!).

	Na ‘n vinnige stort en verklee (weer in plaas-drag – kortbroek en t-hemp, met sandale) is ons toe gereed om ons twee Amerikaanse kollegas die plaas te gaan wys – meer spesifiek die bul-kamp. 

	Hulle was duidelik stadsjapies, en het versigtig-beskeie gekies om maar liefs op die agterbank in die dubbelkajuit te sit, eerder as om saam met my en die vee-arts agter op die oop bak te staan-ry. By die kamp aangekom, was hulle verskoning dat ‘n omsendkrywe van hulle State Department glo gewaarsku het dat die lang gras van die eiland vol bosluise is. Dus wou hulle vir geen geld in die wêreld afklim om saam met ons die veld in te stap om die bulle van naderby te gaan besigtig nie. 

	Daar het ek besef hoe 100% Afrikaan ons Afrikaners geword het, in vergelyking selfs met mense wie se DNA meer van ons kontinent mag wees as ons eie...

	Altyd sal ek daardie plaas by Moka tussen die vulkane onthou vir die omgewing se natuurskoon en weligheid. Al was dit  telkens ‘n urelange nier- en blaas-skuddende rit om van die hoofstad tot bo by Moka te kom. Tydens een so ‘n plaas-besoek het ons van die opstal af opgeklim na die krater-meer binne die vulkaan-keël, en wat ‘n gesig was dit nie!

	Altyd sal ek ook vol bewondering en waardering wees vir die Suid-Afrikaanse pionier-diplomate wat daardie tipe pos in die hart van Donker Afrika met blymoedigheid, enorme effektiwiteit en patriotisme aanvaar het – baie vêr verwyder van die algemene beeld van diplomate as laventelmannetjies wat die vleespotte en sjampanje-kuipe van hierdie wêreld geniet op koste van die belastingbetaler!  

	As voorbeeld van presies hoe afgesonderd en gevaarlik dit was: Mike het daar so amper-amper vir Annerie, sy vrou, verloor aan plasmodium falciparum – serebrale malaria. Daardie gevreesde chloroquin-weerstandige vorm, wat angswekkend vinnig toeslaan en gewoonlik dodelik is. 

	Met Annerie reeds in ‘n koma en in die besef dat daar nie sprake was van betyds ‘n noodvlug uit reël nie, het hy by die Rooi Sjinese kollegas gaan aanklop vir wat toe hulle eksperimentele doepa teen malaria was (‘n aftreksel van die artemesinin-plant, vandag ‘n standaard-behandeling) en dit self vir Annerie ingespuit met ‘n bees-spuit. Genadiglik, letterlik binne minute is haar koors gebreek en het sy haar bewussyn herwin... 

	Om hierdie hoofstuk af te sluit (volgende sal ons kyk na my wedervaringe in die Sentraal-Afrikaanse Republiek) ‘n paar foto’s van Bioko eiland. Eerstens die pad berg-op na die plaas by Moka, met die tropiese reënwoud se weligheid wat omheen toring/ Plus ‘n foto van ‘n tipiese “brug” oor daardie einste pad. Dan ook die enorme sambreel-bome wat in die koloniale tyd geplant is om skadu te verskaf vir die kakao-plantasies, welke bos-reuse die destydse E.G.-regering toe loop staan en verkoop het vir afsaag en uitvoer as timmer-hout (met die gevolg dat die plantasies voorspelbaar nog verder die kreeftegang gegaan het...).

	Oorblyfsels van die koloniale teerpad deur die reënwoud.

	Brug-“instandhouding” met staalplate.

	My handelsman, J-P Ludwig (links) en ek, by so ‘n eeue-oue skaduboom

	wat oor die kakao-plantasies troon.

	.o0o.

	 


HOOFSTUK 3

	Een van die interessantste van die ses lande wat deel was van my jurisdiksie as die Nuwe Suid-Afrika se eerste ambassadeur na Swart Afrika, was die Sentraal-Afrikaanse Republiek (SAR). Soos die naam aandui, reg in die hart van die kontinent geleë. Net Noord van die ewenaar, en ook net Noord van die Demokratiese Republiek van die Kongo (Zaïre). Met die Ubangi-rivier (die grootste sytak van die magtige Kongo en self geen klein stroompie nie) die grens tussen hulle. Die hoofstad, Bangui, lê uitgestring aan die noord-oewer van die rivier, op die verste punt land-in wat per rivierboot bereikbaar is, sowat 1,500km van die Atlantiese Oseaan.   

	Die SAR was eens deel van Frans Ekwatoriaal-Afrika. Dit het in 1960 onafhanklik geword. In 1966 het Jean-Bédel Bokassa in ‘n staatsgreep president geword. Heel gou het hy die Franse raad-op gehad met sy kwistige besteding. ‘n Man sonder perke, het hy 62 kinders verwek, sy opponente by staatsbankette opgedis (dis nou wanneer hy hulle nie self geëet het nie) en homself gekroon, Napoleon-styl, as Keiser Bokassa l, in ‘n seremonie wat die ekwivalent van die land se hele jaarlikse BBP gekos het. 

	[image: A person in a crown and robe standing on a stage

Description automatically generated]

	“Keiser” Bokassa 1, tydens sy troonbestyging.

	In 1979 het Frankryk egter genoeg gehad. Na Bokassa ‘n honderd skoolkinders wreed laat doodslaan het omdat hulle nie sy skool-uniforms wou dra nie, het die Franse hom in ‘n militêre staatsgreep omvêr gegooi. 

	In my tyd daar, het sy paleis buite die stad leeg en vervalle gestaan – niemand wou daar intrek nie, want almal kon jou vertel hoe mens-lyke in die kombuis se ruim koelkamer gevind is, gehang soos bees-karkasse, in afwagting vir die kok se mes... 

	Almal wat die nuus  volg, weet dat dinge sedertdien nog nie merkbaar verbeter het nie, met gereelde staatsgrepe en ook burgeroorlog tussen die Moslems en Christene – sodat Suid-Afrika ‘n vredeskontingent van valskermtroepe soontoe gestuur het (sonder egter om hulle met ‘n lugvermoë of pantser te rugsteun) met die gevolg dat 13 van die parabats in Maart 2013 dood is in die sg. Slag van Bangui. 

	Gedurende die middel-negentigs was dinge polities-gesproke egter ietwat rustiger, met president Ange-Felix Patassé toe aan bewind. Alhoewel alle onwettighede wat deur die kombinasie van erbarmlike armoede en gebrek aan effektiewe regspleging aangevuur kan word, wel steeds aan die orde van die dag was. Soos struikrowery en ivoor- en diamantsmokkelary. Met veral laasgenoemde wat my hoofbrekens besorg het, omdat Suid-Afrikaanse kansvatters daar loop staan en ‘n vinger in die paai probeer kry het... 

	Bangui se midde-dorp met die Ubangi-rivier in die agtergrond.

	Die tussenganger wat die hele diamant-petalje ontketen het, was ‘n gesoute skelm van Brazzaville-Kongo.  Hy het ‘n paar diamantsmouse van Pretoria oortuig gehad dat president Patassé ‘n hele emmer vol ongeslypte diamante in sy kantoor aanhou, wat hy onder markwaarde (en onder die tafel) verkoop. Maar net vir harde kontant, in VSA-dollars. Want sien, die SAR het baie spoel-diamante, wat die bevolking artesanaal met hulle tone uit die modderstrome herwin, en waarvoor daar geen behoorlike bemarkingskanale of beheer bestaan nie.  

	Die Kongolees se plan was om, wanneer die Pretorianers in die SAR aanland met hulle tas vol dollars, hulle dan daarvan te “bevry” met een of ander kamtig-amptelike wetstoepassing-slenter, soos dat hulle valuta-limiete oorskry het of iets dergeliks.   

	Die slim seuns uit Blou Bul-land, het egter van hulle kant ook ‘n plan bedink gehad van hoe hulle die president se diamante gaan “bevry”, sonder om werklik te betaal – hulle huur toe ‘n privaat-vliegtuig en loods, en spring weg Bangui toe met hulle tas vol “dollars”... 

	Vals dollars! 

	Laatmiddag aangeland in Bangui, na ‘n ietwat moeisaam-langsame hop-hop Noord met die klein vliegtuigie, trek hulle toe in by die dorp se enigste relatief gangbare hotel (daar reg op die rivier-oewer, op die  punt waar ‘n rotsbank en stroomversnellings verdere boot-vaart stroom-op onmoontlik maak). 

	Kort voor lank neem ‘n kombinasie van voortvarendheid, gekoppel aan oormaat testosteroon maar ondermaat van plaaslike kennis toe ongelukkig oor. Verveling en koerasie – gevolg deur konsternasie. 

	Die meisies van die nag wat daar by die hotel uithang, was darem alte aanvallig (en gewillig, teen ‘n prys). En die manne kontrakteer toe daar en dan van hulle gulhartige dienste. Wat met plesier gelewer word, en vervolgens met ewe veel plesier dadelik voor betaal word, in kontant – maar met van die vals dollars... 

	Nou kyk, enigeen wat maar enigiets weet van Donker Afrika, weet dat die plaaslike beoefenaars van onse planeet se oudste professie, nie van die tipe is wat onder kalkoene uitgebroei word nie. 

	Die deurlugtige dames het dadelik onraad bemerk, en summier afgesit na hulle intiemste vrinne – synde natuurlik die plaaslike polieste. Wat toe die hele spulletjie kom arresteer – die seksbehepte smouse, die Kongolese kroek, en les bes die arme onskuldige loods inkluis (wat geen idee gehad het wat die reis se werklike doel was nie).  

	Met die ondervraging kom die komplotte en teen-komplotte natuurlik op die lappe. En dis net daar dat die eens bloemende vriendskap Pretoria-Brazzaville, toe sommer baie vinnig dood bloei, soos wat oor-en-weer vinger gewys word. Want sien, toe word hulle almal met die spreekwoordelike hele boek gegooi. Nie net aangekla oor die vals dollars nie, maar sommer ook van crimen laesae majestatis – die skending van die  eer van die staatshoof – deur  so onbeskoftelik te beweer het dat die eerbiedwaardige heer diamante sou verkoop onder die tafel deur, sommer so vanuit sy ampskantoor, nogal... 

	En wie se foon word warm gebel vanuit Pretoria, deur die bekommerde familie tuis? Natuurlik die ambassadeur in Libreville, wat moet konsulêre bystand verskaf aan die aangehoudenes. Wat ons uiteraard dadelik doen. 

	Ek stuur toe sonder versuim van my span oor Bangui toe om te sien wat kan ons vermag (gelukkig het ons reeds baie goeie betrekkinge op hoë vlak daar gevestig gehad). Maar hulle kom terstond terug met die nuus dat dinge nogal gekompliseerd lyk, en dat ek as ambassadeur sal moet gaan my gewig ingooi om dinge uitgesorteer te probeer kry. 

	Saam met president Ange-Felix Patassé van die Sentraal-Afrikaanse Republiek

	Gelukkig het Air France op daardie stadium ‘n oornag-vlug gehad van Parys, oor Libreville, vanwaar dit vroeg-oggend voortgegaan het na Bangui. Laat-middag dan weer dieselfde roete terug, nadat die vliegtuig prakties die heeldag op Bangui-lughawe oorgestaan het. Daar was nie passasiersregte vir die been Libreville – Bangui nie. Maar deur ‘n paar diplomatieke toutjies te trek kon hulle my darem akkommodeer, sodat ek dou-voor-dag kon aan boord gaan in Libreville en dieselfde agtermiddag weer sou kon terugvlieg, om darem die aand in my eie bed te slaap.  

	So gemaak, kom ek toe ontbyt-tyd daar in Bangui aan, waar die plaaslike protokol se drywer my inwag met die gebruiklike swart Mercedes-Benz limousine wat mens in omtrent elke Afrika-hoofstad aangetref het. Die statige maar erg afgeleefde wa was (net soos sy stalmaats wat ek daar in die streek rond leer ken het), sonder sigbare sy-ruite. Want dié het al vier reeds op daardie haglike paaie die stryd teen swaartekrag gewonne gegee gehad en binne die deure ingesak (dit blyk ‘n kwaal aansteekliker as ebola te wees onder Benze in daardie deel van die wêreld, want my eie splinternuwe ampsmotor het kort-voor-lank dieselfde skeet ontwikkel, wat beteken het dat die hele deur moes demonteer word om die opwen-meganisme te vervang). 

	Vir die drywer sê ek toe dat ek reguit na die tronk geneem wil word. Waarteen hy eers toe ietwat teengestribbel het (sy instruksies was om my na hulle Buitelandse Sake se kantore te neem). Synde nie net buitengewoon gevolmagtigd te  wees nie maar ook buitengewoon breedsprakig (lg. waarskynlik danksy my Ma se Ierse bloed), kon ek die kêrel oplaas darem oortuig om te doen soos ek vra. Danksy omvangryke aanhaling van die Weense Konvensie oor Konsulêre Betrekkinge het hy gou ingesien dat die enigste manier om ‘n internasionale  diplomatieke insident te  voorkom (en my stil te kry), was om my wel dadelik direk tronk toe te neem sodat ek eerstehands my landgenote se lot kon gaan inspekteer. 

	Die mees deurwinterde onder u as lesers mag dalk die fliek “Beau Geste” onthou. Die een van die Franse Vreemdelinge-legioen, wat veg om een van hulle forte daar in die Sahara-woestyn te verdedig. Nou dié tronk daar in Bangui was op dieselfde koloniale fort-plan gebou. Met ’n imponerende hoekige voor-aansig identies aan so ‘n fort se hoë vensterlose voor-muur. Met presies reg in die middel, ‘n swaar, grofsmit-versterkte hout-poort van dubbel-hoogte, met ‘n boogvorm bo.  

	Aanleunend teen hierdie vooraansig-muur was daar twee strukture van modder-adobe aangeplak, een elk aan weerskante van die sentrale poort. Met lam-innie-heup dakkies van geroeste sinkplaat was hierdie strukture aan die hoof-gebou aangelap (soos die Engelse sê, sulke “lean-to’s”). Dit het as kantoor-spasie vir die personeel gedien – die linkerkantste een vir die kommandant, en die anderkantste vir die gewone bewaarders. Dadelik het dit my opgeval dat hierdie twee strukture (net soos Protokol se Mercedes) nie glas-ruite in hulle nogal ruim venster-openinge gehad het nie. Selfs nie eens ruit-rame nie – dit was nooit met sulke luukses toebedeel nie.  

	Die kommandant was behoorlik uit die veld geslaan om my as ambassadeur daar so op sy nugter maag te moet ontvang (kennelik was sy lokaliteit nou nie my uitgelese ambassadeurskollegas en poste daar in Bangui, se gewildste uithangplek nie). Ook was hy maar goed wantrouig en versigtig om nou nie sy voet na hierdie- of daardie kant toe in die spreekwoordelike dinges te sit nie. 

	Want ek het darem alte direk en sonder om vooraf onaangekondig te gewees het, op hom toegesak gehad. En dit met ferme aandrang daarop om dadelik, maar DADELIK, die Suid-Afrikaners te sien. By name dan veral die jong loods, vir wie ek uiteraard die meeste simpatie gehad het. Ons is toe in die kommandant kantoor in, sodat hy sy minister kon bel om instruksies te kry oor of ek my landgenote wel mag sien.  

	Heel korrek is ek genooi om my solank tuis te maak op die “bank” voor sy lessenaar, terwyl hy al swetende die foon se slinger verwoed begin aanval het (dit was nog van die roomafskeier-tipe). Daar was by  aanvang reeds wanhoop in sy lyftaal merkbaar, asof hy uit dure ervaring reeds geweet het hoe beroerd-karig sy kanse was dat sy ywerige karringry enigsins met sukses bekroon sou word... 

	Die sit-bank het bestaan uit ‘n logge boomstomp wat in die lengte deurgesny is, om bo ‘n plat sit-oppervlak te gee. Daar was vier stewige stokke wat teen 45-grade hoeke ingedryf was om as pote te dien, wat dit van die sand-vloer af opgehou het. 

	Ek het die aanbod ewe beleef van die hand gewys en myself voor die “venster” staangemaak. Enersyds omdat dit selfs so vroegoggend al vrek warm was daar op die ewenaar, onder die kaal sinkdak (en ek uiteraard weer paslik in donker pak en das opgetof was, ooreenkomstig my eerbiedwaardige amp). Maar andersyds ook om ‘n ogie te kon hou oor wat in die oorkantste kantoor aan’t gebeur was. 

	Ek het tydens my vinnige waarneem van die toneel by aankoms daar (onthou, ek was darem op my dag deel van generaal Lang Hendrik se Buro-span), bemerk dat daar ‘n wit outjie was wat gesit het op die “vensterbank” in daardie ander afdak se buitemuur, geklee in die tipiese wit kortmou-hempie wat Suid-Afrikaanse privaat-loodse so graag as uniform dra... 

	Die kommandant het na etlike minute van sy beste pogings om met die buitewêreld kontak te maak (om sy ekwivalent van die “Houston, ons het ‘n probleem” boodskap aan hulle oor te dra), nog geen skakelbord-operateur op die lug kon kry nie. Ek het hom maar laat voort veg en toe doodluiters so hande-in-die broeksak oor geslenter na net buite die anderkantste afdak. 

	Die vermeende loods, wat met sy rug na buite op die “vensterbank” gesit het, het omtrent agteroor geslaan toe ek hom in Afrikaans vra wat maak hy daar, in dié luukse losie?  

	Was die kêrel bly toe hy hoor dat die man wat so in sy moedertaal met hom die draak steek daar in die hart van Sentraal-Afrika, die Suid-Afrikaanse ambassadeur is! En dat ek spesiaal soontoe gevlieg het om my oor hom te kom ontferm...

	Vinnig het ek uitgevind dat die tronk-personeel, met die tipiese ingebore Afrika-sin vir die billike en regverdige (hulle het uiteraard besef dat die loods in werklikheid maar totaal niks met die spul skelms en hulle komplotte uit te waai gehad het nie) hom toegelaat het om bedags daar by hulle in hulle “kantoor” rond te sit. Eerder as om hom opgesluit te gehou het agter daardie swaar, somber fort-deur, binne tussen die vier mure van die malaria-deurtrekte tronk. Die klong kon gou-gou bevestig dat hy en die Pretorianers nog almal gesond was en nie aangerand of mishandel is nie – maar dat die omstandighede daar binne werklik haglik-gevaarlik was en dat daar prakties-gesproke nie eetbare kos te kry was nie.  

	Terug in die kommandant se kantoor het hy nog geen vordering gemaak gehad met sy pogings om met sy owerstes kontak te maak nie. Ons twee het toe maar deur ‘n impromptu diplomatieke pantomime gedans.  Ek het hom ewe vroom meegedeel het dat ek by nabetragting besluit het om liefs nou maar my aandrang om my landgenoot te sien te laat vaar – siende dat ek nou nie vir hom wat kommandant is, verdere moeite wou aandoen nie. 

	Hy, op sy beurt, het toe met insgelykse vroomgeit voorgegee dat hy salig onbewus was daarvan dat ek pas 15 minute lank wel daar oorkant, vyf tree weg, met die loods staan en praat het. 

	Ek het my innige simpatie met hom uitgespreek vir die ergernis wat my landgenote se teenwoordigheid daar kennelik vir hom en sy personeel geskep het. Roerend het ek verskoning daarvoor aangebied. En toe welwillend voorgestel dat ons twee, as synde beide gesoute probleem-oplossers, eerder gesels oor hoe mens dinge kan reël dat die klompie Suid-Afrikaanse “klakouse” nie heeldag daar in sy hare is nie, met hulle treurmares... 

	So kom dit toe dat ons twee bloedbroers kort voor lank kon afspreek dat die Suid-Afrikaners voortaan toegelaat sou word om soggens teen dagbreek op eie verantwoordelikheid af te stap na die hotel toe. Om die dae daar deur te bring (waar hulle op eie koste wel die nodige te eet en drinke sou kon kry, en die swembad geniet). Op voorwaarde net dat hulle voor son-onder weer by die tronk moes aanmeld. 

	Dié reëling sou dan bly geld totdat ons borg vir hulle gereël kon kry, wat sou beteken dat hulle daarna dag-en-nag in die hotel sou kon oorbly: óf totdat hulle saak afgehandel is, of andersins totdat ek hulle vrylating kon bewerkstellig met die owerhede. Die begrip van “borg stel” – waartoe ek geweet het die bekommerde familie tuis bereid sou wees, net om hulle uit daardie tronk uit te kry – het dadelik die kommandant se oë laat glinster, want dit het die deponeer van geld beteken. Min het ek toe kon weet hoe dié konsep ons later-aan in die agterstewe sou hap!  

	So gesê, so gedoen – ons kon toe redelik vinnig borg reël (wat die familie aangestuur het, tesame met geld vir hulle hotel-uitgawes). Sodat die menere toe in werklikheid ‘n weliswaar onbeplande tropiese vakansie kon begin geniet daar op die walle van die Ubangi-rivier, in die beste hotel in Sentraal-Afrika (wat op daardie stadium bestuur is deur die Franse Sofitel-groep).  

	Maar natuurlik, te veel van ‘n goeie ding is ook nie goed nie. Selfs met inagneming daarvan dat sulke sake in Afrika nie aldag flink afgehandel word nie, het die proses om die manne óf aan te kla, óf vry te laat, so ietwat begin draal...  

	Die Bangui-hotel met sy swembad, op die rivierwal

	Dis toe dat ons uitvind dit was die dekselse borggeld wat betaal is,  wat die spreekwoordelike dinges in die drinkwater laat beland het... 

	Die kern-probleem was naamlik dat die borggeld (wat ge-kluis moes gewees het na ontvangs), ondertussen voete na baie nuwe  base gekry het. Sodat dit dus, met die beste wil in die wêreld, net nie meer beskikbaar was vir terugbetaling nie (soos dit uiteraard sou moes, indien die saak formeel teruggetrek sou word). Gevolglik kon daar van saak terugtrek nie sprake wees nie – sonder dat op groot skaal gesig verloor sou word... 

	Ons ministeriële kontakte daar het ons sag-vertroulik omtrent dié netelige klein dilemmatjie  in die oor gefluister.  Hulle het natuurlik besef dat dit in die praktyk tot gevolg gehad het dat die Sentraal-Afrikane hulleself ge-skaakmat het. Hulle wou nie met die ergernis voortgaan nie, maar kon ook nie die saak terugtrek nie, want dan sou hulle die borggeld moes terugbetaal, wat hulle nie meer had nie.  

	Ten einde raad is ‘n operasie waarop James Bond trots sou wees, toe bedink en geloods. 

	Die persoonlike hulp van die S.A.R. se minister van verdediging “ontvlugtingsdrywer” is bekom.  Toutjies is ook met die lugredery getrek vir die klandestiene uitvlieg van ons landgenote. 

	My uiters bekwame 2e in bevel, Kenny Pedro, het na Bangui gevlieg op D-dag, onderwyl die minister self die Suid-Afrikaners by die hotel gaan haal het in ‘n ampsvoertuig met militêre eskort. Hulle is toe verby die internasionale lughawe se paspoortbeheer gesmokkel en direk na die passasiersvliegtuig se boord-leer gebring, waar Kenny hulle ingewag en onder sy vlerk geneem het. 

	Die spannetjie is só toe eers uitgevlieg Libreville toe, en het vervolgens vandaar die gereelde vlug gehaal Johannesburg toe (hulle families was maar te bly om die borggeld vaarwel toe te roep, en net hulle geliefdes veilig terug te kry). 

	Nog was dit egter die einde niet van dié sage. Skaars ‘n dag na hulle tuis aangekom het in Pretoria, kry ek sowaar ‘n oproep van een van die smokkelaars. Nie om my te bedank nie. O nee. 

	Di e kêrel vertel my so ewe vertroulik van hoeke goeie kontakte hulle daar in die Hotel Bangui se kroeg en om die swembad gemaak het, tydens hulle gedwonge vakansie daar.  Toe verneem die slim seun so ewe vroom of ek reken dit sal veilig wees vir hulle om weer daar te kom besoek aflê, om “sake te doen” met dié kontakte...  

	My antwoord was kort en kil, baie direk op die man af. Gemotiveer deur my baie vars herinnering van met hoeveel moeite en risiko ons hulle pas onwettiglik daar uitgesmokkel gehad het... 

	Die onaangename wat met hulle sou kon gebeur as die S.A.R.-owerhede vir hulle as “ontsnapte voortvlugtiges” skielik weer daar in die einste kroeg sou aantref, het ek in redelike grusame terme aan die man oorgedra (siende dat nie die ambassade, en nog minder die verdedigingsminister, die operasionele besonderhede van die ontsnapping wêreldkundig gemaak het). 

	Maar, het ek hom toe gewaarsku: vir hulle sou die gevaarlikste been van so ‘n voorbarige terugkeer na Bangui, nie daar in die S.A.R. lê nie. Dit sou eerder die deurgang deur Libreville-lughawe wees. Want sien, as hulle so-iets sou waag, het ek hom plegtig beloof dat ek hulle persoonlik daar sou gaan voorlê, om eiehandig hulle nekke om te draai...  

	Dit dan so een-en-ander oor die eiesoortighede van die verskaffing van konsulêre dienste in Midde-Afrika. Wat, glo my goed, nêrens in die Weense Konvensies ondervang is nie!  

	Volgende keer nog so ietsie meer oor die S.A.R. – nie diamante nie, maar wel goud. En tropiese hout. En dans met pigmeë. Plus rugby-gebaseerde Franse vriendskapsbande...     

	Soos reeds in vorige hoofstukke vermeld, sal dit bepaald nie die konvensionele beeld van die diplomaatslewe in die groot wêreldstede met die baie liggies, kreef-kelkies en sjampanje reflekteer nie – maar mens, was dit nou interessant en stimulerend!  

	Ek het toe reeds München, Londen en Parys geken gehad, maar sou geensins my Afrika-avonture wou verruil het vir meer van daardie Europees-veredelde beroepslewe nie! 

	.o0o.

	 


HOOFSTUK 4

	Die betrekkinge wat Suid-Afrika gedurende die begin-negentigs met Swart Afrika aangeknoop het (na die isolasie-jare se heftige politiekery) het veral gefokus op die uitbou van ekonomiese bande. 

	Suid-Afrika wou aan hulle verkoop, en hulle aan ons. Van alles. En pligsgetrou het ons diplomate al wat land is besoek, hoe klein die ekonomie ook al. Om daar skou te gaan hou van ons produkte en ons toeriste-aantreklikhede. 

	Terselfdertyd ook, om oë oop  te hou vir winskope van daar, en ook vir gedeelde belange (byvoorbeeld, soos waar hulle belangrike Suid-Afrikaanse bedrywe soos diamante, goud en ander metale en minerale kan impakteer, of waar ons ons kundigheid en dienste kan verkoop). 

	Soos wat u in die vorige hoofstuk gesien het, kon die Sentraal-Afrikaanse Republiek nou nie eintlik met die kontinent se ekonomiese swaargewigte meeding nie. Maar tog – dit is byvoorbeeld ryk aan diamante (sodat ongereguleerde sluikhandel ons eie beheer van die wêreldhandel sou kon skaad). Daar’s waardevolle hardehout (nie die “hardehout” wat mens met Coca-Cola sluk nie, maar die meubelmaak-soort). Iets wat ons eie land maar skaarste aan het. En dan is dit ‘n groooot stuk aarde, waaronder baie metale en minerale verskuil lê. 

	Hierdie episode gaan draai maak by van die ervaringe wat ek gedurende die middel-negentigs op gereelde besoek daar in die S.A.R. beleef het, as die Nuwe Suid-Afrika se eerste ambassadeur na sg. Swart Afrika. 

	Met ’n skou-bou sessie wat so lekker gees gevat het dat ons en die plaaslikes laatnag saam-saam slang gemaak het met ons Zoeloe-dansers deur Bangui se stof-strate. 

	Hardehout wat ons in situ gaan uitkyk in die tropiese bos, tussen die pigmeë. 

	En vir “struikrowers” trotseer het om goud- en ystererts-neerslae te gaan bespied, saam met Suid-Afrika destydse hoof van die Geologiese Opname. 

	Lekker interessante, avontuurlike wedervaringe – nou nie komies-snaaks (soos met die eerste episode se rooimiere wat pad gevat had na die “ambassadeursbal” toe nie), maar beslis baie “anders”as die normale idee van diplomasie. Gewis nie die dikwels protokol-verstrikte bestaan van die tipiese wêreldstad-diplomaat nie!  

	Bangui, die hoofstad van die S.A.R., lê aan die Ubangi-rivier, waar dié enorme sy-tak van die Kongo-rivier die grens vorm met die Demokratiese Republiek van die Kongo. Dis dus heel Suid, in die tropiese woud-gedeelte van die S.A.R. (verder noord word dit savanna, met olifantsgras wat skof-hoogte met sy naamgewer staan).  

	Synde dat ons nie ‘n voltydse ambassade in die S.A.R. aangehou het nie, moes ek gereeld maar vanaf Libreville in Gaboen (waar ons residensie was) “wyksbesoek” gaan doen in die ander vyf lande van my “gemeente”, waaronder dan die S.A.R. as die mees westelike een. Darem baie goeie vriende daar gehad – sleutel-kontakte, soos die rektor van die mediese skool vir die hele streek, wat deur die Franse daar in Bangui gevestig is (die lande daaromheen was almal deel van die Frankofonie).

	Ek onthou nog goed hoe dié eerbiedwaardige professor, self ‘n Afrikaan, een aand doodmoeg en gefrustreerd tuisgekom het na ‘n laaang sitting van die universiteit-senaat (sy vrou het vir my en ons 1e Sekretaris, Kenny Pedro, vir ete oorgenooi gehad). Hy kon nie glo wat sy mede-professore daardie dag probeer deur-forseer het deur die senaat nie: die grootste politieke molesmaker onder die studente (wat ook uitgestaan het as die swakste student), was al ‘n oud-stryder op kampus. 

	Om van hom as steurnis ontslae te raak, wou die ander dosente dat hy gegradueer word (as mediese dokter!) ongeag sy skrikwekkende onbekwaamheid om in Hippokratus se spore te wil loop. Gelukkig het ons vriend as rektor ‘n stokkie daarvoor kon steek. Maar dit het hom egter bepaald nie gewild gemaak nie... 

	Ewenwel, een van die ekonomiese kontakte daar aan die begin in 1993, was die skoonseun van die destydse president André Kolingba, Patassé se voorganger (soos dit nou maar altoos op ons vasteland blyk te gaan). Sy besigheidsbelang was die uitvoer van waardevolle tropiese hout. 

	Só vat hy toe vir my en Kenny om sy woud-konsessie ten Weste van Bangui te gaan besigtig. Die reis was heel leersaam, ten opsigte van die geografie en ook die politieke geskiedenis. So ‘n ent buitekant die stad het ons verby gery by die enorme villa van die berugte self-gekroonde “keiser” Jean-Bedel Bokassa. Dit was leeg en vervalle, want niemand wou daar intrek nie. Dié sku-geit was omrede die bygelowe, gebore uit die gru-verhale van lyke van opponente wat Bokassa glo daar in sy spens se koelkamer gehang gehad het, vir opdis by sy feesmale... 

	Die rit self het ons gou weggeneem van die gebaande weë (waarvan die S.A.R. maar weinig had). Die tropiese bos in. Al nouer en nouer. Twee-spoor met die middelmannetjie wat kort-voor-lank middelman en uiteindelik middelknewel word. 

	Totdat ‘n omgevalle boom ons weg versper het.

	Gelukkig kom daar net op  daardie moment ‘n groepie pigmeë uit die woud te voorskyn, wat met hulle pangas korte mette kon maak van die versperring. En hulle nooi ons toe na hulle kampplek in ‘n skoongekapte klaring in die bos, daar naby. 

	Nou hierdie was nie mensies wat “pigmeë speel vir toeriste” nie. Dit was die ware, egte ouvolkies van Sentraal-Afrika se diepste, digste, donkerste woude. 

	Nomade, wat woon in tydelike tak-skuilings. Laag – dié hutte staan maar so heup-hoogte by ons gewone mense. Kort mensies, wat nogal baie trek (wat postuur betref) op ons Suider-Afrikaanse Boesmans, alhoewel hulle baie swart van vel is. 

	Daar en dan word ek en Kenny toe ingesleep by ‘n tradisionele dans wat hulle subiet ter ere van ons begin doen, toe hulle by ons gasheer hoor hoe vernaam ons dan sou wees (nie dat hulle enige idee sou hê van Suid-Afrika nie, maar hulle het gesnap dat ons darem nou nie sommer lokale hier-jy’s was nie). 

	Die dans was ook baie op die Boesman-patroon: so ‘n slang-formasie in enkel-gelid agter mekaar aan, skuifel-voet, al in ‘n kring. Op maat van ‘n vel-trom en gepaard met so ‘n eentonige dreun-sang. 

	Ons het elkeen ‘n gordel gevleg van boom-bas omgekry, met ‘n pluim-stert van blare oor die agterstewe. Dus, net soos wat hulle gedra het as hulle elke dag se tradisionele kleding – kyk die voorbeeld van die oumatjie, rug-kant na ons op die foto, met haar welige blaar-dos. (Ek en Kenneth het diplomatieke immuniteit gepleit toe hulle wou hê dat ons ons Westerse klere moes ruil vir dié skamele bedekking!). 

	Verseker is daar nie baie ander Suid-Afrikaanse (of enige ander) ambassadeurs wat kan konstateer dat hulle met regte-egte pigmeë in die reënwoud van Sentraal-Afrika gedans het nie! 

	Nog ‘n epogmakende dans-sessie daar in die S.A,R. het laatnag gevolg tydens ‘n skou wat ons in Bangui gehou het om Suid-Afrika se nasionale dag te vier en van ons uitvoer-produkte en kultuur daar ten toon te stel. Vir dié geleentheid het ons ‘n Zoeloe-dansgroep uit KZN laat opvlieg Bangui toe. 

	Nou is dit só dat Bangui nie eintlik ‘n Mekka is of was vir internasionale “live shows” nie, sodat man en muis ons kultuur-aand (wat gratis was) wou bywoon. Gelukkig was die hoof van die Franse kultuur-sentrum (wat ‘n lekker ruim ouditorium had) Suid-Afrika baie goedgesind. 

	Hy was ‘n rugby-fanatikus, nogal  lief vir onse Springbokke, en het die sentrum se geriewe gratis vir ons beskikbaar gemaak.

	Dit natuurlik so ietwat tot die argwaan van die ander Franse by hulle ambassade daar, want dié het ons natuurlik as ernstige kompetisie gesien het vir hulle handelsmonopolie.  

	Die voorbereiding vir die aand se vertoning het self tot ‘n amusante insident gelei. Ek was destyds kwalik veertig, dus energiek en vol van ons tipiese Suid-Afrikaanse hand aan die ploeg spanwerk-gees. 

	Ons kon natuurlik nie die ambassade in Libreville prakties onbeman gelaat nie, sodat ek gevolglik maar net ‘n handvol kollegas saam met my gehad het om alles opgestel te kry. Dus het ek baadjie en das uitgetrek en saam gewoel en gewerk om die verhoog-dekor op te sit. 

	Terwyl ek daar bo op ‘n leer staan, hamer in die hand, kom die Fransman van die kultuur-sentrum juis daar verby. Toe hy my só sien, toe verkneukel hy hom behoorlik en pleit dat ek net so moet vasstaan – hy’s nóú terug. 

	Hy’t sy woord gestand gedoen, want in ‘n oogwink was hy weer daar, met sy kamera in die hand om my af te neem. Want, seg hy: nog nooit het hy ‘n ambassadeur gesien wat op ‘n leer staan en self timmer om dinge reg te kry nie!

	Dié rariteit wou hy darem vir die spul dilettant-diplomate daar by die Franse ambassade gaan wys (wat my laat begryp het dat hy ook maar nie veel ooghare vir sy kollegas van die Quai d’Orsay gehad het nie!). 

	Hy’t toe ook woord gehou en vir my ‘n afdruk van sy foto laat kry. 

	Maar terug na die Zoeloe-opvoering. Dat dit  ‘n reuse sukses was, is om dit sagkens te stel. Die skare is meegevoer deur die polsende mars-ritme en die energieke aanskoulikheid van die krygsdanse. Keer op keer moes die manne “encore”. 

	[image: Image]

	En toe dit teen middernag sluit-tyd word vir die kultuursentrum en ons almal moes daar uit, is ‘n elle-lange slang gemaak, die stofstrate in. Met ons impi vooraan, versterk deur ons klompie van die ambassade, en ‘n yslike sleepsel plaaslikes wat die ritme aangevoel het en ewe hoog knie lig en voete stamp. 

	Omtrent soos die verhaal van die fluitspeler van Hamelin, word die sleepsel wat agterna dans net al groter. Sodat ons Zoeloe-impi met sy geesdriftige gevolg, sekerlik daardie nag die S.A.R. sou kon oorgeneem het (as hulle wou).  

	Die ander ding waarvoor Suid-Afrika natuurlik goed bekend was, was ons mynbou-vaardigheid. Dus was die Sentraal-Afrikane baie gretig om moontlike samewerking te  ondersoek, en het ons dien gevolg gereël dat Dr. Uys, die hoof van die Geologiese Opname (broer van die rolprentmaker Jamie Uys), kom besoek aflê in ons streek. 

	Hy was ‘n baie aangename metgesel op die ekskursie na die S.A.R. Die skaarsheid aan gereelde vlugte in en uit Bangui het gemaak dat ons twee die naweek daar sou moes oorstaan. Die nuwe president, Ange-Felix Patassé, het ‘n jong Frans-Viëtnamese adviseur gehad vir mynbou-sake. Dié het toe aangebied om die Sondag uit te ry met ons, Noordwaarts die grasvlaktes in, om te gaan kyk na goud- en ystererts-neerslae wat glo van hoogstaande gehalte was.  

	Soos dit nou maar te dikwels in ons geweste gaan, het ons ietwat later as beplan eers in die pad kon val (egter nie die twee Suid-Afrikaners se skuld nie!). Die Fransmannetjie het egter steeds gemeen dat ons dit gerieflik soontoe en terug sou kon maak, voor donker. 

	Met hom agter die stuur van sy Toyota Hilux dubbelkajuit-bakkie, begin ek alte gou agterkom dat hy nie regtig persoonlik bekend is met die omgewing nie.  Hy’t maar net “ge-hoor”. Die rigting-aanduidings wat hy genoteer gehad het was op sterkte van hoor-sê. 

	Daar was natuurlik erg min gebaande weë in die S.A.R.  Hy het die een wat noordwaarts gelei het geneem en toe begin om die kilometers af te tel na waar hy gesê is ons ‘n ou prospekteer-pad sou vind wat links afdraai uit die hoofpad – grondpad – waarop ons was. 

	Daardie prospekteer-pad van jare gelede sou ons dan neem na die “Ysterberg”, met die goud glo net ‘n entjie verder, in die stroompie wat neffens de “Ysterberg” verby vloei.  (‘n Franse maatskappy het jare tevore prospekteerwerk daar gedoen, en vir die doel ‘n “pad” oop geskraap gehad soontoe).

	Toe ons na sowat drie ure se nier-skud op die sinkplaatpad, uiteindelik (in die middel van nêrens, met geen siel in sig) by die punt kom waar die prospekteerpad moes wees, was daar nie veel meer daarvan te sien nie. Dit was hoofsaaklik te danke aan die snelgroeiende olifantsgras van daardie sanderige streek. Dit was nie tropiese reënwoud nie (dié het ons reeds agtergelaat gehad) maar wel goed ruie bosveld, met ‘n mengsel van subtropiese akasia-tipe bome en olifantsgras. 

	[image: Image]

	Só lyk ‘n goeie stand van Midde-Afrika se Olifantsgras.

	Ons wou uiteraard nie onverrigte sake omdraai nie. 

	Mens kon sien dat dit nog wel moontlik sou wees  die eensmalige “pad” se loop te kon volg, omdat die olifantsgras die destyds oop-geskraapte strook heeltemal toe ge-eien gehad het en so dig en hoog gegroei het dat enige nuwe boompie wat sou probeer opslaan het daarin, verdring en verstik is. Daar was dus ‘n baan van olifant-hoë gras, aan weerskante omsoom deur ‘n digte stand van nog hoër bosveld-bome wat nie deur die destydse pad-skraap geraak was nie en dus soos sentinale die roete vir ons ge-ets het. 

	Ekself, as impromptu navigator, moes dus nie my blik grondwaarts rig en pad soek soos normaal nie, want “sigbare pad was daar ten ene male nie. Ek moes my neus teen die voor-ruit druk en oog hou boontoe, op die lyn van boom-toppe wat die horisonne gevorm het links en regs van ons, soos wat dié aan weerskante van ons bokant die hoë gras-pluime sigbaar was. 

	Die doel was dat ek ons gerig moes hou in die middel van die twee boom-lyne (sodoende dan veronderstel om in die middel van die andersins onsigbare prospekteer-pad te bly beweeg). 

	Reagerende op die aanduidings wat ek skreeu – so in die styl van ‘n “rally”-drywer en sy navigator – moes die Fransman die bakkie dan of links of regs mik, in die blinde geloof dat die onsigbare “pad” steeds daar is. Sy taak was om stip voor hom te bly kyk en die welige stand opslaan-olifantsgras te probeer priem waardeur die bakkie aan’t beur was. In die goeie geloof dat hy betyds sou kon sien as daar rotse of stompe ontbloot sou word, wat ons gras plat-trap momentum baie skielik (en dalk permanent) tot ‘n sidderende halt kon bring...

	Die hele proses het natuurlik ietwat stadiger verloop as verwag, sodat ons eers erg-laatmiddag by ons bestemming aangekom het. Doktor Uys kon darem nog bietjie prospekteer.  

	Alles het uit geologiese hoek baie belowend gelyk – behalwe vir die realiteit dat die Ysterberg met sy wonderlike hoë inhoud, ongelukkig duisende myle van die kus af was, letterlik in die middel van die kontinent, sonder treinspore of eens paaie waarlangs die erts uitgevoer sou kon word.  

	Op hierdie stadium het ons Frans-Viëtnamese vriend se bravado alte vinnig saam met die son begin sak. Hy het al hoe angstiger begin aanjaag aan ons twee Suid-Afrikaners, met riller-verhale van hoe gevaarlik dit is om daar in die platteland blootgestel te wees as die duisternis neerdaal. 

	Struikrowery was glo die in ding (kon egter nie baie lonend wees nie, het ek gedink, want ons het daardie hele middag – na ons Bangui se buitewyke verlaat gehad het – nie een enkele ander voertuig gesien gehad nie...). 

	Dit was al sterk skemer toe ons terug begin koers kry het. Al langs ons eie spoor van platgetrapte gras, op die sowat ‘n uur se ry terug na die “grootpad” met sy migraine-sinkplaat. 

	Daar op die ewenaar is die skemer maar van korte duur. Kort voor lank was dit toe ook goed donker, met net die bakkie se ligte wat ons help koers hou het in die baan af wat daardie tipies-tawwe Toyota-bakkie enkele ure tevore deur die olifantsgras gestoot het. Met die grootpad nog ‘n goeie ent weg... 

	En daar sien ons dit toe! 

	‘n Stel ligte wat van voor af aankom, van die grootpad se kant af, reg na ons toe... In dieselfde spoor wat ons vroeër getrap het (wat in sigself logies aangedui gehad het dat ons die eerste voertuig was wat in vele jare daarlangs gekom het). 

	So – wat soek ‘n ander voertuig nou skielik daar? 

	Struikrowers!  

	Dit was die eerste en enigste gedagte wat onmiddelik ons vriendjie agter die stuur te binne geskiet het – en dit het sy Sondag allermintiglik vir hom bederf (en bes moontlik ook die sitvlak van sy netjies-geparsde safaripakkie). 

	Dit babbel beangs in Frans en Viëtnamees en die beheer oor die stuur raak al skrapser, soos wat die voet al swaarder begin weeg op die lepel.  Stop wil  hy nie stop nie, sodat hy skraps teen die ander bakkie verbyskuur, terwyl dié se passasiers naarstigtelik beduie. Al wat hy sien is dat hulle masjiengewere het, wat hom natuurlik finaal in sy vrees-agtige vermoedens versterk. 

	Ek probeer nog beduie dat ek meen dat hulle uniforms dra, maar niks dring in nie.  

	Veral nie toe hy in die spieël sien dat die ander bakkie terstond ‘n ommekeer gemaak het en ons gedetermineerd aan’t agternajaag is! 

	Met sy oë nou meer op die spieëls as op die spoor voor hom, en ons bakkie wat oopketel getrap word, sien ek dat ons besig is om letterlik die spoor byster te raak. Protesteer of vermaan help egter nie. Totdat die grys vorm van ‘n omgevalle boomstomp skielik in die ligte voor ons opdoem, te naby om betyds te kan stop. En ons neuk vierkant daarin vas... 

	‘n Puntige, stewige stuk tak wat horisontaal in ons rigting van die stomp af uitgesteek het, het deur die bakkie se voorste rooster geboor, die enjinruim in. 

	Voor ons veel kon doen om die skade te probeer bepaal, was die ander bakkie op ons. En ons gulhartige gids spoorloos, die duisternis in, verdwene tussen die lang gras... 

	“Monsieur l’ambassadeur! Monsieur l’ambassadeur!”. 

	Dit was toe ‘n eenheid van die S.A.R. se presidentswag, wat deur ‘n verontruste pres. Patassé gestuur is om ons terug te begelei, na hy gehoor het dat sy voortvarende adviseur ons alleen na die Ysterberg genooi het sonder om werklik die plek te ken of te weet hoe lank dit gaan vat. 

	Genadiglik het die droë tak net mooi tussen die verkoeler en die lig ingesteek gehad, sonder om enige saakmakende skade aan te rig. Ons kon toe die terugreis voortsit, na ons bestuurder ewe skaapagtig uit die obskuriteit te voorskyn gekom het. 

	Nou kyk, so ‘n avontuur in die duisternis gee nuwe betekenis aan “donker” Afrika (‘n begrip wat, danksy ESKOM, ook al ‘n paar nuwe betekenisse bygekry het). 

	Europa kan en is sekerlik by tye ook maar uitdagend, op sy manier. As voorbeeld: so agter die stuur van jou nuwe” verkeerde-hand” motorkar, aan die “verkeerde kant” van die pad, is mens se eerste bestuur-ervaring van daardie beroemde/berugte verkeersirkel om Parys se Arc de Triomphe (wat die Parysenaars die “Etoile” noem) ook nogal iets om te beleef. Wanneer die meesleurende stroom van ongeduldige Franse motoriste jou verplig om teen hulle dolle vaart saam in te dons, midde-in die Russiese Roulette rondomtalie wat elke uur van die dag daar afspeel...

	Maar dit is en bly ‘n vulletjie in vergelyking met wat in Midde-Afrika alte maklik met mens kan gebeur...  

	Dus, al het jy (teoreties!) diplomatieke immuniteit, bly dit absoluut waar: 

	Afrika is ten ene male nie vir sissies nie!  

	Ontvangs tydens oorhandiging van my geloofsbriewe, Sentraal-Afrikaanse Republiek.

HOOFSTUK 5

	Sekerlik een van die mooiste van die ses lande in my “gemeente” van lande waartoe ek as ambassadeur geakkrediteer was, is die Demokratiese Republiek van Sao Tome en Prinsipe (DRSTP). Dit bestaan uit  twee klein eilandjies, so 150 km uit mekaar, in die Golf van Guinee (in Afrika se “armholte”). Dis reg op die ewenaar geleë, teenoor Gaboen. Die aanvanklik onbewoonde eilande is deur die Portugese ontdek in die 1470’s en gekoloniseer, totdat Uhuru in 1975 gekom het, ná die angelier-rewolusie in Lissabon. Die hedendaagse bevolking is slawe-afstammelinge en van ras-gemengde afkoms, en tel ongeveer 220,000.  

	Die DRSTP is Afrika se 2e kleinste land, met die hoof-eiland (Sao Tome) wat ongeveer 50 X 20km meet, en Prinsipe net 30 X 6km. Beide eilande is eintlik pieke van die reeks vulkaniese berge wat op die geologiese fout-lyn afloop van Berg Kameroen op die vasteland, suidwaarts deur die Golf van Guinee, met die mees noordelikste hiervan Bioko-eiland (Ekwatoriaal-Guinee), dan Prinsipe, Sao Tome en oplaas klein Annabon, die verste suid (laasgenoemde weer deel van Spaans-sprekende Ekwatoriaal-Guinee). 

	Synde vulkanies van oorsprong, en tropies-lowerryk, spog hierdie eilande met asemrowende landskappe. Dit herinner sterk aan Brasilië, rondom Rio de Janeiro (wat vandag die teenoorstaande “oewer” vorm van die Atlantiese Oseaan, na die skeuring van die kontinente, toe die waters tussen Afrika en Suid-Amerika uitgesprei het as gevolg van die wegdryf van die twee tektoniese plate). 

	Die foto hierbo is van die vulkaniese spitse agter die baai van Agulhas (“naalde” in Portugees) op Prinsipe, geneem uit ‘n S.A. Lugmag Puma tydens ‘n welwillendheidsbesoek aan die eilande deur die S.A.S. Drakensberg – waaroor later meer. Die geronde een links voor is baie soortgelyk aan Rio se beroemde “suikerbrood” berg...  

	Prinsipe Eiland, en veral die Bom-Bom Oord aan sy noordepunt, was vir ons spannetjie Suid-Afrikaanse diplomate van die ambassade in Libreville in Gaboen  by verre ons gewildste uitspan-plek. Ook so vir die Europese “expats” werksaam in die streek. Benewnes die asemrowende natuurskoon, was ‘n belangrike rede die Suid-Afrikaanse konneksie van die Bom-Bom Oord, wat in daardie jare behoort het aan ‘n kêrel wat op ‘n wynplaas in Franschhoek gewoon het. Dis knap bestuur deur twee uitnemende Kapenaars, Hennie en Ursula Marais, met ook Suid-Afrikaanse skippers vir hulle blouwater-hengelbote. 

	Uit daardie waters het ek ‘n klompie netjiese visse aan boord gebring, veral Atlantiese seilvis en marlyn, saam met ander roof-vis soos barrakuda (visvang was van kleintyd ‘n passie wat ek gedeel het met my Pa). 

	Tydens die S.A.S. Drakensberg se rondvaart in die streek het ons ‘n “R&R” naweek vir die manne kon inpas by Bom-Bom. ‘n Hengel-kompetisie tussen die “vloties” en die diplomate was daarby ingesluit. Dié passievolle stryd om eer het afgespeel op ‘n bewolkte, goed winderige dag – dus ideaal vir diepsee-hengel (want op ‘n stil, sonnige dag kan ‘n slim vis te maklik sien die aas wat jy agter die boot sleep, is nie sy normale vrye, vlug-van-fin prooi nie).

	‘n Goeie dag vir hengel dus, met ook toe gawe vangste – mits jy nie geneig was tot see-siek nie! 

	Nou ‘n groot gevaarte soos die Drakensberg het natuurlik stabiliseerders wat die deining van die waters teenwerk. Sodat die vlotie wat ons as kompetisie aan boord gehad het op ons 36-voet Blackfin hengel-boot, nou nie eintlik gewoond was aan die op-en-af van so ‘n “klein” vaartuigie nie. Veral as mens ‘n grote aan die hoek het en teen wil en dank agteruit die gedierte moet volg, sonder dat die skipper die golwing in ag kan neem.  

	Prinsipe-eiland se visse is dus daardie dag vanuit meerdere bronne gevoer as net die aas wat ons uitgehang het... 

	My eie motorbootjie (tuis in Libreville, Gaboen), het nie net vir patriotiese doeleindes met die naam “Springbok” gespog nie – dis in der waarheid ontleen aan sy geneigdheid tot “bokspring”, eerder as aan ons trotse nasionale simbool! Ek was dus gelukkig gewoond aan dié soort van skommel en kon dus waarskynlik daarom die dag se wen-vis land: die groot seilvis hieronder op die foto. 

	Die voorblad-verhaal van die dag het egter op ‘n ander boot afgespeel, waar ‘n paar hardebaard, gesoute vistermanne van Snoekies, ‘n massiewe mamma van ‘n marlyn gehak het. Een wat my seilvis na ‘n sardientjie sou laat lyk het. 

	Vir ure het hulle gespook, beloon elke nou-en-dan deur sierlike spronge en stert-stap op die water, maar dié moeilike mamma wou niks weet van bes gee nie. 

	By hulle op die boot was ‘n jong offisier wat maar alte graag ook die stok in die hand wou hou (seker maar menslik, in die opwinding van die oomblik en om ook darem bietjie in die glorie te kan deel van so ‘n yslike trofee te kon help aankeer het). Sodat hy uiteindelik toe rang trek op die ou manne, om sy sin te kry...  

	Die jong kêrel was egter onervare met hoe sulke grootvis-katrolle werk. Veral oor hoe die katrol se sleep-faktor (“drag”) deurentyd oordeelkundig verstel moet word om die vis so swaar moontlik te laat trek, sonder om egter die lyn te laat breek. Want sien, die lyn se breek-krag is in sigself nie naastenby hoog genoeg om teen so ‘n groot vis se gewig en krag bestand te wees nie. Daarom dat daar speling toegelaat moet word, ten einde die katrol te laat rol wanneer die vis op hol gaan – maar ook nou nie só dat sy kan los-loop en kop skud nie, want dan “gooi” sy alte maklik die hoek... 

	Soos een van die “ou manne” my daardie aand baie kleurvol in die onderoffisiere se watergat aan boord die Drakensberg vertel het, het die onhandige “klein str+*#!” sommer in sy eerste vat, die “drag”-knoppie in die af-posisie in gestamp. Sodat die katrol malkop los begin af-tol het van die marlyn se verwoede trek. Toe die gedierte egter skielik gat-omgooi (soos hulle doen) en terug beur boot-toe,  toe strip-spin die katrol sonder “drag” natuurlik in ‘n allemintige kraaines-koek, sodat die jonge heer toe die briek vas aanslaan – en net daar breek daardie moerige mamma die lyn en is ure se sweet (en drome) in ‘n oogwink daarmee heen...  

	Nie net die katrol was ge-strip nie – ‘n klompie ou manne (wat al kon sien het hoe hulle hul vername vangs daar in die Drakensberg se ruim vrieskamer heel-huids op ys gaan hou, om daarmee by die ander manne daar in Snoekies te gaan afguns aanstook), se “spreekwoordelike” was ook behoorlik en volledig ge-strip... 

	Dit was maar ‘n bedremmelde jongeling wat daardie aand al die beskuldigende kyke moes verduur, terug aan boord skip – want nie net het hy ‘n merkwaardige trofee-marlyn laat wegkom nie; hy’t gemaak dat die Vloties (skande op skande!) ‘n diepsee hengel-kompetisie verloor het teen ‘n spannetjie van die Uniegebou se “laventel-boytjies”... 😊 

	Dit pas hier om te vertel hoe die plaaslikes maak om marlyn en seilvis aan te keer, vanuit hulle self-gemaakte kano’s van uitgeholde boomstompe – dikwels myle die see in. Hulle het natuurlik nie geld vir die baie duur hengelgerei wat mens op ‘n sport-boot aantref nie. Maar hulle plan werk ewe goed.  

	Hulle neem naamlik ‘n dik stuk gevlegte nylon-tou, verkieslik wit, en rafel die laaste sowat ‘n meter daarvan uit. Dié word dan agter die bootjie gesleep, net soos wat mens doen met die aas wat agter ‘n sport-boot ge”troll” word, terwyl hulle tuisgemaakte lap-seil die kano deur die golwe aan-stu. 

	Net soos met duur sport-hengel, werk die plaaslike manier die beste as daar wind is en dus kabbeling. Enersyds vir die voort-stu van die kano en andersyds om te sorg dat die jag-vis nie die vermeende prooi te helder kan sien nie (die snawel-visse swem dikwels in skole saam en dan ontstaan ‘n “feeding frenzy” tussen hulle wanneer hulle kompeteer vir prooi, sodat hulle als wat vaagweg eetbaar lyk, aller-yl voor mekaar probeer wegraap). 

	Nou die snawel-visse soos die marlyn en die seilvis se gunsteling-prooi is die vlieënde vis, wat digby die oppervlak hou. Dié top-jagters, die vinnigste visse in die see, skiet dan vanuit die dieptes op,  en – om te verhoed dat die prooi sy naam gestand doen en homself die lug in lanseer om só weg te kom – word dié eers met die snawel katswink geslaan. Dit is dan ook die hele doel waarom snawel-visse só bewapen is, juis sodat hulle hul prooi kan katswink slaan. Dan word die prooi heel ingesluk, want sien, die gesnawelde jagters het nie ‘n enkele tand in die bek nie.  

	Die snawel self is baie grof en knobbelrig, en dís die truuk wat die vindingryke vissermanne ontdek het: as die marlyn of seilvis dan die glinsterende uitgerafelde deel van die nylon-tou daar op die oppervlak vir ‘n vlieënde vis aansien en dit ‘n hou gee, dan verstrengel daardie rafels om die snawel. Hoe meer die jag-vis spook, hoe meer raak sy snawel vasgewoel. 

	Dan is dit ‘n kwessie van die bedrewe visserman wat balans-hou terwyl die groot vis die kano op sleeptou neem, en probeer keer dat die ding hom nie onder trek, of omdop nie. Uiteindelik, wanneer die vis sigself stokflou gespook het, word dit dan ingetrek en ‘n genadeslag toegedien. 

	In die kroeg daar op Bom-Bom hang ‘n foto van ‘n reuse-marlyn langs so ‘n uitgeholde boomstomp kano, wat maar so helfte van die vis se lengte is. 

	Só lyk die growwe snawel van ‘n seilvis, van naderby gesien: 

	Daardie jare – die middel-negentigs – was uiters moeilike tye vir die eiland-bewoners. Die winkel-rakke was leeg, die eens welvarende plantasies was bankrot en verwaarloos, en dit was nie vreemd om mense prakties nakend te sien rondloop nie. 

	Die streeksregering van Prinsipe se totale begroting het toe maar ‘n skamele US$14,000 per jaar bedra. 

	Groot was die vreugde en opwinding dus toe die Drakensberg se kaptein aanbied om ‘n ope dag te hou, daar ge-anker voor Bom-Bom. Die boot se knap mediese span, met hulle uitstekende fasiliteite aan boord, het gratis tande-sorg en mediese dienste verskaf. 

	Ons is met een van die helikopters oor na die sokkerveld van die hoof-dorp, om aandenkings soos pette en T-hemde uit te deel – wat  ‘n stormloop veroorsaak het, sodat ons dit maar uit die helikopter moes gooi na die skare.

	Al wat na 20 jaar van USSR-geneigde onafhanklikheid van die hoofstraat se geboue oor was...

	Prinsipe se hoof-dorpie, Santo Antonio, met die sportveld waar ons geland het met die Puma. 

	Die Drakensberg het nog heelwat brandstof oor gehad, meer as genoeg vir sy terug-vaart na Simonstad, sodat die goedhartige kaptein aangebied het dat dit wat hy oortollig had, aan die plaaslikes uitgedeel kon word. 

	Wat vinnig-vinnig ‘n glibberige gedoente aan boord afgegee het, want die Prinsipiane het dit in al wat denkbare en ondenkbare houers is, probeer met hulle saamdra – terwyl hulle oral oor die Drakensberg geklouter het, om tog net niks interessants te mis nie.  Met die gevolg dat die dekke, trappe – orals – spoedig soos ‘n skaatsbaan was. 

	Menige matroos wat niksvermoedend in die gewoonte was om die trappe tussen dekke af te gly, het daardie dag wrywingloos en dus veel vinniger (en veel harder) geland – dikwels met die sitvlak! 

	Desondanks, was dié ope dag ‘n enorme sukses in terme van beeld-bou, en ook groot pret. 

	     Prinsipe se paaie het 4X4 genoodsaak – om bv. met ‘n amptelike delegasie van die lughawe tot by Bom-Bom te kom, moes ons maar ge-“suit & tie” agter op die oord se Unimog spring... 

	Prinsipe-lughawe se beheertoring en eindpunt-gebou.

	Die hoof-eiland, San Tomé, word ook oor-troon deur sy (uitgedoofde) vulkaan, twee keer so hoog bo seevlak as Tafelberg. Een van my blywendste herinneringe aan dié stukkie paradys en sy mense, was ons eerste rit teen die berghang op, onderweg na ‘n restaurant so halfpad boontoe (in die ou herehuis van ‘n Portugese koloniale landgoed). Die DRSTP se buitelandse ministerie het ons daarheen vir middagete genooi gehad het. 

	Met sy vrugbare vulkaniese aarde en milde tropiese reëns is die eiland ‘n lushof – soos ‘n botaniese tuin, met enorme broodbome, palms van vele aard, piesangbome en plantasies van koffie en kakao. 

	Soos dit nou maar in die trope gaan, het ons onderweg boontoe ‘n tropiese reënbui beleef – net mooi op die uur wat die juniorskool-kleinspan tjaila huis-toe.  

	Sulke buie, wat in emmers neerkom, duur  statisties gemiddeld net twaalf minute. Mens kan dit sien en hoor aankom, aan die wolke en dan die geruis van die dik druppels op die lower. 

	Wat die kleintjies dan kordaat doen, is om die naaste piesangblare af te skeur, al hulle  klere uit te trek en dit dan bondeltjie te maak op die kop, onder die piesangblaar as sambreel. So stap hulle dan doodluiters voort, totdat die reën verby is en die tropiese hitte die lyfies droog gemaak het. 

	Enigeen wat al die ongemak beleef het van met nat onderklere moet oor die weg kom, sal verstaan hoekom hulle maar álles uittrek en so onder die piesangblaar droog hou... 

	Bo by die restaurant aangekom, loop ons ons toe daar buite vas in ‘n jongeling wat ‘n baie pragtige, veelkleurige voëltjie aan ‘n riempie het, wat hy wil verkoop (dis heel algemeen daar in Sentraal-Afrika om by toeriste-plekke sulke straatverkopers te kry met enige tipe van dier, reptiel of voël om te smous, ingeslote grys papegaaie en selfs apies). 

	Die arme voëltjie het maar minder gelukkig gelyk met sy lot en op aandrang van die vrouegeslag in die geselskap, koop ek dit toe en laat dit los, sodat die dingetjie dadelik koers kies na die naaste bos. 

	Die gesigsuitdrukking van die jongeling was iets om te aanskou – duidelik was hierdie vreemdelinge se koppe, in sy oë, nie heeltemal reg aangeskroef nie... 

	Van kop-probleme gepraat: daardie middel-negentigs was net mooi die tydstip toe in die mediese wetenskap hoog opgegee is oor ‘n toe-nuwe malaria-profilakse, Lariam. Almal by die ambassade, plus gades en kinders, moes opsluit toe dié drink. Redelik gou het ek verslae begin kry dat heelparty van ons spannetjie die Lariam nie te lekker verwerk nie, met nagmerries en hallusinasies. 

	Ek het dit eers afgelag want dit het (aanvanklik) niks aan my gedoen gehad nie – totdat ek eendag moes vlieg Sao Tome toe, saam met ‘n delegasie van ambassadeurs van Libreville wat (soos ek) ook daar geakkrediteer was... 

	Gelukkig dat ek dié spesifieke vlug by die venster gesit het, met my pêl Horst, die Duitse ambassadeur, groot en breed in die paadjie-sitplek langs my. Want daar begin ek toe sulke Lariam-hallusinasies kry, wat my aanpraat dat ek daar en dan die vliegtuigie moet uit: opsluit moet die deur oopmaak en uitspring... 

	Ek kon nie glo hoe sterk die drang geword het nie – dit het werklik gedetermineerde vasbyt gekos om nie op te spring en net só te probeer doen nie...  

	Was ek vir jou bly toe ons op moeder aarde land!  Tot die verligting van my span, het ek hulle kommer oor die Lariam nou luid en helder verstaan en besef dat ons dadelik moet wegdoen met dié gevaarlike goed. Van toe af het ons elk maar, soos die plaaslikes, altyd ‘n pakkie Chloroquin met ons moet saamdra. Die beleid sou later goed te pas kom, want my jongste dogter het by die skool in Franschhoek begin simptome kry en my seun kon haar dadelik daarvan injaag. Dit, terwyl die plaaslike dokter (wat nou nie eerstehands met malaria bekend was nie) nog gewik en geweeg het, wagtend vir bloedtoetse om terug te kom – wat ‘n fatale vertraging sou kon wees, in geval van die vinnig-verergerende serebrale vorm van malaria. Vir jare nog, na ons terugkeer van die diensbeurt daar in die trope, het ons elkeen altyd ‘n pakkie Chloroquin byderhand gehou, want malaria is mos ‘n ding wat so periodiek weer sy aaklige kop uitsteek... 

	Kort gelede nog het ek gelees van ‘n arme jong dametjie van Engeland, ‘n natuur-navorser wat vir ‘n studie-projek Madagaskar toe is en wat goed-bedoeld deur haar (onervare) Britse dokter Lariam voorgeskryf is. Sy het werklikwaar in so ‘n hallusinerende episode die deur van ‘n klein vliegtuigie oopgeforseer en, ondanks die beste pogings van die ander passasiers, haar losgeruk en na haar dood gespring... 

	Maar nou voort op meer positiewe noot – ons het ook op die hoof-eiland die voorreg gehad om by “ons mense” tuis te gaan, in die Marlin Beach Hotel (toe besit deur dieselfde Franschhoekse entrepreneur wat Bom-Bom op Prinsipe besit het, en ook bestuur deur Suid-Afrikaners; daarbenewens het hulle hulle eie skip gehad wat tussen Kaapstad en die eilande opereer het, sodat daar altyd Suid-Afrikaanse produkte te kry was). Ons het dus gereeld ons nasionale dag-vieringe daar gehou. 

	Ons Nasionale Dag-span land in Sao Tome, met groot foto van Pres. Mandela – vlnr  Annie Meulenbroeks (handelsafdeling), my goeie gade en ek, Theo Mostert (Admin/Konsulêre hoof) en Kol. Chris Roux (Militêre Attaché).

	Die Steenkamp en Roux egpare ontvang die aankomende gaste by die buitelug-onthaal, gehou met Suid-Afrikaanse verversings by die Marlin Beach Hotel, Sao Tome. 

	Een van die eiesoortighede van ons Suid-Afrikaanse nasionale dae, was die kiste proteas en fynbos wat elke missie elke jaar van Kirstenbosch ontvang het. Bestem vir die enorme blom-ruikers wat ons onthale tipeer het.  Daarmee het ek gesien hoe belangrik die kursus in blom-rangskikking was, wat deel was van elke kadet se diplomatieke opleiding. Dit was nie “woke” geslagsgelykheid dat die manne ook moes leer nie – voor ons “opgedress” vir die aand se verrigtinge kon aanmeld, was dit ons taak (ambassadeur inkluis) om die rangskikking te doen, want die plaaslikes het nie veel idee gehad van hoe om dié pragtige, maar gróót, blomme ten beste te laat vertoon nie. 

	Ten laaste, hoekom die DRSTP so ‘n spesiale plek in my herinneringe hou – die wyse waarop hulle help luister verleen het aan ons vieringe in Libreville op 10 Mei 1994, na die inhuldiging van Pres. Mandela. 

	Die hys van die nuwe landsvlag is aangevul met ‘n seremonie waar ek en my DRSTP-eweknie, as gevolmagtigdes, die interstaatlike akkoord vir die sluit van formele diplomatieke betrekkinge tussen die RSA en DRSTP onderteken het. Dit was ‘n heuglike dag vir die hele Afrika. 

	‘n Senu-beproewing was dat ons nog nie die nuwe landsvlag in seremoniële grootte ontvang gehad nie. Sodat ons aller-yl, daar plaaslik, een moes saamslaan – uit beddegoed-materiaal! (wat baie mooi uitgedraai het – as jy nou nie geweet het nie, sou jy nie sommer die ligte blom-motief op die een kleur-baan agtergekom het nie!). 

	Omdat ons eie militêre attaché toe nog nie in Libreville arriveer gehad het nie, het die Gaboenese Vloot ‘n offisier verskaf om die nuwe vlag met nodige styl te hys (ons het toe reeds die nouste bande met hulle gehad, sodat hulle skepe in die Kaap versien is en hul Mirages by Atlas). 

	Die Gaboenese het ook ‘n koor verskaf wat ons volkslied pragtig gesing het.

	 

	My DRSTP-kollega, Amb. Urbino Bothelo (later van jare hulle buitelandse minister) het saam met my die interstaatlike akkoord onderteken. 

	In hoofstuk ses, weer ietwat meer oor die lewe daar in Libreville – hoe “anders” dit was, maar tog met spontaan-hartlike en entoesiastiese ontvangs...

	 

	.o0o.

	       

	     

	HOOFSTUK 6

	Wat mens opnuut tref as jy terugkyk na ons vier jaar in Libreville (begin 1993 tot begin 1997) is hoe “ánders” dit was – dit wil nou sê, eerder as noodwendig “snaaks” (alhoewel daar ook heeltemal genoeg dinge was wat die mondhoeke laat opkrul het, indien nie altyd laat skater het nie!).  

	Gaboen is die Afrika-land met die hoogste BBP per grootte van sy bevolking (ek stel dit eerder só, as om die bloot teoretiese statistiek te gee van die “hoogste per kapita inkomste”, want die rykdom daar is maar baie skraps versprei na die gewone bevolking). Die landjie se welvaart is te danke aan sy olie, uraan, mangaan en tropiese hout, en dan ‘n klein bevolking (in daardie jare maar so digby ‘n miljoen) wat maak dat die per capita syfer op papier baie goed lyk – heelwat beter as selfs destyds Suid-Afrika s’n.  

	Hierdie rykdom het beteken dat Libreville gewis die beste plek vir ons was om die Nuwe Suid-Afrika se eerste streek-ambassade in sg. Swart Afrika te vestig, as gevolg van die relatief goeie infrastruktuur daar (in vergelyking met ander lande in die streek – wat uit ses lande bestaan het, te wete Gaboen, Kameroen, Tsjad, die Sentraal-Afrikaanse Republiek, San Tome en Prinsipe en Ekwatoriaal-Guinee). 

	‘n Eensmalige Franse kolonie, het die Gaboenese in werklikheid onafhanklikheid teengestaan gehad. Hulle moes dit egter maar aanvaar toe die Franse (na hulle bloutjies in Vietnam en Algerië), besluit gehad het om hulle interaksie met hulle kolonies op ‘n “nuwe voet” te plaas. Ek stel dit maar diplomaties só, want in baie opsigte was dit politieke oëverblindery. Die Franse sou voortaan net maar regeer deur hulle ambassadeur, eerder as deur ‘n goewerneur, onder die skyn-vaandel van ‘n hand-gekose plaaslike president – wat geheel van Franse militêre rugsteuning afhanklik was vir in die saal bly. 

	Om ‘n paar voorbeelde ter illustrasie van die Franse greep te gee: 

	
		soos in baie ander voormalige kolonies in die Franse dampkring (bv. Sirië en Rwanda) het die Franse die kleinste of swakste stam gekies om hulle plaaslike bondgenote te wees, teen die inheemse elites wat voor die koloniale era daar regeer het. In die geval van Gaboen, was dit dus ‘n poskantoor-klerk van net maar 32 jaar oud, Albert Bongo (later Omar Bongo, toe hy Islam aangeneem het) wat vir 42 jaar president sou wees. Hy is na sy dood opgevolg deur sy seun Ali Bongo. Hulle is van die klein Bateke-stam (klein in getalle, sowel as van individuele postuur: volgens smalende opponente, glo verwant aan die pigmeë). 

		In die politieke stryd teen die “Zoeloes” van daardie streek, die Fang (by verre die meerderheid in Gaboen, al het die koloniale owerhede die Fang se tradisionele stam-gebied opgedeel tussen drie lande: Gaboen, Ekwatoriaal-Guinee en Kameroen, om hulle te probeer verswak) was die Bongo-regering dus geheel afhanklik van die Franse en kon net maar aan bewind bly met dié se ondersteuning. Die presidensiële paleis in die middestad en die “somerpaleis” ‘n paar kilometer verder aan in die buitewyke, is beide in effek binne militêre basisse geleë, met die somerpaleis boonop regs langs die lughawe en die naasliggende Franse militêre basis met hulle 6e marinier-bataljon permanent daar gestasioneer (en met alles gereed in plek vir die Vreemdelinge-legioen se valskerm-soldate om in te vlieg, wanneer benodig).  

		Al die internasionale telefoon-konneksies het deur Parys gegaan, en ons was byvoorbeeld daarvan oortuig dat ingemeng is met sekere lyne se sein-kwaliteit, want geen Gaboenese besigheidsman wat produkte van Suid-Afrika wou invoer kon in daardie jare regkry om ‘n faks na ‘n Suid-Afrikaanse nommer deur te kry nie (vir die ambassade self, moes ons direkte satelliet-kommunikasie op die dak installeer). 

		Die geld-eenheid in gebruik in Gaboen en die omliggende voormalige Franse kolonies is die Sentraal-Afrikaanse Frank, steeds nog streng beheer deur die Franse uit Parys en vas gekoppel aan hulle eie geldeenheid (destyds nog die Franse Frank). 

		Soos in prakties al die voormalige Franse kolonies in Afrika, is Libreville se hawetjie ook vêr  terug in ‘n rivier geleë (30 km van die see) en gevolglik heelwat vlakker as vandag se moderne hawens; voorts beskik hierdie hawens nie oor hyskrane op die kaai nie, sodat dit prakties net die spesiaal-aangepaste skepe van die Franse Delmas-lyn, met hulle vlak diepgang en aan-boord hyskrane was wat daar kon inkom om vrag af te lewer. 

		‘n Verdere komplikasie vir prospektiewe uitvoerders na die streek, was dat die Franse ook gesorg het dat net hulle uitvoerders die nodige vraghouers (containers) kon ruil-huur, sodat ‘n Suid-Afrikaanse uitvoerder na Gaboen, eers ‘n vraghouer moes koop – en dit in effek daarna in Gaboen sou moes abandoneer – met die gevolg dat Suid-Afrikaanse uitvoere in die praktyk eers na Le Havre in Frankryk verskeep moes word, en dan daar oorgelaai word op ‘n Delmas-skip terug na Afrika, om in ‘n mark soos Gaboen uit te kon kom. 

		Die ander speletjie was dié van standaarde en tegniese spesifikasies, wat spesiaal so eiesoortig opgestel is dat dit net Franse fabrikante was wat ge-rat was om dié standaarde en spesifikasies te ontmoet. Of só het hulle gedink, totdat ‘n Suid-Afrikaanse vervaardiger van telefoon-kabels byvoorbeeld sy produksielyn aangepas het en ‘n magdom kabel aan die Gaboense kon verkoop (wat maar alte goed besef het hulle word uitgebuit met hemel-hoë pryse deur die Franse). Was die genot dus groot toe die Franse dadelik kapsie maak, op die aanname dat die Suid-Afrikaanse kabels wat “hulle” mark so skielike binne geval het, nie aan die spesifikasies sou voldoen nie – maar toe by die toets daarvan, moes uitvind dat hulle in hul eie spel geklop is... 

		Wat staatskontrakte betref (soos bv. die versiening van Gaboen se militêre hardeware, insluitend sy eskader Mirage-vegvliegtuie en oorlogskepe) was die Franse altyd in ‘n gunstige posisie, want die krygsmateriaal is natuurlik oorspronklik van Frankryk aangekoop. Maar daar sit die Franse toe terstond met die probleem dat Suid-Afrika se krygstuig ook in daardie jare grootliks van Franse oorsprong was en ons dus die kundigheid en lisensies gehad het om die instandhouding te kon doen – en natuurlik was Atlas / Johannesburg vir die vliegtuie, en die droogdok by Kaapstad vir die skepe, baie nader aan Gaboen as dié in Frankryk, en baie meer kompeterend geprys. 



	Dit, ter agtergrond omtrent die magsrealiteite wat ons teengekom het met die opening van ons eerste ambassade van die nuwe era, daar in Gaboen.  

	Ek onthou goed hoe die Franse ambassade daar by die Gaboense probeer spoke opjaag het oor hierdie nuwe Suid-Afrikaanse ambassadeur (synde nou die uwe) wat die seun is van ‘n voormalige bevelvoerende generaal van die SAP-Veiligheidstak, en self aan die Nasionale Intelligensiediens verbonde was. Wat die Franse klaarblyklik nie besef het nie, is dat hierdie feite in die Afrika-konteks deur die Gaboense eerder as positiewe getuigskrifte gesien is, in stede van enigiets negatiefs. 

	My vrou was ook voorheen aan die SAP-VT verbonde, en tog is sy heel gou deur die ander ambassadeursvroue daar (wat meesal van Afrika- en Derde Wêreld-lande was) verkies as voorsitster van die plaaslike vereniging van ambassadeursvroue...  

	Libreville, Gaboen, geleë aan die Noord-oewer van die Komo-rivier (wat daar 13 km breed vloei), met die gebou waarin die S.A. ambassade gehuisves is (die kanselary op die 1e vloer, en die ampswoning op die dak, onder die rooi pyl). 

	Ons het meninge komiese momente beleef daar, as gevolg van die feit dat ons in beide “kampe” aanvaar is as “deel van hulle”. Die Afrikane het ons (as Afrikaners van die Nuwe Suid-Afrika) volkome as mede-Afrikane aanvaar en onbeskroomd voor ons oor die dekselse Europeërs en Noord-Amerikaners gekla. Terwyl in die ander kring, ons blanke velle gemaak het dat die bleekgesigte van die Noorde weer vir ons aangesien het as deel van húlle, sodat ons dus maar meewarig moes luister hoe onbeskroomd dié huigelaars, ons donkerder mede-Afrikane beskinner het by elke moontlike geleentheid... 

	Dit was seker onvermydelik dat ons, as die nuwe outjies in die buurt en wat boonop vir soveel jare die slagoffers was van intense negatiewe propaganda, “getoets” sou word om te sien hoe ons werklik is en wat daar in ons steek. 

	In my loopbaan het dit nogal tot een van die minder tradisionele episodes in die kuns van diplomasie-voer gelei. Soos wat u as leser vervolgens sal sien, oënskynlik heel strydig met die diplomatieke etiket wat ek self, tot nog kort tevore, aan die kadette doseer had as hoof van Diplomatieke Opleiding. Maar tog presies in pas met die ou spreuk dat “diplomasie die kuns is om iemand hel toe te stuur, maar op so ‘n manier dat hy uitsien na die reis”... 

	Bowe-al het die episode ook weer bewys dat die vermoë om jou man te kan staan – ferm maar met respek – kwaliteite is wat in Afrika hoog waardeer word en dan tot wedersydse agting lei (soos eintlik maar oral-oor, al word ferm-staan elders dikwels verdoesel agter vroom protokolêre posering van “beskaafde sofistikasie”). Immers, in die rol van ambassadeur, gaan dit nie oor jou eie persoon nie, maar oor respek vir jou land... 

	Die “les Arcades”-gebou, in Libreville se middestad.

	Die gebou wat ons uitgekies het om die ambassade-kanselary in te vestig (met die ampswoning in die “penthouse” op die dak), was die trots van Libreville. 

	Pas voltooi, is dit grotendeels gebou met materiaal wat “toevallig oortollig” was in die konstruksie van die presidensiële paleis – marmer, graniet en al (en ja: natuurlik het die presidensiële familie ‘n “vinger in die paai” gehad in die eienaarskap van die gebou, en dus in die wins uit verhurings...). 

	Die foto toon die hoof-ingang na die residensiële deel, met die trappies links wat oplei na die kanselary se aparte ingang. 

	Die grondvloer van die gebou is beslaan deur luukse winkels, met die eerste vloer vir kantore en die res, bokant dit, dan woonstelle. Die ander Suid-Afrikaanse oorgeplaasde ambassade-personeel het ook in die gebou gewoon. So saam, het ons byvoorbeeld ‘n groot satelliet-skottel op die dak kon aanbring om Suid-Afrikaanse TV op te vang. Die saam-blyery so in dieselfde gebou, bevattend ook die kanselary, was nie net gerieflik nie, maar uiteraard ook bevorderlik vir veiligheid.  

	Synde nuut gebou, was die kantoor-spasie soos oorhandig aan ons net rou beton. Slegs maar buite-mure/vensters en dan die  onafgewerkte vloere, bo en onder jou, sonder plafon. Om die kanselary in te rig, moes ons dus die vloerbedekkings insit en die tussen-mure bou (wat ons modulêr ontwerp het, gemaak van die pragtige plaaslike tropiese laaghout; dis so gedoen om vinnige aanpassing later moontlik te maak – sien die foto van die konstruksie hieronder: let veral op die vlottende plafon wat ons eerste moes installeer, en wat die kern-kwessie sou word in die drama wat sou ontvou). 

	Die heel eerste element wat in so ‘n modulêre konstruksie in plek geplaas moet word, is juis die vlottende plafon, wat so ‘n meter of wat onder die beton van die opvolgende vloer geplaas word; binne hierdie spasie loop dan al die kabels, lugkanale ens. So ‘n plafon kan nie eintlik stuksgewys installeer word nie, maar moet as ‘n eenheid deurloop, ten einde dan vervolgens die inpas / hang van die modulêre eenhede onder dit, moontlik te maak.  

	En dis hier waar die toets toe gekom het...  

	Want sien, ons huurkontrak het wel gesê dat die hele 1e-vloer spasie ons s’n was, maar toe blyk dit dat daar wel reeds ‘n bestaande okkupant was van eintlik maar ‘n klein deeltjie van die groter vloer-spasie. In die vorm van die persoonlike kantoor van die Gaboenese minister van ekonomiese sake. Dit was net maar sy persoonlike kantoor, plus dan die voor-kantoor/ontvangs van sy twee sekretaresses. Heeltemal weg geleë van sy departement se kantore, en ‘n plek wat hy net elke maand-einde besoek het, om sy tjek te ontvang (soos in baie ander plekke, dien meeste kabinetsposte daar eintlik maar om leiers soos stam-hoofde gelukkig te hou, met die werklike werk wat in die presidensie gedoen word).  

	Dit het ongelukkig telkens dié waarde heer (met wie ek later op baie goeie en produktiewe voet sou kom) ontgaan om sy huur te betaal, sodat sy kontrak toe reeds formeel opgesê was voor die geheel van die vloerspasie vervolgens aan ons verhuur is. Sy kantoor moes hy dus ontruim, sodat dit afgebreek kon word en ons ons s’n kon inruim. Wat toe gereeld plegtig belowe word, maar erg tarra om te gebeur – en wat ons hele bou-proses in die wiele ry, want ons kan nie die plafon deur-sit onderwyl sy struktuurtjie nog staan nie.  

	Die gebou-bestuurderes was ‘n Franse dame van senuagtige temperament, wat – as sy my in aantog gesien het om dié onaanvaarbare situasie te bekla – solank haar valiums nadergetrek het. Want sy was so ietwat tussen die duiwel en die diep blou see, siende dat die minister darem nou ‘n eerbiedwaardige persoon is. 

	Dinge kon egter nie so bly aangaan nie, sodat ek toe direk die president se regterhand geskakel het by die paleis, en aan haar die probleem geskets het. Ek het verduidelik dat ek nou nie met ‘n diplomatieke insident wil sit nie, maar dat iets daadwerklik nou dringend gedoen moes word. 

	Sy’t onderneem om met die president te praat en na my toe terug te kom – wat sy toe ook aanstons gedoen het, met die boodskap dat die president sê ek moenie bekommer oor ‘n insident nie. Ek moet doen wat ek nodig ag om te doen... 

	En daar is die uitdaging toe vierkant voor mý voete gegooi – wat gaan die nuwe Suid-Afrikaanse ambassadeur doen, en veral dan: hoe? 

	Gewapen met die wete dat ek nie ‘n diplomatieke insident hoef te vrees nie, en met goeie begrip daarvoor dat ek eintlik getoets word, het ek toe terstond die konstruksie-span byeen gekry. Met hulle op sleeptou (gewapen met hulle swaar toerusting) het ek dadelik weer besoek gaan bring aan die minister se twee sekretaresses...  

	Synde ‘n geskoolde diplomaat te wees (soos gesê: ek was darem voorheen hoof van Opleiding) het ek nie toe sommer “met die deur in die huis geval” nie. Nee – die deur se lot, in hierdie geval, was ietwat anders...  

	By die intrap, het ek naamlik heel eerste gesorg dat ons werkers die buitenste dubbel-deur se twee blaaie uit die kosyne hak en wegdra (sodat dit nie teen ons gesluit kon word nie).  Daarna het ek vriendelik-hoflik aan die twee grootoog-dames verduidelik dat ons gekom het om hulle te help om hulle kantore te ontruim, siende dat hulle baie klaarblyklik hulp daarmee nodig gehad het... 

	Die welwillende gebaar om solank hulle buitedeur weg te dra, het die erns van die situasie (en die wil om iets daaromtrent te doen) duidelik heel konkreet tuisgebring. Die twee het dadelik angstig begin pleit dat ek tog net nie summier net die minister se kantoor moet aftakel nie – asseblief tog net vir hulle nog ‘n dag moet gee, dan sal hulle beslis en gewis alles daar weg hê. 

	Goedhartiglik het ons toe vir hulle 48 uur gegee, maar ek wou nie die buite-deur teruggee nie. Met dié se blaaie onder die blad het ons toe plegtig afskeid geneem, met die belofte om stiptelik oor 48 uur terug te wees... 

	Natuurlik, toe ek en die konstruksie-span presies 48 uur later weer daar aanmeld, is nog niks gedoen nie. Want sien, die minister se kantoor-deur was gesluit, was hulle verskoning. 

	En daar’s die spreekwoordelike Rubicon toe voor my – gaan ek druipstert omdraai, of gaan ek hom oorsteek? Briesend van binne oor die penarie waarvoor hulle my gestel het (wie het nou al ooit gehoor van ‘n pas-aangelande ambassadeur wat die gasheerland se minister van ekonomiese sake se kantoordeur afbreek?) roep ek toe die werker met die domkrag-hamer oftewel “jack-hammer” nader. Die eerste taak was om ‘n gat in die deur (gelukkig van hout) te maak, om te kon sien of daar iets waardevol was digby aan die binnekant, wat beskadig sou kon word as ons die deur inslaan.  

	Dit was natuurlik my voorreg en ook leiers-plig om self die wapen op te neem (want nie een van die Gaboenese konstruksiewerkers sou ieder geval aan so ‘n misdaad skuldig wou wees nie). Met die druk-hamer wat in die beperkte spasie dawer, het ek die eerste bres geslaan, groot-oog aangestaar deur die twee sekretaresses (en die res van my span). ‘n Vinnige rondloer deur die gruwelike gat wat die jack-hammer gepons het, reg in die middel van wat eintlik ‘n baie mooi deur was, het my tevrede gestel dat daar niks agter die deur was wat sou skade ly nie. Vervolgens, met ‘n voorhamer, het ek die slot uit die kosyn geslaan (op ouderdom 39 het ek die krag en die drif gehad daarvoor, en ook genoeg ervaring van hamers swaai in konstruksie-take). 

	Weer het die dames (nou baie duidelik heeltemal oortuig daarvan dat ek beide ernstig en mal-gevaarlik is) gesoebat dat ek hulle tog asseblief net ‘n paar uur moet toelaat om die minister se besittings uit te dra – waarmee ek toe op my vriendelik-hoflikste, die werkers hulle laat help het, sodat die takie in minder as ‘n uur afgehandel is. 

	Met die yster warm, het ons toe ook sommer die hele struktuurtjie daar en dan platgeslaan ... en nie baie weke daarna nie, kon ons toe ons blinknuwe kanselary betrek. 

	Vir diegene wat wonder hoe ‘n moderne ambassade-kanselary nou eintlik lyk, hiermee ‘n paar foto’s: eerstens van die twee vleuels van my kantoor, wat ‘n L-vorm had in die gebou se hoek: 

	Hieronder is die konferensiekamer / biblioteek plus die wag-area buite die politieke afdeling.

	Die konsulêre afdeling (vir visumaansoek ens.) links van die sluis-tipe ingang, plus die bemarkingsafdeling se uitstal-area.

	[image: A picture containing floor

Description automatically generated]

	[image: Image]

	Ek moet bieg dat – kom ons sê maar a.g.v. die “tydsdruk” in die harwar van al die bedrywigheid rondom die nuwe kanselary inruim – dit my heeltemal en totaal “ontgaan” het om ooit hierdie insident aan Pretoria te rapporteer... (ek kan my goed indink wat Hoofkantoor daarvan sou gemaak het!).  Hierdie is dus die eerste te boekstelling ooit, van dié episode...  

	Wat ek wel kan sê, is dat ons desondanks (of meer waarskynlik, juis omrede) met die grootste agting en waardering bejeën is in Gaboenese regeringskringe. Hulle het my goed laat verstaan hoe bly hulle was om ‘n ambassade daar te hê wat doen, en nie net praat nie.  Die einste minister was dan ook breed aan my sy, vol van opregte kameraderie, toe ons kort daarna die eerste konferensie oor Gaboenees/Suid-Afrikaanse ekonomiese betrekkinge aangebied het.   

	Dit was sekerlik ook nie blote toeval nie dat gewis die 2e belangrikste persoon in die land, na die president – synde die minister van verdediging – my terstond genooi het om hom op kantoor te kom besoek: die begin van ‘n baie vrugbare werksverhouding, wat o.a. vir Krygkor se filiale alte gou ‘n klompie aantreklike kontrakte in die sak gebring het – tot die Franse se ontsteltenis, natuurlik (maar daaroor in ‘n volgende hoofstuk meer). 

	Daardie mooi nuwe “les Arcades”-gebou waarin ons die kanselary en ampswoning gevestig het, sou nog verdere verrassings oplewer. Een daarvan het ons Franse argitek nogal erg onthuts.  

	‘n Ambssadeurs-ampswoning bestaan tipies uit twee dele, naamlik die familie-tuiste en dan die “verteenwoordigende” deel, waar amptelik onthaal word. Dit benodig dus twee van alles, veral i.t.v. sitkamer, eetkamer, kombuis en gaste-suites. 

	Op ons vleuel van die “les Arcades”-gebou se dak was daar ‘n hoof-“penthouse” met sy ruim onthaalgeriewe en daktuin, plus dan ‘n kleiner dakwoonstel reg langsaan, wat sywaarts gefront het. Die oplossing vir twee van alles hê was eintlik heel maklik: konnekteer die hoof- en sekondêre dak-woonstelle rug-teen-rug saam as een en voilà, daar het mens twee van alles (met die kleiner woonstel wat toe die familie-kombuis, sit-eetkamer en TV gesinskamer verskaf het).  

	Onder: Deel van die penthouse se ruim-daktuin, met ‘n onderdak lapa vir onthaal links en regs ‘n mooi uitsig oor die riviermond en die see daaragter, plus die vlagpaal waaraan die Suid-Afrikaanse vlag trots gewapper het, die hoogste in die ganse Libreville... 

	Die enigste probleem sou wees,  hoe om die twee eenhede intern te verbind, sodat ons tussen hulle kon beweeg sonder om buite-om te moes loop? Op die gebou se uitleg-plan kon ek sien dat daar wel geleentheid sou wees om ‘n deur in te breek van die een na die ander, op ‘n punt wat weerskante gerieflik sou wees. ‘n Vinnige klop teen die betrokke muur het my daarvan oortuig dat dit van die hol bord-tipe konstruksie was. 

	Die argitek het egter my idee heeltemal afgeskiet, want volgens die strukturele bouplan met muur-spesifikasies, was die betrokke muur ‘n struktureel-belangrike dra-muur van gewapende beton...  

	Hoe meer ek toe sê dis in die werklike lewe nie só nie, hoe meer wou hy my nie glo nie – want wat sou ‘n ambassadeur dan nou weet van bouplanne en muur-tipes?  

	Einde raad moes ek hom toe opneem na die woonstel, vir inspeksie ter plaatse. My vraag aan hom was: indien hierdie muur wel hol bord is, sou hy saamstem dat dit die ideale plek was om ‘n deur in te breek? Ja beslis, sê hy toe. Maar, hou hy vol, hy kan my absoluut verseker dis ‘n gewapende beton dra-muur, wat die boonste vloer moet dra (dit was ‘n dubbelverdieping penthouse)...  

	Waarop ek toe my Swiss army knife uithaal (van die tipe met die stewige saag-lem) en dit met een hou tot by die hef in die “dra-muur” inslaan en begin die vesel-sement bord oopsaag waar ek die deur wou hê...   

	Jy kon die Fransman met ‘n veer om-tik (want dit was ‘n bekende Franse konstruksie-maatskappy wat die gebou opgerig het).  

	Lang storie kort – ons het toe ons verbinding-deur daar gekry, en ek en die argitek het ten besluite beide maar net meewarig kopgeskud oor die “kortpaaie” en “besparingsmaatreëls” wat duidelik in die bou-proses ingesluip het... 

	Gelukkig is Libreville nie in ‘n aardbewing-sone nie, en vir ons eie gemoedsrus het ons maar liefs nie verder ondersoek watter ander “dra-mure” van daardie twaalf-verdieping gebou, in werklikheid van hol bord was nie! 

	Die residensie se hoof-eetkamer vir amptelike onthale, en ‘n hoek van die formele sitkamer.

	Die praktiese waarde daarvan om, vanuit die staanspoor, sigbaar wedersydse respek te vestig het ek spoedig weer besef, aan die hand van ons ervaring met die Gaboenese Doeane. By ons aankoms daar in Libreville was omtrent die eerste en algemeenste skinder-stories wat ons op die diplomatieke “circuit” opgetel het, hoe vrot sleg and tydsaam die doeane sou wees in die uitklaring van diplomatieke invoere. 

	Die Kanadese ambassadeur moes byvoorbeeld meer as ses maande wag vir sy ampsmotor om deur-geklaar te word. Dié lang slap Noord-Amerikaanse wa moes, na ses maande op die dokke in die felle tropiese son, wind en weer, by ontvangs direk paneelkloppers toe, om in geheel oor ge-spuitverf te word... 

	Siende dat ons as nuwe aankomelinge ‘n hele kanselary en ampswoning moes toerus met meubels, apparate en voertuie wat ons noodwendig moes invoer, was dit belangrik dat die klaringsproses glad en vinnig moes verloop. Maar geen van die ander missies kon vir ons raad gee oor hoe om só ‘n “wonderwerk” te vermag nie.  

	Na so bietjie kopkrap en tap uit my kennis van mense en van onse Afrika, besluit ek toe dat ons die hoof van doeane moet insluit op die lys van my hoflikheidsbesoeke (dis gebruiklik vir ‘n nuwe ambassadeur om sulke besoeke af te lê by die belangrikste ministers, maar nie by ‘n amptenaar soos die hoof van doeane nie). En om dan dié spesifieke besoek goed “op te jazz” en prioriteit te gee.  

	So gebeur dit toe dat ons in konvooi opruk na sy kantoor, vlag voor op die neus van die Land Cruiser (wat moes instaan as ampsmotor, siende dat Daimler in Duitsland nog nie ons nuwe Mercedes laat boord-gaan het vir die see-reis na Gaboen toe nie – daar was darem ‘n goeie Toyota-handelaar in Libreville, so ons kon die eerste week al die twee Land Cruiser “troepedraers” van die vloer af koop en dadelik in besit neem). 

	Saam met my was my 2e in bevel, plus die hoof van administrasie en sy volledige plaaslik-gewerfde span. By die doeane-hoof aangekom, was hy uiteraard ingenome met hierdie ongehoorde betoon van respek. Veral só toe ek hom vertel dat ons nie net maar vinnig hoflikheidshalwe daar aandoen nie. Nee, het ek verduidelik – ek het my hele admin-span wat met invoere werk saamgebring, sodat hulle daar, aan die voete van Gamaliël, presies kon hoor wat van hulle verwag word om die proses vlot te laat verloop... 

	Ek het nie doekies omgedraai nie. Hy weet sekerlik goed (het ek met die nodige kommer in my stem gesê), dat sy instelling ‘n baie swak reputasie het onder diplomate. Synde vir hopeloos stadig en korrup wees. 

	Maar, as een Afrikaan teenoor ‘n ander, kan ek nie en wil ek egter nie dié skinderstories glo nie. My siening is dat korrupsie altyd twee partye verg. Omdat ek uiteraard nie vir hom te kenne wil gee dat ek dink hy is ‘n skelm nie, sal ek nooit-ooit vir hom enigiets aanbied nie – daarvoor respekteer ek sy belangrike amp en sy land te veel. 

	Wat ek wel wil doen, is om vir al die skinderbekke konkreet te bewys dat ons as Afrikane, wel dinge vinnig en korrek kan doen. 

	Dit was uiteraard ietwat van ‘n rewolusionêre benadering vir my nuwe vriend om aan te hoor. Maar, soos so dikwels, het ek daar weer gesien dat die waardevolste dinge wat een mens aan enige ander mens kan laat toekom – veel meer as geld – is respek en erkenning vir sy potensiaal. 

	Om ‘n lang storie kort te maak: die S.A. Lugmag kon ons meubels met ‘n C-130 direk invlieg na die plaaslike lugmagbasis. Daar is dit soos in dadelik geklaar is. 

	My ampsmotor is vooraf geklaar en letterlik dadelik by na ontskeping by die hawe, aan ons oorhandig. 

	Dit was die nuwe S-klas (wat toe pas vrygestel is), sodat ons s’n die eerste ampsmotor van dié nuwe klas in Gaboen was. Ook het Pretoria vergun dat ampsmotors nie meer die somber swart van ouds hoef te wees nie; as synde verteenwoordigers van die land van goud, het ons toe so ‘n sjampanje-goue een gekies (wat goed uitgestaan en ons beeldbou gesterk het).  

	Die goeie werksverhouding het so uitstekend vlot verloop dat ons elke Woensdag, binne ‘n uur na die weeklikse Air Gabon-vlug vanaf Johannesburg geland het, ons bestelling vars produkte soos vleis, brood en groente /vrugte, by ons woonstelle afgelewer kon ontvang. Wat ‘n groot besparing was, en ook natuurlik lekker om ons eie bekende Suid-Afrikaanse produkte so te kon inkoop. In Gaboen is daar prakties geen landbou nie, sodat meer as 93% van alle verbruikersprodukte daar ingevoer moet  word. Die goed van Frankryk af is vrek duur, sodat Libreville daardie dae die 2e duurste stad in die wêreld was, volgens die expat-indekse. 

	Wat ek sekerlik ook moet noem, is dat ons vir Air Gabon baie gehelp het betreffende die burgerlugvaart-ooreenkoms tussen Gaboen en Suid-Afrika se bepalings oor deurvlug-regte vir passasiers. Air Gabon kon dus hulle groot Boeing 747 op die Johannesburg-Libreville roete gebruik, en so reël dat die vliegtuig dan na ‘n kortstondige oorstaan in Libreville, aanvlieg Londen toe en terug. 

	Dit het ‘n goedkoop alternatief vir Suid-Afrikaners daargestel om na die V.K. te kon vlieg en terug Johannesburg toe (met as enigste ongerief, die uur of wat se oorstaan in Libreville). Dit was ‘n ekonomies-belangrike vergunning aan Air Gabon wat vir hulle ‘n goeie inkomste ingebring het – dis ‘n reg om deurvlug-kaartjies te verkoop, wat nie tipies toegestaan word in sulke ooreenkomste nie.  

	‘n Jaar of wat daarna, kry ek eendag ‘n oproep van my nuwe Duitse eweknie, Horst. Sy ampsmotor staan toe al twee maande op die dokke en die ander kollegas het vir hom gesê hy moet vir my vra hoe om dit losgelaat te kry, want ons is die enigste ouens wat weet hoe om dit reg te kry (ons het nie die aap uit die mou gelaat gehad van wat en hoe ons gedoen het nie, maar die ander kon uiteraard sien ons goed kom moeiteloos sommer dadelik deur). 

	Siende dat Horst en ek toe al pêlle geword het, het ek toe vir hom verduidelik dat daar absoluut geen omkopery is nie – inteendeel. Wat ons wel gebruik, is wedersydse respek en erkenning vir professionele bekwaamheid. Hy is toe daardie selfde dag met sy span oor na die doeane-hoof op ‘n hoflikheidsbeoek, en die dag daarna kom wys hy toe ewe trots vir my sy nuwe ampsmotor...  

	Om hierdie episode mee af te sluit, nog so ‘n paar staaltjies oor motorvoertuie daar in die liewe Libreville. Gaboen volg die Franse stelsel van diplomatieke nommerplate, alfabeties volgens die letter waarmee jou land se naam begin. Ons, as Afrique du Sud, was dus CD 2 (Afghanistan sou CD 1 wees, maar siende dat hulle nie ‘n missie in Libreville had nie, was ons dus in effek eerste). 

	Volgens protokol val die chauffeurs van die ampsmotors dan in gelid in, volgens hierdie orde, as dit  by amptelike geleenthede kom – soos byvoorbeeld wanneer hulle in lyn gereed moet wag om by afloop van ‘n staatsbanket, hulle onderskeie ambassadeurspare by die paleis se voordeur op te laai. 

	Voor ons daar aangekom het, het die Yanks die gewoonte gehad om sommer grootmeneer voor in die tou in te val. Sulke voorbarigheid het gewis nie my chauffeur, Monsieur Elvis,  geval nie (en heimlik ook nie vir sy ander Afrika-eweknië nie). Hy het dus gestaan op sy reg om voor in die tou te wees, wat ietwat van ‘n kompetisie met die Amerikaanse chauffeur tot gevolg gehad het. Gelukkig was ek en my Amerikaanse eweknie, Joe Wilson (oor hom in ‘n latere episode meer) ook op baie goeie voet. Dié ”dreigende internasionale insident”  is toe in   der minne deur Joe en myself geskik, in Monsieur Elvis se guns. Respekterend dus van die protokol – tot groot plesier van die ander Afrika-chauffeurs.  

	Elvis, wonderlik-goeie mens wat hy was (en ‘n instinktief-puik bestuurder uit die boonste rakke), het egter ook sy kwota probleempies en misverstande veroorsaak... 

	Een so ‘n insident was op die moment glad nie ‘n grap nie (as ons nie so goed toegerus was vir daardie omstreke nie, kon dit ernstige gevolge gehad het). 

	Dit het op een van die Land Cruiser “troepedraers” betrekking gehad. Hierdie voertuie is normaalweg deur die bodes gebruik vir aflewerings en om die ambassade-kinders skool-toe en terug te vervoer. Wanneer ons op ekspedisies die binneland in moes gaan, of as ek naweke wou uit-ry, dan was een van die voertuie tot my beskikking in plek van die Mercedes (wat mens nou nie op die bos-paaie sou wou verniel nie). 

	Met Afrika se oopmaak vir Suid-Afrikaners, was een groep wat dit te baat geneem het, ons sendelinge. So het ‘n Afrikaanse dametjie dit toe haar roeping gevoel om die mense van die Bata-blok van Ekwatoriaal-Guinee (met ander woorde, daardie stuk van dié landjie wat geleë is op die Afrika-vasteland, oorkant die Rio Muni net Noord van Gaboen), te gaan be-arbei.  

	Haar papierwerk was ongelukkig nou nie wat dit moes wees nie, en haar bepaalde genootskap daar in Bata ook nou nie in die beste van boekies met die Obiang-regering nie. Dus het dinge daar heel gou vir haar moeilik begin raak.  

	Synde dat Ekwatoriaal-Guinee deel was van ons konsulêre verantwoordelikheidsgebied, het haar gasheer-mense in Bata ons toe genader om die  dametjie te hulp te kom en haar daar uit te kry. Aangesien haar papiere nie reg was nie, sou dit ietwat on-ortodoks moes geskied. 

	Daar is toe gereël dat die Bata-mense haar sou neem na hulle oewer van die Rio Muni (die grens met Gaboen) en dat ons haar dan aan die Gaboenese kant sou inwag, met die plaaslikes wat haar sou oor-roei in een van die tipiese kano’s van uitgeholde boomstomp. Die rivier was goed breed, sodat mens kwalik van een oewer na die ander kon sien, maar alles is toe afgespreek  en die eersvolgende naweek spring ek toe in ‘n Land Cruiser, en een van my kollegas in sy 4X4 (vir sulke togte het ons altyd gesorg dat ons met minstens twee voertuie gaan). 

	Die paadjie na die Rio Muni het kort buite Libreville maar gou ‘n skrapse grondspoor-affêre geword, met elke dan en wan strome en slote wat oorkruis moes word op bruggies van plat-gelegde boomstompe.  Ewentwel, ons het sonder probleem daar op die rivierwal aangekom en met gewaai van arms die oorvaart kon laat afskop. Só het ons die dametjie toe veilig in die land Cruiser aan boord kon neem, tot almal se groot verligting.  

	Die moeilikheid het toe gekom op pad terug. Nog ‘n goeie ent buite Libreville. Daar kry die Land Cruiser toe ‘n pap band. 

	Aanvanklik was ek nou nie te begaan nie, want die ding het mos ‘n spaar-wiel, teen die agterdeur gemonteer. Maar, o wee – toe ek die sleutel in die slot probeer draai om die wiel te kan afhaal van sy montering, toe is dit dadelik duidelik dat die sleutel en slot glad nie maats is nie... 

	Gelukkig het ons ons tweerigting-radio’s byderhand gehad, en was ons na genoeg aan Libreville sodat ons kon in-roep na ons bystand-kollega. Dié het toe vir ons ‘n spaar Land Cruiser wiel kon uitbring. 

	By latere ondersoek, vind ons toe uit dat Elvis die skuldige party was. Hy het naamlik op ‘n stadium met die Land Cruiser die matiti ingevaar gehad (die matiti synde die informele nedersetting om Libreville) na een van sy vrouens se blyplek daar. Waar die oorspronklike spaarwiel toe summier afgesteel is. 

	Dit was streng verbode vir die personeel om met die voertuie in die matiti in te gaan – juis weens dié tipe risiko’s. Wetende dat hy oortree het, het Elvis toe besluit het om sy “misdryf” te probeer verdoesel. Hy het naamlik uit sy eie sak ‘n nuwe spaarwiel gaan koop, wat natuurlik kompleet met sy eie nuwe slot gekom het, en dit laat monteer. Sonder om ‘n woord te rep, maar ook sonder om daaraan te dink dat hy die sleutel op die ring moet vervang... 

	Die ander insident was meer komies. Deels was Elvis seker te blameer, maar waarskynlik was dit meer die skuld van gebrekkige kommunikasie in Frans van my kant – wat my weer geleer het dat mens mit nie in ‘n vreemde taal aanvaar die ander kant se begrip is goed genoeg om met ‘n halwe woord te volstaan nie. Alles moet volledig uitgespel word. En moet ook nie vertrou op “Ja, ek verstaan” nie – vra dat die ander kant in hulle eie woorde moet verduidelik wat hulle verstaan hulle moet doen... 

	Ek het naamlik vir my vrou ‘n Honda Prelude sport coupé gekoop gehad (meer as ‘n belegging as enigiets anders – daardie dae kon ons nog linkerhand-stuur motors by terugkeer na Suid-Afrika inbring,  doenae-vry). 

	Met die beperkte paaie in en om Libreville, en die feit dat Elvis haar ieder geval in die ampsmotor oral heen karwei het waar sy moes gaan, het die Honda basies ongebruik onder in die parkeer-kelder gestaan. Wat my laat begin dink het oor dié se bande – dat die goed van die lank stil staan in een posisie, sou begin deformeer.  

	Ek roep toe vir Elvis in en probeer vir hom die probleem verduidelik, sowel as my oplossing: naamlik, dat hy vir my vier ou bande van die regte grootte moet gaan koop, dan haal ons die nuwe bande af en maak die Honda staan op die ou bande (menende, natuurlik, dat dit nie sal saak maak as dié sou deformeer van die staan nie). Soos maar alte tipies, bevestig Elvis toe plegtig dat hy 110% verstaan, en gaan hy vort met die geld wat ek hom gegee het om die ou bande te koop.  

	‘n Paar uur later kom hy by my kantoor in, papnat gesweet en baie meewarig: “Eksellensie, regtig-waar: die plan van u? Ek dink eerlik nie hy’s baie goed nie...”.  

	Ons is toe af na die parkeerkelder – en daar lê die Honda plat op sy pens, rakelings bo die vloer, so krap-skeef en met kaal asse wat uitloer... Op ‘n “bed” van vier los bande wat Elvis plat neergesit het! 

	Was hy toe verlig, en met nuwe respek gevul vir sy Eksellensie se verdagte intellek (indien nie vir my Frans nie) toe ek my proesery uiteindelik onderdruk kry en vir hom van voor af oor mooi verduidelik wat die plan eintlik was – dat hy die motor se nog splinternuwe bande van die vellings moes laat afhaal en met die ou bande laat vervang het. Die vier goeie bande moes dan gestoor word, en die wiele – nou egter met die ou bande op – moes teruggesit word, sodat die Honda darem op sy eie pote kon staan, eerder as so krap-skeef op sy pens te lê!  

	.o0o.

	          

	HOOFSTUK 7

	Gaboen was vir meeste lande van die Eerste Wêreld ‘n diplomatieke “aftree-standplaas”. Daarheen het hulle meerendeels beamptes wat op aftrede gestaan het ge-pos, kort voor hul uittrede (nogal dikwels dié wat in administrasie gewerk het). Om só, as beloning vir jarelange troue diens, die gesogte titel te kry en die meevallertjie van die pos-toelaes.

	‘n Ambassadeur-titel geld naamlik lewenslank (met ander woorde, nie net terwyl jy in pos is nie – een maal ‘n ambassadeur, altyd ‘n ambassadeur).

	Na die oordeel van die diplomatieke grootbase in Europa, het daar nie alteveel in Gaboen aangegaan nie. Daarby was die land stabiel en het bo-gemiddeld goeie infrastruktuur gehad, vergeleke met die res van die streek. Dus kon (d.v.) die “dooie hout” wat daarheen gepos word, nie te veel skade aanrig nie. Of self iets oorkom nie... 

	Aan die ander kant van die ouderdom-spektrum was daar egter ook drie bekwame jongelinge wat op vroeë ouderdom deur hulle onderskeie lande ambassadeur gemaak is, vir teenoorgestelde redes as die aftree-garde. Manne wat dié eer aangedoen is op jeugdige ouderdom – ‘n dekade of meer jonger as wat diplomate tipies daardie vlak van posisie bereik. En vir hulle ook was Libreville gepas, want dit was ‘n goeie streek om in beroepservaring op te doen, sonder potensiaal vir te veel ramifikasies. 

	Maar daaroor later bietjie meer...

	Stabiel was Gaboen wel (danksy die Franse Vreemdelinge-legioen se paras), tot en met die wêreldwye omwentelinge wat gevolg het op die val van die Sowjet-Unie... 

	Die ganse Afrika is ook deur hierdie demokratiserende “winde van verandering” getref. Op 5 Desember 1993,  minder as ‘n jaar na ons daar aangekom het, moes president Omar Bongo toe ook vir die eerste keer in die land se geskiedenis ‘n presidensiële verkiesing veg waarin hy nie die enigste kandidaat was nie.  

	‘n Paar dae na die verkiesing is die uitslae bekend gemaak, en Bongo is as wenner aangetoon, met 51.2% van die stem. Sy opponent, Paul Mba Abessole (van die getalryke Fang-stam – die Zoeloes van die streek) het luidkeels bedrog geskree. 

	Dis toe dat dinge ietwat warm begin raak het daar om ons heen... 

	‘n Noodtoestand is afgekondig op 20 Desember (wat, aan-en-af, tien maande sou duur, voor ‘n terugkeer na stabiliteit onderhandel kon word).  Aandklok-reëls is ingestel en die Gaboenese Weermag is in die stad ontplooi. 

	Die betogers was in die gewoonte om geboue wat deur Bongo besit is aan te val en af te brand. Die “les Arcades”-gebou waarin ons kanselary en ampswoning gehuisves was (en waarin ons oorgeplaasde personeel ook gewoon het), het so ‘n Bongo-verbintenis gehad. Dit was dus ‘n moontlike teiken. 

	Daarom was daar ‘n Panhard AML-90 pantser-kar van die Gaboense Weermag permanent op die sypaadjie reg voor ons gebou se ingang gestasioneer (soortgelyk aan die foto hieronder). 

	Die troepe het die toebroodjies en koeldranke wat ons gereeld vir hulle afgestuur het, hoog op prys gestel. 

	Die kinders was verheug, want van skool-gaan was daar uiteraard nie sprake nie.   

	Die Franse het versterkings ingevlieg na hulle permanente mariniers-kontingent se basis by die lug-hawe. Dié se dreigende teenwoordigheid het dinge redelik onder bedwang gehou. Die herinnering onder die plaaslikes van hoe die gevreesde Vreemdelinge-Legioen para’s in 1964 soortgelyke onluste kragdadig “onder beheer gebring” het, het daarvoor gesorg.  

	Ek wil nou nie dramatiseer deur voor te gee dat ons onsself heeltyd onder ernstige bedreiging gevoel het nie. Die Franse was daar, gereed, en die midde-dorp om ons heen was goed afgekordon. So ook die kritieke infrastruktuur soos die lughawe en die Franse expat-woonbuurtes aan die noordekant van die stad.  

	Die nagtelike oproer was grootliks beperk tot die sg. matiti – die informele buurte om die stad heen. Van bo van ons dak-tuin af (u sal uit vorige hoofstukke onthou dat die residensie was ‘n elfde verdieping “pent-house” was) het ons ‘n goeie uitsig gehad op die brandstigting. Ons het egter voort kon gaan met die informele onthaal van kollegas (kon net nie weet wat hulle die meeste waardeer het nie – ons braaivleise, of die kans om daar vanaf ons dak-tuin, die nagtelike “show” te sien). 

	Soos reeds gesê – tussen die 90% aftree-ouderdom ambassadeurs, was ons net drie jong ambassadeurs daar in Libreville. Met myself die jongste, die enigste wat by aankoms nog onder veertig was. 

	Die ander twee was die Duitse ambassadeur, Rainer Müller, en die Amerikaner, Joe Wilson (beide toe in hulle vroeg-veertigs). 

	Anders as die “op-aftree” garde van ambassadeurs, het Rainer reeds voor sy aanstelling as ambassadeur, ‘n belangrike pos beklee gehad as die jarelange segsman van die befaamde Wes-Duitse buitelandse minister, Hans-Dietrich Genscher. Sy aanstelling op jeugdige ouderdom as ambassadeur, was dus gesien as ‘n dankie-sê van sy invloedryke voormalige baas se kant af vir die puik diens en bystand wat hy gelewer het. 

	Joe Wilson was voor en tydens die eerste Golf-oorlog teen Irak, die 2e in bevel van die Amerikaanse missie in Bagdad. Na die dame wat VSA-ambassadeur was daar se faux pas toe sy teenoor Saddam Hussein te kenne gegee het dat ‘n Irakse inval in Koeweit nou nie eintlik te ernstig bejeën sou word nie (en sy toe summier teruggeroep is Washington toe) moes Joe die fort hou. Hy was die laaste Amerikaanse diplomaat om Bagdad te verlaat, net voor die bomme daar begin bars het. Vir sy hantering van dié netelige situasie het Joe baie waardering gekry van president George Bush Snr. en is hy toe beloon met die ambassadeurspos in Libreville. 

	Beide Rainer en Joe sou aanstons nogal opslae maak... 

	Rainer en sy vrou was goed bevriend met my en my eggenote en het gereeld by ons aan huis gekuier. Ook daar gedurende die noodtoestand. Binne enkele dae egter na ons twee egpare nog so met ‘n stukkie boerewors in die hand die brande van ons dak-tuin af staan en gade slaan het, kry Rainer toe gedurende die eerste week van Januarie 1994 uit die bloute dringende opdrag van sy buitelandse ministerie om onmiddelik vir konsultasie na Bonn terug te keer. 

	Hy is inderhaas alleen weg soontoe, en daar word hy toe by aanland summier gearresteer! 

	Die beskuldiging – spioenasie vir die eensmalige Oos-Duitse STASI geheime diens, kwansuis met kode-naam “Siggi”... 

	Sy arme vrou was verstaanbaar in ‘n toestand, en siende dat die ander Europeërs dadelik haar begin vermy het, het my vrou haar toe gehelp om dinge in orde te kry sodat sy kon terugkeer Duitsland toe, om vir Rainer by te staan. 

	Lang storie kort – die twee STASI-offisiere wat dié storie gesmous het, het dit saamgeflans. Bloot om hulle eie nessies te probeer uit-veer in die nuut-verenigde Duitsland, waar voormalige STASI’s uiteraard nie populêr was nie. Rainer is nooit aangekla nie. Maar sy loopbaan was daarmee heen... 

	Met Joe Wilson (foto bo) het ons nogal persoonlik baie in gemeen gehad. Hy’t Suid-Afrika goed geken, want as jong diplomaat was hy in Pretoria gestasioneer (nogal vir Noord-Transvaal bofbal gespeel).  

	Verder het hy uit ‘n vorige huwelik ‘n tweeling gehad, dieselfde ouderdom as ons tweeling. Ook seun en dogter. Wanneer dié jongelinge hom in Libreville met vakansie kom besoek het, was daar uiteraard nou nie baie maats van hulle portuur beskikbaar nie, veral nie wat Engels kon praat nie. Dan is dikwels gereël dat ons kinders syne geselskap hou.  

	Die 1995 rugby wêreld-beker toernooi in Suid-Afrika het ons natuurlik almal aan die TV-skerms vasgenael gehou. Veral die finale. Daar was groot afwagting en opgewondenheid in my huishouding vir die groot stryd teen die aardsvyand All Blacks.

	Groot was my ergernis dus, toe – baie kort voor die aanvang van die groot wedstryd – die gebou-ontvangs my laat weet het dat iemand op pad boontoe was, na die ampswoning toe. Ek het net visioene begin sien van hoe sit ek in my studeerkamer vasgekeer met een of ander ontydige ministeriële besoeker, terwyl die stryd (ongesien deur my) op die groot skerm in die gesin-sitkamer anderkant die muur afspeel...

	Groot was die verligting dus toe dit die einste Joe Wilson se gesig was wat opgeduik het op die sekuriteitsmonitor by die voordeur. Hy’t spontaan besluit gehad om die groot geleentheid met ons te kom deel, en was net so entoesiasties soos ons (hy’t natuurlik rugby geken van sy Pretoria-dae).  

	Enorm was die gedeelde vreugde toe die beker aan Francois Pienaar oorhandig word!

	Dadelik het ek sommer self die enorm-groot seremoniële landsvlag gaan haal. Die ampswoning se vlagpaal, wat op die daktuin was, was so-by-so die hoogste in Libreville. Barstend van trots en die opwinding van die oomblik, het ek gou-gou die standaard-vlag gestryk en daardie allemintige seremoniële vlag oor die stad laat wapper. 

	So kort na die einde van die wedstryd (wat boonop mos nog in oortyd ingegaan het), was dit die moment waarop baie Gaboenese in die omliggende woonstelle op hulle balkonne gaan bene rek het. Toe hulle my sien die ekstra-groot vlag hys, het heelparty van hulle spontaan begin hande klap en fluit. 

	Groot rugby-wedstryde is die gewildste TV-sport in die Frans-sprekende wêreld, en selfs al speel die Gaboenese self nou nie eintlik die spel nie (dit sal maar sukkel, siende dat hulle ietwat klein van postuur is, en natuurlik ook dan daardie verswelgende tropiese hitte). Maar intens belang stel het hulle wel, sodat meeste van hulle, eweseer as ons, voor hulle TV’s geparkeer was vir die drama – met Afrika se eer op die spel.  

	Dit was aandoenlik om te sien hoe hulle spontaan ons trots gedeel het, as mede-Afrikane verheug oor ‘n sport-prestasie waarvan hulle ook duidelik in kontinentale  terme mede-eienaarskap geneem het...

	Na Joe Wilson se termyn in Libreville verstryk het, het hy die “meneer Afrika” geword in die kantoor van die Wit Huis se nasionale veiligheid-adviseur. Voor die uitbreek van die 2e Irak-oorlog (en na hy reeds uitgetree gehad het), het hy algemene bekendheid verwerf met ‘n artikel in die Washingtonse pers waarin hy die bewerings (wat as regverdiging vir oorlog deur Bush-hulle gesmous is) dat Saddam Hussain besig was om kernwapens te probeer bekom, as pure nonsens afgemaak.

	Joe het naamlik kort tevore ‘n navorsingsbesoek op versoek van die CIA gebring gehad aan Niger, om die bewerings dat Hussain daar sg. “geel koek” uraan bekom het te ondersoek, en dit kennelik vals bevind. 

	Joe was altyd ‘n Republikein (ek het om ons braai-vuurtjies uitgevind gehad hoe min ooghare hy vir Bill Clinton had), maar die opstook van oorlog op voorwendsels wat hy geweet het nie die toets van tyd sou kon deurstaan nie, het hom dwars in die krop gesteek. 

	Sy artikel het hom die gramskap van destydse vise-president Dick Cheney op die hals gehaal (wat verbete verbind was aan die idee van Irak inval, ten einde beheer oor die land se olie te kry). Cheney het toe sy assistent, Scooter Libby, aangesit om die storie onder die media te versprei dat Joe se besoek aan Niger van geen waarde was nie, want dit was dan glo sommer iets informeel wat Joe se vrou (‘n CIA-agent) vir hom gereël gehad het, kwansuis sonder amptelike magtiging of status. 

	Dit was natuurlik geensins nie so nie, want Joe – met sy kennis van Afrika, sy vaardigheid in Frans, en veral dan sy jare as Afrika-hoof van die Wit Huis se nasionale veiligheid-kantoor – was die ideale persoon om op hoogste vlak maar sonder bohaai stil-stil deur die CIA Niger-toe gestuur te gewees het vir die betrokke ondersoek. Al die staatshoofde in Frans-Afrika, Niger ingesluit, het hom geken en sou hom geloofwaardig ag en in hulle  vertroue neem, wetende dat dit ‘n ernstige saak is waaromtrent daar nie speletjies gespeel kon word nie – nie met iemand van die statuur en kundigheid van ‘n Joe Wilson nie.

	Wie wel speletjies aan’t speel was, was Cheney en Libby. Wat hulle toe baie suur bekom het. Deur dié storie te versprei, het hulle naamlik die kardinale fout gemaak om die identiteit van ‘n dienende CIA-operateur (Joe se vrou, Valerie Plame) openbaar te maak. Dit was ‘n ernstige kriminele oortreding, waarvoor Libby toe ook skuldig bevind en tot 30 maande tronkstraf gevonnis is (George Bush Jnr. het hom die tronkstraf kwytgesteld, maar nie die skuldigbevinding nie). 

	Die hele wrange episode is deur Hollywood tot grootskerm-fliek gemaak, met die titel “Fair Game” en met Sean Penn in die rol van Joe Wilson.  

	Libreville se diplomatieke korps het ook sy ander karakters gehad. My gunsteling-kollega was die ambassadeur van Mauritanië, die vise-dekaan van ons plaaslike ambassadeurskorps – die rysige, statige Kolonel Thiam. Hy was voor Uhuru ‘n offisier in die Franse Leër, en ons twee het ons passie vir stiptelikheid gedeel. Keer op keer dus, by amps-openinge van die plaaslike parlement of staatsbankette, was ek en hy die enigste twee ambassadeurs wat behoorlik betyds aangemeld het, net as ‘n saak van beginsel – al het ons goed geweet wat in die praktyk sou gebeur. 

	Dan het ons twee rustig daar land en sand sit en gesels, en mekaar gewed oor hoe lank na die bestemde tyd dit sou vat vir verrigtinge om uiteindelik wel te begin (‘n veilige weddenskap was tussen twee en drie uur). 

	Die ergste van hierdie frustrerende, onbeheerste ge-tjommels, was die staatsbankette by die paleis vir besoekende staatshoofde. Ons het gou geleer gehad om maar liefs vooraf aandete tuis te geniet, eerstens omrede meeste etes eers teen middernag ‘n aanvang geneem het (want dan eers het die presidentspaar die versamelde gaste met hulle teenwoordigheid vereer). 

	By die presidentspaar se eventuele aankoms, met die kos dan lank reeds opgedien en gereed op die kreunende buffet-tafels (daar was bepaald niks met die kos verkeerd nie – inteendeel!) het die seremoniemeester in luide stem aangekondig: “meneer die president, mevrou word bedien!”. 

	Dit was die teken waarop die honger hordes van uitgenooides gewag het. Hulle het dan in massa gelyk afgestorm op die buffet-tafels en hulle borde tot oorlopens gelaai – sodat daar ieder geval vir diegene wat ordentlik wou wag tot ná die stormloop, niks oorgebly het nie (die tweede rede om maar liefs tuis te geëet het, want na daardie eerste ervaring het ek gesweer gehad om nooit weer selfs maar te dink aan kos-haal by so ‘n geleentheid nie). 

	Die kultuur-vertonings wat hierdie bankette vergesel het was egter altyd skouspelagtig, en dit het darem opgemaak vir die irritasie rondom die etery.  

	Miskien is my renons in die kos-skrummery gevestig deur my eie bek-brand onoplettendheid daardie eerste banket. Toe die massa se stormloop verby was, was die enigste eetbare wat op die tafels oor was, die vrugteslaai (selfs die ander fênsie poedings is toe al saam met kreefsterte, ham en hoof-disse, op opgestapelde borde weggedra). 

	Die vrugteslaai was uiteraard nou niks spesiaal in daardie land met sy heerlike tropiese vrugte nie, so  dit het nie soveel aftrek gekry nie. Ek het toe maar daarvan as my hoof-dis ingeskep, en dit mildelik bedek met vla. Toe ek egter, terug by ons tafel, my mond daaraan sit, besef ek dis nie vla nie, maar wel mosterd-sous (vir die kreefsterte!) wat ek so liberaal oor my vrugteslaai gepleister het – en wat, as kulinêre kombinasie, dit allermins eetbaar gemaak het! 

	Van die aangenaamste ete-uitnodigings was vir tradisionele maaltye tuis aan huis by van die ministers, veral as dit informeel geskied het by ‘n naweek-huis, met kortbroek en sandale. Dan is van die plaaslike tradisionele geregte opgedis. ‘n Voor-kelkie van gevulde land-krap was altyd my gunsteling. 

	Die “nasionale drankie” was palm-wyn.  Die sap van die spesifieke tipe palm is getap in enige dienlike tipe houer, na die palm omgekap is (soos op die foto hieronder). So vars gedrink, was dit soos ‘n koeldrank. Maar na ‘n paar dae se fermentasie in daardie hitte, het dit uur-vir-uur ekstra skop gekry, totdat dit na so tien dae (as dit so lank gehou het) die skop van die spreekwoordelike muil gehad het.

	Dit is natuurlik só dat bos-kos in daardie omstreke steeds baie gewild is as bron van goedkoop proteïne. Dit was altyd ‘n erbarmlike gesig om apies met die hare afgeskroei en die stert-punt gesplit (sodat dit om die nek geknoop kon word), te sien hang aan stokke geplant langs die paaie buite die stad – die stert-knoop het dan gemaak dat dit gerieflik oor die skouer gehang kon word vir huis-toe dra, soos ‘n “sling-bag”...  

	Die vel-krimp van die haar-skroeiery het ook gesorg daarvoor dat die arme dooie apie se gesiggie op die aakligste grynslag getrek was. Van eet van sulke primaat-spesies het ons baie vêr weggebly, uit walging, maar ook die wete van die gevaar van peste soos Ebola (dis dikwels aan mense oorgedra wanneer jagters diere wat aan die siektes dood is, opgetel en as eetbaar verkoop het). 

	‘n Dis wat merkwaardig lekker was (soos ‘n kruis tussen vis en hoender) was die wit vleis van krokodil-stert. 

	‘n Term wat vry-algemeen in die streek gebruik word, ook in die Frans-sprekende dele, en wat ons aanvanklik deurmekaar gehad het, was “ground beef”. Anders as ons normale begrip daarvan, nl.  dat dit gemaalde vleis beteken, is die betekenis daar dat dit vleis is wat na aan die grond leef – overgesegd synde, goed soos die enorme riet-rotte.  

	Gegewe dat die Universiteit van Natal reeds bewys gehad het dat hierdie diere ver-edel kan word vir teel as voedsel – gesog in KZN se beste restaurante – en dat dit ‘n lekker grootte is vir ‘n familie in die trope wat nie yskaste het nie en die hele dier dus in een sessie moet kan op-eet (wat bv. nie met ‘n geslagte bees reggekry kan word nie) sou hierdie ‘n ideale slag-dingetjie wees vir daardie omstreke. Ook omdat dit prakties enigiets groens vreet, waarvan daar meer as genoeg daar in die trope te kry is. 

	Hoe meer ons dié idee probeer bevorder het, hoe meer is ons egter genader deur Gaboenese wat met volstruise wou boer. 

	Nou uiteraard is volstruis-filet heerlik (ons het dit altoos by ons eie onthale bedien) en is dit ook cholesterol-vry en dus baie gesond. Maar telkens moes ons verduidelik dat ‘n volstruis uit die semi-woestyn kom en doodeenvoudig nie in die trope kan aard nie – ook omrede dit ewe vatbaar is vir malaria as die mens. Vir dié wat dit nie sommer wou glo nie, moes ek  verduidelik dat die volstruis en die mens fisiologies soveel in gemeen het dat die kornea van ‘n volstruis-oog op ‘n mens oorgeplant kan word (raar, maar waar). Dié brokkie nuus het die teleurgestelde prospektiewe volstruis-invoerders darem gewoonlik oortuig... 

	Soos prakties almal in Libreville gedoen het, het ons kok, Mnr. Diallo, heelwat van sy bestanddele daagliks by die enorme munisipale mark, die Marché du Mont-Bouët, gaan aankoop. Dit strek oor ‘n hele paar straat-blokke en TripAdvisor gee dit aan as ‘n plaaslike toeriste-attraksie – die fotos hieronder gee ‘n idee van hoe dit lyk: 

	[image: A crowd of people with umbrellas

Description automatically generated with low confidence]

	[image: A picture containing marketplace, outdoor, fruit, scene

Description automatically generated]

	 

	[image: A picture containing text, marketplace, fruit, produce

Description automatically generated]

	[image: A picture containing text, person, shop

Description automatically generated]

	Ons het dan ook altyd, wanneer skepe van die S.A. Vloot op besoek aangedoen het, die Vloties in hulle kraak-wit uitstap-uniforms soontoe geneem – die wit uniforms en die groen gesigte het algou ‘n interessante kontras gevorm (die mark word redelik skoon gehou en vergelyk goed met dié soort van plek elders in die wêreld; in daardie vogtige tropiese hitte is dit egter veral die reuke wat die skade doen aan sterk manne se gestelle, as mens nog nie daaraan gewoond is nie...).  

	Met die petro-dollars in omloop daar, het Libreville wêreld-klas restaurante in die Franse styl – in my beskeie opinie (en gebaseer op my jare deurgebring in albei stede), net so goed as Parys, indien nie beter nie.  Mens moes dus maar goed fiks bly, om nie die kilo’s te laat akkumuleer as jy konstant smiddags en saans moet uit-eet vir volk en vaderland nie! 

	Uiteraard is dit deel van jou verteenwoordigingspligte as ambassadeur, om gereeld ook by die ampswoning te onthaal. Die formele een van die woning se twee kombuise was dus opgestel daarvoor, met twee groot vries-yskaste en twee groot oonde. Die kragtige nood-kragopwekker wat ons in die gebou se kelder installeer het, was ook so bedraad dat dit die kombuis, eetkamer en ontvangs-areas van die ampswoning ook sou kon aan die gang hou, benewens die kanselary se kommunikasie-sentrum. (Anders as Suid-Afrika se klaaglike huidige krag-situasie, het die kragopwekker in Libreville prakties nooit hoef in te geskop het nie). 

	Ons Suid-Afrikaanse wyne en disse, soos dié met volstruis-vleis, was maar alte gewild onder Gaboenese hoëlui en ambassadeurs-kollegas. (Ons kon mos alles vars van Suid-Afrika invlieg, danksy die ambassade se goeie verhoudinge met Air Gabon en die plaaslike doeane, en die effektiwiteit van ons puik eie admin-personeel). 

	Die ander ambassadeurs was nie so bevoorreg om ewe maklik van hulle tipiese produkte te kon voorsit nie. Al ou wat ook uitgestaan het was die Russiese ambassadeur, met die enorme hope kaviaar wat hy altyd bedien het, natuurlik saam met ewe vrygewige hoeveelhede vodka.  

	Om hierdie hoofstuk mee af te sluit, moet ek tog ‘n insident met u deel wat ‘n (ongenoemde) ambassadeursvrou op die lyf geloop het – al was dit nou nie in Libreville nie. 

	Ek het daarvan te hore gekom toe ek hoof was van Diplomatieke Opleiding in Pretoria en ons ‘n studiegids saamgestel het vir die diplomatieke kadette oor hoe om amptelik te onthaal – “Entertaining Officially: Diplomatic Training Module #10”. Hierdie handboek is in samewerking met die bekende onthaal-fundi Maya Ingwersen saamgestel, wat dit toe aan die publiek beskikbaar gestel het as “The Relaxed Hostess”. 

	Die betrokke verhaal het enersyds sy oorsprong in die kommunikasie-probleme in vreemde tale wat so eie is aan die wêreld van die diplomaat – en andersyds in die kompetisie tussen sommige ambassadeursvroue om die spoggerigste onthale aan te bied.  

	Soos heel dikwels gedoen word, het die heldin van ons verhaal ‘n firma van professionele spyseniers ingehuur gehad. Die “piece de resistance” van die maal wat sy beplan het, sou ‘n heel, oond-geroosterde speenvarkie wees. Dié moes paslik-dramaties op ‘n silwer skinkbord ingedra en aan die gaste vertoon word, voor dit dan daar aan tafel opgesny word. Natuurlik met die varkie opgetooi met al die nodige dekorasies, soos ‘n appel of lemoen in die bek. 

	Soos ook die gebruik is, het die dame ‘n gonser (“buzzer”) gehad, waarmee sy die kombuis kon sein wanneer die tyd geleë was om met die spog-varkie in te paradeer.  

	Vooraf het sy deeglik ‘n punt gemaak daarvan om vir die kelner van die aand, dit op die hart te druk hoe belangrik die visuele aanbieding van die hoof-dis sou wees – hoe hy dit op die silwer skinkbord moes inbring, skouer-hoogte gedra.

	Met groot klem op die aller-noodsaaklikheid van die versier van die varkie. 

	Iets tot die effek van: “bring hom in, met lemoen-skyf in die mond en pietersielie in elke oor”. 

	Min wetende dat dit die kelner se eerste ervaring van so ‘n dramatiese binnekoms sou wees. 

	Nietemin, taal-probleme en gebrekkige ervaring ten spyt, was die kelner deeglik onder die indruk van die belang van die visueel-impakvolle aanbieding wat Mevrou verlang het, en oorgehaal om sy allerbeste te doen... 

	Op die aangewese oomblik druk sy toe die gonser, en daar swaai die kombuisdeur oop. Met meneer kelner wat trots die varkie skouer-hoogte indra vir almal om te bewonder en waardeer... 

	En, streng volgens instruksie, het hy wat kelner is toe ook prominent ‘n lemoen-skyf in sy (eie) mond en ‘n spriet pietersielie in elk van sy twee oorgate! 

	‘n Groter sukses kon die aand nie gewees het nie... 

	.o0o.

	 


HOOFSTUK 8

	Op my heimwee-omwandeling wat ek in hierdie eBoek dokumenteer het, het ons in vorige hoofstukke aangedoen by Sao Tome en Prinsipe, Ekwatoriaal-Guinee en die Sentraal-Afrikaanse Republiek. By hulle het ek redelik gereeld uitgekom, vanaf ons residensiële basis by die streek-ambassade in Libreville, Gaboen. Twee ander lande in my streek, was Tsjaad (as die mees noordelike, doer in die Sahara) en Kameroen.  

	Tsjaad het in daardie jare pas uitgekom uit dekades van burger-oorlog (wat in 1968 begin gehad het). Dit is  vererger is deur Ghaddafi van Libië se inmenging en besetting van die noordelike Aouzou-strook. Seker my blywendste indrukke van die hoofstad, Ndjamena, (benewens die droë woestyn-hitte van diep in die veertig grade) was dat prakties al die geboue die pok-merke van oorlogskoëls gedra het. 

	Ook die alom-teenwoordige “technicals” (synde bakkies met  swaar masjiengewere of selfs lugafweer-geskut agter-op vas gesweis), wat die stof-strate patrolleer het.  Die een fase van die oorlog met Libië staan dan ook amptelik in die geskiedenisboeke bekend as die “Toyota Oorlog” (1987), danksy die rol wat die HiLux bakkies daarin gespeel het... 

	Aan die einde van 1990 het Idriss Déby (gesien as ‘n vriend van Libië) vir die toenmalige president Hisseine Habré in ‘n staatsgreep omvêr gewerp, en is die dispuut oor die Aouzou na die Internasionale Geregshof in Den Haag verwys. Dit is in 1994 in Tsjaad se guns beslis (wat Libië toe wel dadelik aanvaar het). 

	Tsjaad het van toe af ‘n periode van relatiewe vrede en stabiliteit beleef en ons by die ambassade kon begin kyk na die uitbou van ekonomiese bande met hulle. 

	Die merke van burgeroorlog in Ndjamena (krediet: Robert Nordvik)

	Dit was bekend dat die streek ryk is aan minerale en energie. Synde egter geheel land-omslote, ‘n duisend kilometer van die naaste hawe, was min daarvan in ontwikkeling. Dit sou baie beleggingskapitaal verg om die nodige infrastruktuur te vestig om uitvoer ekonomies lewensvatbaar te maak.  

	 

	Van kommersiële landbou was daar ook nie veel sprake nie, daar in dié dorsland. Kort voor my besoek daar het dit wel uitsonderlik goed gereën gehad, sodat die Tsjaad-meer (eens Afrika se grootste, maar vir lank reeds erg aan die krimp) goed gevul was. 

	Ons het uitgery na die meer en ook ‘n ent die woestyn in; dit was duidelik dat die water eintlik maar net dig-om die meer self vir ‘n klompie bome sorg – vir die res, is dit barre woestyn-land.

	Tog het ek daar die lekkerste vis-dis van my lewe geëet, wat ek na 30 jaar steeds watertand onthou. Beter as enige Paryse restaurant...  Dit was ‘n carpaccio gemaak met papierdun-gesnyde filette van capitaine (‘n soort varswater-roofvis van daardie streek). Gerook en gemarineer in suurlemoensap. 

	Smul-heerlik! 

	Tsjaad was verdere bewys van die enorme diversiteit onder die lande van my streek. Dit was die mees eenvormig-Moslem land van die ses, met Arabies dus ‘n belangrike taal. 

	Ook die kultuur en die kuns is beïnvloed deur die geloofsreëls – veral dan dat nie beeltenis gemaak mag word van mens of dier nie. Nou nie so streng soos in byvoorbeeld Arabië self nie, want die plaaslike kompromis wat die skilders van Tsjaad aanvaar het, was om mens-figure se gesigte nie te detail nie, maar dit net swart te maak – soos in die skildery hieronder. 

	Hulle werke is meesal in die naïewe styl, maar heel knap en sprekend van hulle samelewing en omgewing. 

	Die ander talent wat hulle het, is om leer te bewerk. Meesal kameel-vel. 

	Die gelooide en gekleurde leer word tipies as oortreksel gebruik vir artefakte van hout, soos trommels en kissies, groot en klein. Dit word dan kunstig embosseer met geometriese patrone. 

	Veral die nomadiese Touaregs van die Sahara is knap hiermee. Hulle is erg vervolg gedurende die burgeroorlog, sodat baie van die jong mans moes vlug. Party het in Libreville geland, want met die petro-geld in omloop daar, was daar darem ‘n mark vir hulle kuns. 

	My vrou het “beskermheer” geword vir een van dié Touareg-kunstenaars daar in Libreville, wat elke keer as hy geld nodig gehad het haar kom oortuig het dat een of ander nuwe item (van koevert-messies tot enorme dubbelhand-sabels vir kameel-ruiters), absoluut noodsaaklike nuts-items is vir enige selfrespekterende ambassadeur se studeerkamer. 

	Vandag sit ek dus met ‘n horde sulke kameelvel-aandenkings; waar ek eens bietjie meewarig die manipulasies verduur het, waardeer ek dié aandenkings nou ten seerste, vir al die baie mooi herinneringe wat dit terugbring na ‘n spesiale tyd in ‘n baie spesiale streek. 

	Kameroen was ook ‘n plek met eiesoortighede in oormaat. Eerstens was dit aanvanklik ‘n Duitse kolonie. Na die 1e Wêreld-Oorlog is dit toe onder Franse en Britse beheer geplaas (die westelike strook teen die grens met Nigerië gebruik Engels). Vandag is die land dus tweetalig, Frans en Engels, maar die getalsmeerderheid is oorweldigend aan die Frankofone-kant. 

	Die president, Paul Biya, is al van 1982 aan bewind. Hy is vandag Afrika se oudste staatshoof en die langs-regerende nie-koninklike staatshoof in die wêreld. Nie flambojant of dikwels in die nuus nie, het hy daardie jare al bekend geword onder diplomate vir sy skrapse beskikbaarheid. Dit het dus maar altyd vir al wat ambassadeur was, ge-tarra het om ‘n afspraak te kry ten einde geloofsbriewe te kon oorhandig. 

	In ons geval, is dinge verder bemoeilik deur Biya en sy kring se argwaan oor ons destydse besluit om Suid-Afrika se streek-ambassade in Libreville te vestig en nie in Yaoundé, Kameroen se hoofstad nie. Want sien, hulle ag hulleself darem baie meer gewigtig as die kleine Gaboen (die werklikheid onderliggend aan ons besluit was egter dat Gaboen se president Omar Bongo ‘n baie meer invloedryke figuur was as Biya, en Libreville se infrastruktuur ook baie beter was as dié van Yaoundé, veral in daardie jare – die werklike groot stad met behoorlike lughawe in Kameroen, was die kommersiële “hoofstad”, Douala). 

	Douala se internasionale lughawe daardie jare.

	Die kontak met Kameroen via hulle ambassade in Libreville was altyd baie kollegiaal-vriendelik, en as ek deur Douala moes vlieg (vir aansluitings) het hulle Protokol-afdeling my altyd baie hoflik direk by die vliegtuig kom afhaal per motor en hulle BBP-fasiliteite aan my beskikbaar gestel.

	Nooit egter kon ons op ‘n datum ooreen kom vir my om my geloofsbriewe aan Biya te oorhandig nie. 

	Toe hy my wel uiteindelik op kort kennisgewing ontbied, was ek in Suid-Afrika besig met help reël aan president Omar Bongo se staatsbesoek aan President Mandela. Ek het altyd vermoed dat die Kameroeners goed sou geweet het ek is uitstedig, want dit is standaard diplomatieke praktyk dat die geakkrediteerde ambassadeur betrokke is by enige staatsbesoek tuis deur sy gasheer-president. Biya se uitnodiging was dus eintlik maar net ‘n slenter, sodat nie gesê kon word dat hy nooit vir my wou ontvang nie. Waarvoor hulle in werklikheid uitgehou het, was om ‘n eie Suid-Afrikaanse ambassade daar in Yaoundé te kry, wat toe wel ook later gebeur het. 

	Die staatsbesoek van President Bongo aan Pretoria bring my dan (vir oulaas) terug by Gaboen. As die doyen van die Frankofone-presidente, het ons hard gewerk om vir Bongo een van die heel eerste uitnodigings te kry om so ‘n staatsbesoek te onderneem. Dit was vir hom uiteraard ‘n kwessie van groot eer om dié uitnodiging van President Mandela te ontvang. My taak daar in Libreville, was om vir die Gaboense presidensie dit duidelik te maak dat dinge by ons nie gedoen word soos in die res van Afrika nie, en dat hulle wil-en-dank daarby sou moes inpas. 

	President Mandela het naamlik heel gou geleer dat die meeste Afrika-staatshoofde nie baie stiptelik is nie – veral nie as hulle invlieg Waterkloof-lugmagbasis toe nie. 

	Nou die Afrika-tradisie, in geval van besoeke deur staatshoofde, was dat die gasheerland se staatshoof sy eweknie by die lughawe inwag en daar formeel verwelkom. Dit het in die praktyk egter beteken dat president Mandela vir ure op Waterkloof moes sit en wag vir aankomelinge wat maar net nie opdaag soos geskeduleer nie. Daarom het hy baie gou die praktyk ingestel dat die besoekende staatshoof die vorige dag moes invlieg (en deur bv. ‘n burgemeester of soortgelyke ampsdraer verwelkom word). 

	Die besoekende delegasie is dan van die lugmagbasis na die presidensiële gastehuis geneem om uit te rus en te oornag. Die werklike ampsbesoek het dan die volgende oggend begin, met president Mandela wat die besoeker by die Uniegebou ontvang het. Ons eie protokol- en beveiligingsafdelings het die vervoer ensomeer verskaf, wat dan kon sorg dat die besoekende delegasie stiptelik betyds by die Uniegebou opdaag.

	Bongo-hulle moes toe eerstens oortuig word dat hierdie nie ‘n afskeep is nie, maar andersyds ook nie onderhandelbaar is nie – dit is nou maar net soos dit is. 

	Die ander probleem was dat president Bongo die gewoonte gehad het om Air Gabon se Boeing-747 te annekseer vir sulke ekskursies, en dié dan vol te pak met sy tipies-enorme entourage.  Ook hier moes hulle maak verstaan word dat die gastehuis net beperkte akkommodasie bied, en dat dus slegs ‘n beperkte aantal senior gaste deel van die amptelike delegasie kon uitmaak wat formeel ontvang sou word (vir die res, sou die Gaboenese ambassade in Pretoria maar blyplek moes reël).  

	Hierdie uiteindelik baie suksesvolle besoek deur president Bongo (in November 1996) het my by die skryf hiervan, dadelik herinner aan die staatsbesoek wat president FW de Klerk in Mei 1990 aan president Mitterand van Frankryk gebring het, met Parys as eerste stop op ‘n besoek aan nege lande – die eerste so ‘n besoek deur ‘n Suid-Afrikaanse leier in vier dekades. Ons ambassade in Parys (ek was toe Eerste Sekretaris daar) was natuurlik in rep en roer met al die reëlings. 

	Van die interessantste van die verwikkelinge was dat Afrika-studente verbonde aan die beroemde Sorbonne-universiteit, uit eie beweging ‘n popkonsert tot eer van De Klerk gereël het. Dit is op die Trocadero-plein aangebied (vir dié wat Parys ken, die uitsigpunt wat uitkyk oor die Eiffel-toring). Die organiseerders is toe deur die media gekonfronteer oor hoekom hulle dan so-iets wil doen? Weet hulle dan nie hoe swak Swart Suid-Afrikaners se lewensomstandighede is nie? 

	Die studente se antwoord het die verskil in belewenis-wêreld en perspektief wat bestaan tussen die gemiddelde Europeër en Swart Afrikaan baie mooi geïllustreer.  Een Franse kanaal het video vertoon gehad van behuising in Soweto, met klem daarop dat die tipiese huis net een kraan het. Erbarmlik, uit ‘n Europeër se oogpunt. Die Swart studente? Wow, dis wonderlik – die mense het lopende water in hulle huise! Net so met beeld-materiaal van oumense wat in die winter-koue buite toustaan om hulle pensioen te ontvang – die Swart studente? Wow, daar in Apartheid Suid-Afrika kry Swartmense staatspensioene! 

	Als en als, ‘n histories-belangrike besoek wat bo verwagting goed afgeloop het. Maar soos altyd, sluip daar tog foutjies in, met gevolge wat die senuagtiges dadelik na hulle vlugsout laat gryp maar wat by nabetragting bloot net komies was. Dit was seker ook amper te verwagte dat daar sulke ligte misteikies sou wees, siende dat Suid-Afrika so lank geïsoleer was en dus nie resente ervaring gehad het van hoe om al die protokolêre pretensies te respekteer nie... 

	Die  Lugmag het op kort kennisgewing ‘n Boeing-707 omskep gehad as ampsvliegtuig vir die reis, bloot eenvormig spierwit oorgespuit sonder kleur-tierlantyntjies. Dié sou land op Parys se Orly-lughawe, waar die BBP-ontvangsfasiliteite vir sulke hooggeplaaste besoekers geleë was. Met die aankoms het alles perfek verloop, met die Franse Republikeinse Wag in volle gewaad as erewag. Soos gesê, was die besoek self ‘n reuse sukses. Die “ligte misteikie” het gekom met die uit-vlieg... 

	Die erewag was weer op parade daar by Orly, met hulle ge-tosselde kopdeksels. Hulle was opgestel in parallel tot die Boeing, wat reeds besig was om sy enjins op te warm vir ‘n vinnige wegkom na die volgende bestemming. Van die erewag af het die rooi tapyt diagonaal geloop na die vliegtuig, sodat die parade, die vliegtuig en die rooi tapyt, ‘n groot “H” gevorm het, net die tapyt die middel-beentjie tussen die vliegtuig en die parade. 

	Na ‘n besoekende staatshoof aan boord gegaan het, bly die erewag op aandag staan, gewere gepresenteer, totdat die vliegtuig dan behoorlik in die lug en buite sig vort is.  

	Wat die loodse veronderstel was om te doen, was om eers stadig te taxi, steeds op lyn van hulle been van die “H” (m.a.w., parallel aan die erewag),  vir so ‘n tweehonderd meter of so, voordat hulle die vliegtuig weg-swenk na die aanloopbaan toe. Ons loodse, meer gewoond aan diskresionêre veg-vlieg in die bos-oorlog, het ongelukkig nie geweet van dié reël nie. En daar draai hulle toe die Boeing se vier enjins vol-oop en swenk hom kort-om, reg daar op sy as, na die aanloopbaan toe!  

	Die gevolg was dat die arme erewag die blaas van daardie kragtige motore op kort afstand reg in die gesig gekry het, met tossels en helms wat in alle rigtings trek en Galliese swetse wat vlieg...   

	Die boodskap is natuurlik dadelik deurgegee, en dié misteikie het uiteraard nie weer gebeur nie. Goeie vriende wat ons met die Franse magte was, is daar na die aanvanklike ergernis ook lekker gelag oor ons boer-klonge se onervarendheid... 

	Maar terug na Gaboen. Op ‘n dag kry ek ‘n oproep van Protokol in Pretoria, wat so ietwat onseker was oor ‘n versoek wat hulle van die Gaboenese ambassade daar ontvang het vir BBP-geriewe beskikbaar maak by Johannesburg-lughawe vir ‘n aankomende “Gaboenese prinses”, ene Ondimba. 

	Volgens Protokol se rekords was Gaboen ‘n republiek, sonder koninklikes – dus, vanwaar dié prinses? 

	Ek moes hulle toe inlig dat Ondimba die stam-naam is van president Bongo, en dat dit heel tipies is in Afrika om na die dogters van ‘n president te verwys as “prinses” – soos wat die Gaboenese ambassade selfs in hulle nota verbaal aan Protokol gedoen het. Dit was ook onder sy stam-naam dat president Bongo ‘n wynplaas in die Franschhoek-vallei gekoop het – ‘n aankoop vir die einste dogter se genieting, maar wat vir my nogal baie harde werk veroorsaak het (ook tydens my vakansies tuis, daar in die Boland!).  

	Ek is naamlik een oggend dringend daar na die presidensiële paleis ontbied, want Bongo wou my sien oor ‘n “privaat aangeleentheid”. By instap in sy kantoor (die grootte van ‘n saal, met dosyne TV-skerms teen die mure wat  op prakties elke internasionale kanaal ingeskakel is), kon ek sien hy is nogal opgewonde. 

	Dit blyk toe dat hy van ‘n besoekende sakeman daar vanuit die Kaap, gehoor het van ‘n spesifieke wynplaas on die Franschhoek-vallei wat te koop was – ‘n winskoop, want die eienaar was midde-in allerlei probleme. Nou die Bongo’s besit eiendom dwarsoor die wêreld, in al die top-plekke, en hy wou lank reeds sy versameling uitbrei met ‘n aanwins in die Kaapse Wynland.  

	Ek het die betrokke plaas geken; die ligging was uitstekend, met ‘n wonderlike uitsig oor die vallei. Dit was duidelik dat Bongo reeds besluit had om dit te koop – die rede vir my daar insleep, was dat hy besef het dat iemand met die nodige kundigheid die landgoed sou moes bestuur (hy’t klaarblyklik geweet van my eie verbintenis met die Vallei van die Hugenote, en het kennelik meer vertroue gehad in my kennis van wat benodig sou word, as in sy eie ambassadeur daar in Pretoria, synde dat dié van wynbou – of enige landbou – maar net mooi niks geweet het nie).   

	So, wat nou gemaak? Uiteraard val dit heeltemal buite die bestek van ‘n ambassadeur se ampspligte (en sou geen Europese staatshoof droom om so ‘n versoek te rig nie) om vir sy gasheer-president ‘n plaasbestuurder en huis-oppassers te loop soek! 

	Aan die ander kant, sou dit buitelandse beleggingskapitaal inbring, en veral sou dit die goeie bande met een van Afrika se leidende staatshoofde verder kon versterk. Na vinnige oorleg met hoofkantoor (sodat hulle kon weet hier’s niks onder die tafel aan die gang tussen my en die Bongo’s nie!) het ek toe ‘n baie bekwame plaaslike wynbou-konsultant kon oplyn vir die bestuur-taak, asook ‘n wonderlike plaaslike egpaar vir die huis oppas. 

	Voorwaar anders as hoe die diplomasie in die Eerste Wêreld bedryf word... 

	Ek moet ook darem hier met u deel dat Bongo se gesinslewe ietwat van ‘n deurmekaarspul was. Hyself was ‘n haan onder die henne. Sy eerste vrou, die moeder van sy kinders, was ‘n bekende pop-sangeres. Dinge het tussen hulle skeef geloop toe sy ‘n verhouding aangeknoop het met een van die lede van haar orkes. Om voorsiening te maak vir die gerieflike voortsetting van haar lewenstyl, het sy en dié minnaar (vergesel deur haar lyfwagte, met masjiengewere gewapen) toe – net voor hulle wyslik land-uit gevlug het – eers gou besoek gebring aan die nasionale bank van Gaboen.  Daar het hulle die personeel “oorreed” (na ‘n paar sarsies die plafon in gejaag is) om ‘n “onttrekking” toe te laat van ‘n substansiële deel van die land se kontant op hande... 

	Kontant was onder die Bongo’s beslis koning. Ek het met my eie oë gesien, tydens ‘n afspraak met president Bongo daar in sy enorme kantoor, hoe hy uit so ‘n regop outydse brandkluis in die hoek agter sy lessenaar, ‘n vuis-vol hoë-denominasie dollar-note uithaal en aan die einste dogter gee vir sakgeld.  

	Een van my besoeke aan die paleis wat my die meeste persoonlike plesier verskaf het, was toe ek Mnr. Thabo Mbeki vergesel het vir ‘n ontmoeting met Bongo – dit wat my so lekker laat kry het, is hoe spontaan-natuurlik ons klompie Suid-Afrikaners na Afrikaans oorgeslaan het onder mekaar, wanneer ons nie wou hê dat die Gaboense ons moes verstaan nie... 

	Maar genoeg van hogere diplomasie. “Anders” was Gaboen kennelik wel deeglik. Maar tog baie eg, en baie menslik-meelewend. 

	Ons het dit beleef met ‘n motor-ongeluk wat ons kode-dame, Wida Cloete, daar heel aan die begin in 1993 oorgekom het.  Sy het kort tevore haar privaat-voertuig gekoop gehad (so ‘n kort-stert 4X4 Mitsubishi). Onderweg op die hoofpad al langs die rivier-oewer af, die sg. “bord de mer”, het ‘n Libreville taxi-man voor haar skielik ‘n klant aan die kant gewaar. Net daar het hy toe vervaard ankers uitgooi. Die pad was boonop nat, so sy kon nie betyds gestop kry nie (die feit dat ‘n groot persentasie van die taxis daar frommel-sterte het, wys dat dit nogal ‘n algemene probleem is). 

	Ewentwel, sy het met ‘n gebreekte sleutelbeen daarvan afgekom – maar nogal ‘n slegte breuk, wat met plaat en skroewe herstel moes word.  

	Soos voorheen reeds verduidelik, is die Gaboenese oor die algemeen maar aan die kort kant. Wida, daarenteen, is ‘n dame van aansienlike lengte (sy’s 2e van links op die foto hierbo). 

	Kort voor lank kom daar toe ‘n Gaboenees daar by ons aangejaag met die boodskap dat ons “reus” in ‘n ongeluk was en na die Jeanne Ebori staatshospitaal geneem is (wat gelukkig digby die ongelukstoneel was). Dit was ons eerste kontak met Gaboenese mediese dienste, en ons was baie aangenaam verras. 

	Die Gaboenese sjirurge wat die operasie aan die skouer sou doen, het my vrou uitgenooi om die prosedure daar in die teater waar te neem, o.a. sodat Wida kon voel sy het bystand van haar eie mense. Hulle het spesiaal vir my vrou ‘n staan-leer opgestel sodat sy van buite, bo-oor die gordyn-kampie, kon afkyk op die operasie-tafel (gelukkig gril sy nie vir bloed nie). 

	Lang storie kort – toe Wida ‘n paar weke later kon vlieg en in Suid-Afrika alles kon laat nagaan, was ons dokters vol van net die hoogste lof vir hulle Gaboenese eweknieë se handewerk, en het hulle dit nie nodig ge-ag om enigsins daaraan te torring nie. 

	Digte oer-bos wat dit is, daar in die milde tropiese reën-strook, is Gaboen nie ‘n land van paaie nie – eerder van talle riviere (wat pad-maak natuurlik nog baie moeiliker en duurder maak). Daar is bv. geen pad-verbinding nie tussen Libreville as hoofstad, en die 2e grootste plek, Port Gentil (die belangrike olie-uitvoerhawe). Mens moet óf vlieg (so 25 minute), of die boot neem.   

	 

	Meeste plekke in die binneland, soos Moanda, is ook maar maklikste per lug bereikbaar (dis die maangaan-mynsentrum; mangaan is een van die belangrike gedeelde ekonomiese belange tussen Suid-Afrika en Gaboen). Wás ek darem vir jou stom-verbaas, die eerste keer toe ek met een van Air Gabon se Fokker-28 passasier-stralers op Moanda land en ‘n enorme stof-wolk ons omgeef – dat die aanloopbaan daardie dae van grond was! 

	Op die foto hieronder, staan daar juis so ‘n Fokker op die stof-strook daar by Moanda.

	[image: Image]

	Uit Libreville self loop daar net een pad uit na ‘n ontspan-plek vir die gesin, naamlik na Cap Esterias, ‘n strand-plekkie so 30km noord met oulike informele restaurante. 

	Ongelukkig is die water erg vuil en die strand baie besoedel, want (soos Libreville self) lê dit aan die noord-oewer van die Komo-rivier. Met die Benguela-seestroom wat noordwaarts beur langs die kus op, word die rivier se modder-water plus die stad se afval, dan op hierdie strande uitgestoot. 

	Die strande aan die suidekant van die rivier, by Point Denis (die naam van die sand-spit by die riviermond – die Komo vloei hier 13km breed!) en verder af Suid langs die kus is wonderlik mooi, met die reënwoud wat reg agter die spierwit sand begin. Maar om daar te kom, moet jy natuurlik ‘n boot hê... Dis nou waar die goeie skip Springbok (al 8 meter van hom) in die prentjie kom.

	[image: Image]

	Die “Springbok” by Point Denis aan die mond van die Komo-rivier.

	[image: A beach with clear blue water

Description automatically generated with low confidence]

	’n Wonderskone, ongerepte strand suid van die Komo; dis sjampanje-weer in die windstil doldrums daar gedurende die reënseisoen, want dit stort-reën net kortstondig na middag-ete.

	As gesinsman met drie jong tiener-kinders was uitkom uit die stad oor naweke uiteraard nodig, en daarby was die omgewing daar oorkant die rivier en langs die ongerepte kus af eenvoudig net só, só pragtig (veral vir my wat stigter en voorsitter was van Vrystaat-universiteit se onderwater-klub). Die aankoop van die vaartuigie was dus vir ons ‘n essensiële aankoop,  soos vir meeste expat-gesinne daar in Libreville. 

	Die naam Springbok is nie net patrioties ontleen nie – veral was dit paslik uit hoofde van sy vaart-karakteristieke: sowat van bokspring op die geringste “chop”! (Die romp was nog vis, nog vlees – nie heeltemal plat vir oor die water heen skeer nie, en ook nie heeltemal die diep “V” van ‘n sogenaamde verplasing-romp nie). En as daardie magtige rivier afkom, en die gety kom in teen hom op, plus die stuwende wind wat gedurende die droë seisoen ook kant kies in die stryd, dan kon daar ‘n erg voelbare “chop” opstaan... So, van al die bokspring het toe die naam Springbok gekom. 

	 

	Nietemin, die goeie skip Springbok het aan ons (en ons ambassade-kollegas wat gereeld saam gaan piekniek hou en visvang het) groot plesier besorg. Veral wonderlik was om buite-om Point Denis te vaar, suidwaarts langs die kus af. Silwer strande met kristal-helder water net vir jouself – nie ‘n ander mens in sig nie... 

	Ons het altoos die anker so ‘n entjie van die strand uitgegooi en dan die ankertou laat uitrol terwyl ons die boot die strand opgeloop het, om die braai- en piekniek-goed en die vrouens af te laai. Dan het ek en my seun hom van die sand af ingestoot en aan die anker-tou terug getrek na die anker-punt, om vir gety-wisseling te voorsien. Teen oppak-tyd het ek en hy dan uitgeswem en die “Springbok” dan weer prakties op die sand laat loop vir maklik laai (synde die doldrums, was die waters aan die kus veral gedurende die reënseisoen net so kalm soos op die foto bo  – en die reën het tipies maar net vir so 15 minute geval, gewoonlik net na middag-ete). 

	Die eintlike verhaal wat ek van die Springbok wil vertel (as voorbeeld van hoe dinge daar in Gaboen werk), het egter aan die einde van my termyn daar gekom. Toe ek hom uiteraard moes verkoop. 

	Een van my top plaaslike kontakte, Michael Moussa, het absoluut by my aangedring dat ek die bootjie aan hóm moes verkoop. Dié mater was die beste vriend van Omar Bongo se seun Ali, wat sy pa as president sou opgevolg – Michael self was redelik onlangs nog minister van verdediging van Gaboen). 

	Siende dat die heer Moussa nie gekibbel het oor my vra-prys nie, het ek my die verkoop aan hom laat welgeval. Toe ek Michael egter op ‘n oriëntasie-vaart uitvat sodat hy kon sien hoe alles werk, kom ek agter dat hy nie besonder baie belangstelling toon nie. Hy was op daardie stadium die voorsitter van die bestuursraad van Gaboen se hawe-owerheid. Ek het daarom aanvaar dat hy dan seker genoeg weet van bote, sodat ek hom nie met meer onderrig hoef te bodder nie... 

	Die Springbok het ‘n onderdak-staanplek gehad by die Libreville-bootklub, welke huur-kontrak vir die “boks”,  Michael ook oorgeneem het. Kort voor lank kry ek toe egter ‘n foon-oproep van die klub, om te sê die boot staan steeds in die boks (het klaarblyklik nog nie weer beweeg gehad nie), maar die huur word nie betaal nie. 

	Ek kontak toe dadelik vir Michael om die situasie opgeklaar te kry, en dié vertel my toe met baie genot dat hy nie meer eienaar is van die Springbok nie. By navraag van wie dit by hom gekoop het, vertel hy toe met smaak en sonder bloos, dat die bestuursraad van Gaboen se hawens (waarvan hy wat Michael is, soos gesê die voorsitter was op daardie stadium) die Springbok as hawe-patrollieboot gekoop het, vir drie keer die prys wat hy my betaal het...  

	Nou met die beste wil in die wêreld kon die Springbok nooit vir ‘n patrollieboot aangesien word nie. Al waarvoor dit dus gedien het, was om die fakturering van die transaksie tussen Michael en sy bestuursraad moontlik te maak. Wat toe vir Michael as raad-voorsitter, ‘n goeie klompie wins-geld in die sak gebring het (my prys aan hom was beslis mark-verwant, vir volle waarde, so sy prys was alles waarmee hy gedink het hy kon wegkom...). 

Description automatically generated with medium confidence]

	Die vrees-aanjaende toekomstige patrollieboot van die Gaboenese hawens...

	  

	Die riviere van Gaboen staan in vir die gebrek aan paaie. Hierdie water-hoofweë word in hoofsaak bevaar met kano’s – meesal uitgeholde boomstompe wat geroei word, maar dan ook taxi-dienste met pangas:  synde groter veselglas-kano’s met buiteboord-motors.  

	Die grootste rivier in Gaboen is die Ogoue (nog groter as Libreville se Komo, en na bewering in volume-terme die 2e grootste in Afrika, na die magtige Kongo). Dit vloei verby die beroemde Dr. Albert Schweizer se sending-hospitaal by Lambarene en mond uit digby Port Gentil. 

	Tydens ‘n naweek-besoek aan Lambarene het ons met so ‘n panga ‘n vaart onderneem na die voël-reservaat op een van ‘n stel eilande in die rivier, al deur die ongerepte reënwoud. Ons bootsman / gids het ongelukkig ‘n erge hakkel-probleem gehad (nog erger as sy buiteboord-motor, wat ook maar gevaarlik gestotter het) sodat ons maar min van die diere en voëls wat hy wou uitwys, gesien het – teen die tyd dat hy klaar die ding se naam uitgekry het, was ons reeds vêr verby... 

Description automatically generated]

	Dis nogal ‘n belewenis om met so ‘n vaartuigie op daardie groot rivier vol seekoeie te gaan vaar vir ‘n wesentlike afstand, vêr weg van die naaste dorp, midde-in die woud en wetende dat die enkele motor maar tarra, plus dat ons radio’s vêr buite hulle reik-afstand was (my moeder was ook nog by – hier op die foto sit my spannetjie en wag vir die bootsman om anker te lig). 

	 Die hantering van die seekoeie (wat bekend is as die dier wat elke jaar die meeste mense-lewens neem in Afrika) was die interessantste. Soos die bootjie aankom, duik hulle weg en in daardie modder-water het jy geen idee watter koers hulle mog ingeslaan het nie. Onse bootsman het dan telkens verbete afgepeil op juis die plek waar die seekoei weggeduik het. 

	Toe ek hom uitvra na die rede hiervoor, verduidelik hy dat die enigste plek waar jy verseker kan weet die seekoei nié sal wees nie, is juis daar waar hy weggeduik het – want sien, hulle bly nooit stil in dieselfde posisie as hulle duik nie; altyd versit hulle ‘n goeie entjie, op die bodem langs, in een of ander  rigting. Eerder dus as om te probeer raai waarheen seekoei se kind verdwyn het, is die beste raad: mik na waar hy pas was... 

	SLOTSOM: Afrika is “anders”. Met belewenisse wat in jou hart bly. Wat jy op geen ander plek kan ervaar nie. “Anders” beteken hier natuurlik: verskillend van mens se eie verwagtinge. In vele opsigte beter as wat mens verwag het, en in ander veel slegter. 

	Soos die matelose korrupsie wat net bloot as “normaal” aanvaar word. Gewis is daar ook altyd gevaarlike “seekoeie” net onder die oppervlak, vet gevreet aan die kontinent se rykdom. Ondanks (of as oorsaak daarvan) dat soveel van die bevolking honger ly. Gewis moet mens weet hoe om hierdie gevaarlike Afrika-strome te navigeer. Om te herhaal - soos die spreekwoord sê: Afrika is nie vir sissies nie... 

	Is die Afrikane vir dit alles te blameer? Sekerlik kan hulle nie die blaam in geheel verplaas nie – veral nie die leiers nie. 

	Maar dit is ook waar dat Afrika se hedendaagse probleme grootliks spruit uit sy koloniale erfenis – veral dan die kunsmatige manier waarop lande geskep en geografies begrens is, sonder om in ag te neem hoe die bevolking stam-gewys daar uitsien. Dit is ook ‘n mite om te dink dat kolonialisme in Afrika verby is – die bestuursmodel waarmee die Weste steeds Afrika uitbuit, het bloot net verander. 

	Eerder as om hulle eie goewerneurs en administrasies soos van ouds aan te stel, gebruik die Weste nou hulle plaaslike “agente” wat totaal van die eertydse koloniale moondheid afhanklik is vir die werklike mag om in regering te bly – en dus gaan die ekonomiese uitbuiting voort (dis byvoorbeeld nie ‘n wonder nie dat Frankryk se handel met Afrika, ondanks die relatief klein volume, vir hulle so ‘n enorme wins inbring – veel groter proporsioneel as met enige ander kontinent!). 

	Soos wat Europa eeue gevat het om sy nasie-state uit te sorteer (en dit steeds nog nie perfek reggekry het nie) vrees ek dat Afrika nog vir baie, baie lank gaan ly onder etnies-gedrewe interne konflikte. Ook omrede die koloniale moondhede (in hulle “verdeel en heers” model) telkens die ou gevestigde regeerders onderdruk en die voorheen onderdruktes verhef het tot hulle “askari”-bondgenote. Dus die tradisionele bestaande orde op sy kop gedraai het. 

	Vandag se konflikte het heel dikwels sy wortels in die aspirasies om die ou voor-koloniale etniese orde te herstel. 

	Maar veral sal die internasionale gemeenskap ‘n manier moet vind om billik en vreedsaam die kern-probleem van inter-etniese geskille, naamlik dié oor grense, op te los (nie net in Afrika nie – ook in Oos-Europa byvoorbeeld). 

	Ondertussen sal die realiteit van multi-kulturele lande met minderheidsregte wat beskerm moet word, voorop moet wees. Met devolusie van gesag na die laagste vlak. 

	En met korrupsie (waarvoor daar altyd twee partye teenwoordig is, dus ook die nie-Afrikane wat korrupteer) en post-koloniale uitbuiting wat wortel en tak uitgeroei sal moet word.            

	Dankie dat u hierdie eBoek gelees het!

Freederik Willem de Rlerk

Siate President of the Republic of South Africa

HIS EXCELLENCY

ANGE FELIX PATASSE
PRESIDENT OF THE CENTRAL AFRICAN REPUBLIC

Your Excellency,

Being desirous of maintaining and strengtheming still
further the cordial relations and good understanding which
50 happily subsist between Our two countries I have judged

it expedient to accredit to Your Excellency

WILLEM PETRUS STEENKAMP

as non-resident Ambassador Extraordinary and Plenipotentiary

of the Republic of South Africa.

I do not doubt that he will discharge his duties in such a
manner as to merit Your Excellency's approbation and esteem

and prove himself worthy of this mark of my confidence.

